Datasets:

mbazaNLP

/

kinyarwanda_monolingual_v01.0

like 0

Follow

Mbaza NLP 46

#AfroBasket2021: u Rwanda rutsinze Congo mu mukino warebwe na Perezida Kagame. Ni imikino Perezida Kagame yitabiriye Ku munsi wa mbere w’iyi mikino, Perezida wa Republika y’u Rwanda Paul Kagame yari ari muri Kigali Arena aho yakurikiranye umukino wahuje u Rwanda na Republika iharanira Demokarasi ya Congo. Uko umunsi wa mbere wagenze... Kuri uyu wa kabiri ni bwo hatangiye amarushanwa ya AfroBasket 2021, aho umukino wabimburiye indi ari umukino wahuje ikipe ya Tunisia ifite igikombe giheruka cya 2017, aho yatsinze ikipe y’igihugu ya Guinea ku manota 82 kuri 46. Umukino wa kabiri waje guhuza ikipe ya Misiri na Republika ya Centrafurika zo mu itsinda rya kabiri (B) aho ziri kumwe na Tunisia na Guinea zari zabanje. Uyu mukino watangiye amakipe yombi agenda arushanwa amanota make make waje kurangira Misiri iwutsinze ku manota 72 kuri 56. Nyuma y’iyi mikino, ahagana ku i Saa kumi n’imwe hakurikiyeho ibirori byo gutangiza aya marushanwa byasusurukijwe n’itorero “Uruyange rw’Intayoberana” rwiganjemo abana bakiri bato, ari nako hanabutswaga amabendera y’ibihugu byose 16 byitabiriye aya marushanwa. Haje gukurikiraho imikino y’itsinda rya mbere ari naryo u Rwanda ruherereyemo Umukino wari utegerejwe na benshi ari nawo mukino nyirizina wo gufungura amarushanwa, ni umukino wahuje ikipe y’igihugu y’u Rwanda yakiriye aya marushanwa na Republika iharanira Demokarasi ya Congo. Abakinnyi 5 u Rwanda rwabanje mu kibuga No 12 Kenny Gasana No 6 Steven Hagumintwari No 16 Prince Chinenye Ibeh No 17 William Robeyns No 10 Olivier Shyaka (Kapiteni) Abakinnyi 5 DR Congo yabanje mu kibuga No 15 Rolly Fula Nganga No 7 Maxi Munanga Shamba No 23 Patrick Kazumba Mwamba No 5 Henry Pwono No 18 Jordan Sakho Ikipe y’igihugu y’u Rwanda yari imbere y’abafana bayo yahise itangira iyoboye umukino, ku manota atatu ya mbere yatsinzwe na William Robeyns, Congo yaje kugerageza kujya imbere y’u Rwanda, ariko ikipe y’u Rwanda yakomeje kwitwara neza mu gace ka mbere k’umukino ifashwijwe cyane na William Robeyns wabashaga kuzamura imipira no kuyobora umukino w’u Rwanda. Aka gace ka mbere k’umukino kaje kurangira u Rwanda rutsinze amanota 24-15, aho William Robeyns yari yatsinzemo amanota 10, mu gihe Dieudonne Ndayisaba Ndizeye we yari yatsinze amanota icyenda. Mu gace ka kabiri kagitangira ikipe ya Congo yagarukanye imbaraga aho yagabanyije ikinyuranyo hasigaramo amanota ane, gusa umutoza w’u Rwanda yahise asaba akaruhuko gato bituma u Rwanda rusubira mu mukino, William Robeyns akomeza kuyobora umukino aka gace karangira u Rwanda rufite amanota 43 kuri 34, aho n’ubundi William yari afitemo amanota 16. Mu gace ka gatatu, Congo yongeye gutangira iri hejuru y’u Rwanda iza kugabanya ikinyuranyo hasigaramo amanota abiri gusa. Nyuma yo gukomeza guhatana mu gace ka gatatu aho amakipe yombi yagezeho akananganya 50 kuri 50, karangiye u Rwanda rukayoboye n’amanota 57 kuri 55. Mu gace ka nyuma k’umukino karanzwe no gukomeza guhatana ku manota ariko u Rwanda rukaguma imbere, Prince Ibeh utari witwaye neza mu duce twa mbere yaje gufasha u Rwanda mu kubuza abakinnyi ba Congo kwinjiza amanota. Ibi byatumye Keneth Gasana wumvikanaga neza na William Robenys bakora amanota ku ruhande rw’u Rwanda bakomeza kuyobora umukino, aha banafashwaga na Nshobozwabyosenumukiza wajyagamo asimbuye. Umunyamakuru @ Samishimwe

Joel Beya. Joel Beya Tumetuka, (yavutse Ku ya 8 Ukuboza 1999) i Lubumbashi, muri congo , ni umukinnyi ukina umupira w'amaguru akina ari mpuzamahanga ukina nka rutahizamu muri TP Mazembe . Joël Beya yatoje muri ikipe y'umupira w'amaguru ya Ecofoot Katumbi. Akina muri shampiyona y'umupira w'amaguru mu ntara afite ibitego 11 mu mikino 8, bityo ikipe ikazamuka ikagera kuri linafoot yo muri congo, aho yaje kurangira yatsinze ibitego byinshi muri iyi kipe ibitego 5, kandi afite pasiporo ye kubacuruzi ba Don Bosco. Beya yarangije gutsinda ibitego byinshi kuri Don Bosco ibitego 7 maze ubuyobozi bufata icyemezo cyo kumuzana muri Tout Puissant Mazembe. Yazamutse neza aho yakinnye igikombe cye cya mbere cya Afrika, akurwaho na Raja de Casablanca, yaje gukina k' umunota wa 78 .

Nebukadinezari umwami wa Babiloniya yimitse Sedekiya mwene Yosiya aba umwami w'u Buyuda, asimbura Yoyakini mwene Yoyakimu. Nyamara Sedekiya n'ibyegera bye na rubanda, ntibita ku magambo Uhoraho yabatumyeho umuhanuzi Yeremiya. Nuko Umwami Sedekiya yohereza Yehukari mwene Shelemiya n'umutambyi Zefaniya mwene Māseya ku muhanuzi Yeremiya, ngo bamubwire bati: “Ndakwinginze, udusabire ku Uhoraho Imana yacu.” Icyo gihe Yeremiya yashoboraga kujya aho ashaka, kuko yari atarashyirwa muri gereza. Abanyababiloniya bari bagose Yeruzalemu, ariko bavayo kuko bumvise ko ingabo z'umwami wa Misiri zavuye mu gihugu cyazo. Nuko Uhoraho abwira umuhanuzi Yeremiya ati: “Ibi ni byo jyewe Uhoraho Imana y'Abisiraheli nshaka ko umenyesha umwami w'u Buyuda wakuntumyeho. Umubwire uti: ‘Dore ingabo z'umwami wa Misiri zari zaje kugutabara, zizisubirira iwabo. Bityo Abanyababiloniya bazagaruka batere uyu mujyi, bazawigarurira maze bawutwike. None rero ntimuzishuke ngo mwibwire ko Abanyababiloniya bagiye ubutazagaruka, nyamara ntaho bazajya! Nubwo mwatsinda ingabo zose z'Abanyababiloniya zibarwanya, inkomere zabo zasigara mu mahema yazo zabaduka zigatwika uyu mujyi.’ ” Hanyuma ingabo z'Abanyababiloniya ziva muri Yeruzalemu kugira ngo zihunge Abanyamisiri. Yeremiya ava i Yeruzalemu ajya mu ntara y'Ababenyamini, kuko yashakaga guhabwa umugabane muri bene wabo. Nyamara ageze ku Irembo rya Benyamini , umutware w'abasirikari barindaga aho, ari we Iriya mwene Shelemiya mwene Hananiya aramufata, aramubaza ati: “Ni ko ye, uhungiye mu Banyababiloniya?” Yeremiya aramusubiza ati: “Oya! Simpungiye mu Banyababiloniya.” Nyamara Iriya ntiyamwumva ahubwo aramufata amushyira abayobozi. Abayobozi barakarira Yeremiya cyane, baramukubita bamufungira mu nzu y'umwanditsi Yonatani bari barahinduye gereza. Ubwo Yeremiya afungirwa mu kasho kari mu nzu yo hasi, ahamara igihe kirekire. Nuko Umwami Sedekiya aramutumiza, amubariza mu ngoro ye biherereye ati: “Mbese hari icyo Uhoraho yakubwiye?” Yeremiya aramusubiza ati: “Yee. Uzagabizwa umwami wa Babiloniya.” Hanyuma Yeremiya abaza Umwami Sedekiya ati: “Ni cyaha ki nagukoreye cyangwa nakoreye ibyegera byawe cyangwa rubanda, cyatumye munshyira muri iriya gereza? Bari hehe ba bahanuzi baguhanuriye ko umwami wa Babiloniya atazagutera, cyangwa ngo atere iki gihugu? None rero ndakwinginze nyagasani, unyemerere ngire icyo ngusaba: ntuzansubize muri gereza yo mu nzu y'umwanditsi Yonatani kugira ngo ntazayipfiramo.” Sedekiya ategeka ko Yeremiya arindirwa mu rugo rwa gereza, abatetsi b'imigati bakajya bamuha umugati buri munsi, kugeza ubwo nta migati izaba ikirangwa mu mujyi. Nuko Yeremiya aguma mu rugo rwa gereza.

Bugesera FC itsinze APR FC mu mukino w’ikiranane. Ni umukino wabereye mu karere ka Bugesera aho ikipe ya Bugesera FC yaherukaga kubona intsinzi ya mbere ku munsi wa kane wa shampiyona y’icyiciro cya mbere ubwo yatsindaga Etincelles FC yari yakaniye gutsinda uyu mukino igakomeza kongera amanota. Muri uyu mukino ikipe ya APR FC niyo yatangiye ibona igitego cya mbere ku munota wa 26 gitsinzwe na Nshuti Innocent. Iki gitego Bugesera FC yakishyuye mbere yuko igice cya mbere kirangira gitsinzwe na Vincent Adams wakiniraga Mukura VS mu mwaka ushize w’imikino ku munota wa 45. Mu igice cya kabiri kigitangira ku munota wa 48 Bugesera FC yabonye igitego cya kabiri cyatsinzwe na Ruhinda Farouk wanakiniye ikipe ya APR FC.Umutoza wa APR FC Adil yakoze impinduka zitandukanye ashyiramo abakinnyi basatira nka Nizeyimana Djuma wayiboneye igitego ku mukino baheruka gutsindamo Rwamagana City ibitego 3-2 bigoranye kugira ngo arebe ko yabona amanota atatu y’uyu munsi ariko biranga. Uyu mukino warangiye Bugesera FC itsinze APR FC ibitego 2-1 biyihesha kugira amanota atandatu(6) kuri 12 amaze gukinirwa mu mikino ine ya shampiyona imaze gukinwa muri rusange mu gihe ku rundi ruhande mu mikino itatu(3) nayo imaze gukina APR FC isigaranye umukino w’ikirarane izakina na Police kugeza ubu igumye ku manota atandatu ku manota icyenda(9) imaze gukinira. Imikino y’umunsi wa gatanu wa shampiyona iteganyijwe hagati ya tariki 11 na 13 Ukwakira 2022. Umunyamakuru @UwimanaJeanJul1

Nyakabanda: Barasaba ko amafaranga bacibwa ku ivomero rusange yagabanywa. Ni ibyavugiwe mu nteko rusange iba buri wa kabiri, yateraniye mu kagari ka Munanira II, ku wa kabiri tariki ya 16 Ugushyingo 2021, aho abaturage bavugira ibibazo bitandukanye bafite ndetse n’ubuyobozi bukabafasha kubicyemura. Nsabiyumva Leonie ni umwe mu baturage bitabiriye inteko rusange by’umwihariko uvomera ku ivomero rusange cyangwa se ku kazu k’amazi ka Kigabiro. Yaganiriye na Kigali Today asobanura ikibazo bafite ati: “Mu by’ukuri ivomero rusange ryagenewe abaturage kugira ngo babashe kuvoma amazi meza kandi ku mafaranga make by’umwihariko ku bantu badafite robine mu ngo zabo. Aha mpamaze amezi icyenda navomye amazi meza rimwe gusa, ubundi tuvoma ayo mu kigega aturuka ku mazi y’imvura”. Yongeraho ko kandi bacibwa amafaranga menshi rimwe bacibwa amafaranga 50 ubundi bagacibwa 100. Avuga ko rimwe na rimwe yabaga azi ko abana be atuma kuvoma bamubeshya ariko na we iyo yigiriyeyo ni yo bamuca, akongeraho ko icyo kibazo bakigejeje ku buyobozi ngo bugikemure. Umunyamabanga Nshingwabikorwa w’Umurenge wa Nyakabanda Ntakontagize Florence, yasubije icyo kibazo avuga ko bakizi kandi ko bakigikurikirana ndetse ko babwiye umuntu washinze iryo vomero rusange kugabanya amafaranga aca abaturage kandi akabaha amazi meza. Ati: “Ubu tugiye kugikurikirana cyane ndetse turebe uko bishyirwa mu bikorwa umuturage ajye acibwa amafaranga make”. Yongeraho ko ivomero rusange umuturage aba akwiye gucibwa amafaranga makumyabiri (20) ko kubaca amafaranga arenze ayo atari byo. Umunyamakuru @ Umukazana11

Papa wa Miss Innovation Jeannette Uwimana yibutswe ku nshuro ya 7 i Nyanza. Abagize umuryango wa Nyakwigendera Gasana Sildyion bari kumwe nabakinannye nawe umupira  w’amaguru n’inshuti zawo bitabiriye umuhango wo kwibuka Gasana witabye Imana muri 29/01/2016 azize  impanuka. Iyi ibaye inshuro ya 7 umuryango wa Gasana  umwibuka. Uyumuhango wabereye mu Karere ka Nyanza umurenge wa Busasamana, aho abaje ku mwibuka babanje kwitabira igitambo cya Misa cyabereye muri Kiliziya Christ loi , hagakurikiraho umuhango wo gushyira indabo kumva, hakurikiraho umupira w’amaguru wahuje ikipe ya Nyanza City Veterans yakinagamo na Good Niehbors yabakomoka mu cyahoze ari Murama na Nyanza. Ikipe ya Good Niehbors “Abaturanyi beza” Ikipe ya Nyanza City Veterans Madame wa Nyakwigendera  yavuze ko asabira umugisha abantu bose , kandi ashima inshuti z’umuryango, yasabye buri wese ko yagakwiye kujya agira  urukundo nkurwo Gasana yabatoje. Yagize ati ” Birakwiye ko duhora umutima wo gutabarana no gufashanya, ibi nibyo bizatuma dusanga Gasana mu Ijuru”. Kapiteni wa NVC Egide Kabanda, watanze ubutuma ahagarariye ikipe Nyakwigendera yakinagamo, yavuze ko  ibi byabaye ari igikorwa ngaruka mwaka bihaye nkabakinanye na Gasana.  yagize ati “ni mureke duharanire kwicisha bugufi no kwiyoroshya mu mitima yacu. Gasana ni umwe mubantoje akananyereka ko kwicisha bugufi, ariyo turufu nziza yo kugana mubyiza”. Yakomeje avuga ko Gasana yicishaga bugufi, ntiyifuzaga ko hari ababana bafitanye amakimbirane. kubemera Imana twizeye ko tuzongera guhura nabandi bavandimwe bacu. Gasana amaze imyaka irindwi atabarutse akaba yaritabye Imana afitanye abana barindwi na Mukabutera Collette harimo Miss Jeannette Uwimana. Jean Elysee Byiringiro / Indatwa.org

Ibikorwa by’iterambere bashyikirijwe na Polisi bigiye kubahindurira imibereho. Mu bikorwa bitandukanye Polisi y’u Rwanda yegereje abaturage, birimo kubakira imiryango itishoboye amazu yo guturamo, indi ishyikirizwa amashanyarazi aturuka ku mirasire y’izuba, ubwisungane mu kwivuza, Koperative z’ubuhinzi n’ubworozi zihabwa ibikoresho bizifasha kunoza ibyo zikora, n’ibindi bitandukanye byatwaye miliyoni 997 z’amafaranga y’u Rwanda. Mu Karere ka Burera ahabereye umuhango wo gushyikiriza abaturage ibyo bikorwa ku rwego rw’Igihugu, ku wa Kabiri tariki 28 Ukuboza 2021, abaturage baho, bashimiye Polisi y’u Rwanda, kuba ibunganiye mu bituma biteza imbere. Uwamahoro Angélique wo mu Kagari ka Gisovu, Umurenge wa Cyanika, nyuma yo gushyikirizwa inzu yubakiwe na Polisi y’u Rwanda, irimo n’ibikoresho bigizwe n’intebe, ibitanda n’ibiryamirwa; yavuze ko we n’abana be bane baruhutse kubaho mu buzima bwari bubakomereye, bitewe no kutagira aho bakinga umusaya. Yagize ati: “Njye n’abana banjye, twariho mu buzima bwo gucumbika bya hato na hato mu bagiraneza. Nahoranaga umutima uhagaze, nibaza uko ahazaza hacu hazamera tutagira icumbi. Iyi nzu nubakiwe na Polisi y’u Rwanda nziza gutya, ifite n’ibikoresho byose; nayakiranye ubwuzu”. Yongera ati: “Ubu njye n’abana, ntituzongera kwicara ku bijerekani n’amabuye kuko muri iyi nzu twubakiwe badushyiriyemo n’intebe zigezweho zo kwicaraho. Abana ntibazongera kwigira ku bishishimuzo, bitewe n’uko harimo amashanyarazi. Nshimishijwe n’uko iyi nzu, ishyize iherezo ku maganya yose nahoranaga. Muri make byandenze cyane! Ubu noneho ngiye kujya njya guca inshuro, mfite ahantu hafatika nsize abana banjye. Ni igitangaza ntabona uko nsobanura. Harakabaho Perezida Paul Kagame, na Polisi yacu bakomeje kudufasha muri iri terambere”. Ibi byishimo Uwamahoro abisangiye n’abanyamuryango 26 bagize Koperative Abakundinzuki, yororera inzuki mu Murenge wa Rugarama mu Karere ka Burera, ikaba yashyikirijwe imizinga ya kijyambere 40. Aba ngo bari bamaze imyaka myinshi mu bwigunge, baterwaga no kutabona umusaruro uhagije w’ubuki, kubera korora mu buryo bwa gakondo. None ngo kuba bahawe iyi mizinga igezweho, izo nzitizi bagiye guca ukubiri na zo. Nsabimana Deus, Umuyobozi w’iyi Koperative, yagize ati: “Kuva Koperative yabaho, twororaga mu buryo bwa gakondo, dukoresheje imizinga ya kera mito, ku buryo umuzinga umwe, wajyaga uvamo umusaruro w’ubuki uri hagati y’ibiro bitanu n’icumi ku mwaka. Ibi bikoresho bya kijyambere Polisi y’u Rwanda iduhaye, bigiye kudufasha mu buvumvu dukora, twongere umusaruro mu bwiza no mu bwinshi, aho tuzajya dusarura nibura ibiro biri hagati ya 30 na 40 ku muzinga umwe. Ubu tugiye guhaza isoko, ifaranga ryiyongere ubukungu n’Iterambere ryacu birusheho kwihuta”. Inzu zigera kuri 30 zubatswe mu turere twose tw’igihugu, ni zo Polisi y’u Rwanda yashyikirije imiryango itishoboye mu gihugu hose. Ziyongeraho amashanyarazi akomoka ku mirasire y’izuba yashyikirijwe ingo ibihumbi 4578, abantu 1600 bahabwa ubwisungane mu kwivuza ndetse Umurenge wa Bumbogo, wahize indi yo mu Mujyi wa Kigali mu marushanwa yo gukumira ikwirakwizwa rya Covid-19 ushyikirizwa imodoka. Mu bindi ni uko Koperative 11 zo mu Turere dutandukanye, zafashijwe kwiteza imbere, hubakwa ubwogero 13 bw’inka bugezweho ndetse imiryango ine yorozwa inka za kijyambere. Umuvugizi wa Polisi y’u Rwanda CP John Bosco Kabera yasobanuye ko umusaruro witezwe muri ibi bikorwa, ari ubufatanye bwa Polisi n’abaturage mu kwamagana icyo ari cyo cyose cyabateza umutekano muke, kurwanya ibyaha, kandi batangira amakuru ku gihe. Yagize ati: “Icya mbere ni uko umutekano uhera ku muntu ku giti cye. Udafite aho uba, umutekano wawe ntabwo uba wizewe. Ariko iyo uhabonye nk’uku byagendekeye iriya miryango itishoboye yahawe amazu, ubu bagize umutekano usesuye kandi bizaborohera no kuwushakira abandi, yewe n’icyagerageza kuwuhungabanya bagitangire amakuru hakiri kare. Muri rusange, ibi bikorwa tubigeneye abaturage, ngo bibabere intangiriro yo kugira imbaraga zo kwegera Polisi no kuyiha amakuru hakiri kare y’ibyahungabanya umutekano wabo”. CP Kabera yongera ati: “Nibafate neza ibyo bahawe, babibyaze umusaruro kugira ngo byaguke, byere imbuto bizagere no ku bandi benshi ku buryo ubutaha tuzaba tubona inzu bahawe uyu munsi ziva kuri 30 zikiyongera. Ari ubwogero bw’inka, imiryango yorojwe, abahawe mituweli, byose bizikube kenshi no mu hazaza tuzabe twishimira imbuto nziza byabibye kandi ku baturage benshi”. Guverineri w’Intara y’Amajyaruguru Dancille Nyirarugero, na we ahamya ko iterambere ry’abashyikirijwe ibi bikorwa, rigiye kurushaho kwihuta. Nk’ubuyobozi, ngo icyo bazakora, ni ugukurikirana umunsi ku wundi uko babibyaza umusaruro. Yagize ati: “Icyo dusaba abaturage ni uko ibi bikorwa babigira ibyabo, bakabirinda. Abahawe amazu nibayafate neza, bayasukura kugira ngo azarambe. Abahawe imirasire y’izuba ubu basezereye icuraburindi, aho abana babo bazajya bigira ahabona. Abahawe mituweli ntibazongera kurembera mu ngo, kuko bazaba bafite uburyo bunoze kandi buborohereza kwivuza. Ni inyungu ikomeye ku baturage b’Intara y’Amajyaruguru, kandi natwe nk’ubuyobozi, tuzakomeza kubaba hafi dukurikirana uko babibyaza umusaruro n’uko bibagirira akamaro”. Yasabye abaturage gukomeza kugira uruhare mu gukumira icyaha kitaraba no kujya batangira amakuru ku gihe, kuko ubu noneho ibiborohereza babibonye hafi. Iki gikorwa cyo gusoza icyumweru cyahariwe ibikorwa bya Polisi, cyanabereye mu zindi Ntara n’Umujyi wa Kigali, aho Polisi yifatanyije n’ubuyobozi bwaho gushyikiriza abaturage ibikorwa bitandukanye bibafasha kwihutisha iterambere. Muri uku kwezi, Polisi y’u Rwanda, yibanze ku bukangurambaga mu kurwanya ibyaha mu baturage bo mu gihugu hose no kubegereza ibikorwa remezo biborohereza kwihutisha iterambere. Umunyamakuru

Sima ya ‘Prime Cement Ltd’ yageze ku isoko. Ni sima yamurikiwe mu muhango wabereye ku cyicaro cy’urwo ruganda kuri uyu wa Kabiri tariki ya 01 Nzeri 2020, mu rwego rwo kumenyesha Abanyarwanda ko iyo sima yageze ku isoko. Kuba iyo sima nshya yageze ku isoko bije gukemura ibibazo bya benshi, nyuma y’uko byari bimaze kugaragara ko ku isoko ry’u Rwanda sima yari imaze kuba nke, aho ibiciro bikomeje kuzamuka nk’uko Musabyemariya Janviere umwe mu bacuruzi yabitangarije Kigali Today. Yagize ati “Uru ruganda ruje kuba igisubizo cy’ibura rya hato na hato rya sima n’izamuka ry’ibiciro. Nk’ubu mu byo ncuruza harimo na sima, ariko ntayo mperutse kuko yari yarabuze n’ibiciro byarazamutse bigera ku mafaranga akabakaba ibihumbi 12 ku mufuka, ariko ubu turishimye tubonye sima ukorerwa iwacu kandi ikomeye iva no mu makoro y’iwacu, kandi inahendutse aho izajya igura 9,500, ntabwo abaturage bazongera guhendwa”. Urwo ruganda rufite ubushobozi bwo gukora toni ibihumbi 600 za sima ku mwaka, rukoresha abakozi babigize umwuga basaga 100 aho n’abaturage baruturiye basaga 100 bahawe akazi. Umuyede ahembwa 1,500 mu gihe umufundi ahembwa 2,500 ku munsi. Bamwe mu baturage bakora muri urwo ruganda baganiriye na Kigali Today, bavuga ko urwo ruganda rumaze kubateza imbere mu gihe gito bahawe imirimo. Nshimiyimana Theogene, ati “aka kazi nkamazemo hafi umwaka ariko maze gutera imbere, naguze amatungo, noroye ihene, intama, umwana ariga ndanazigama ku mafaranga 2,500 mpembwa ku munsi nk’umufundi”. Mugenzi we w’umuyede, ati “ndi umugore umaze amezi atanu mpawe akazi muri uru ruganda, ariko maze kugera kuri byinshi. Amafaranga 1,500 mpembwa ku munsi ni menshi cyane kuko mbasha kuyaguramo ibyo nkeneye byo gufasha urugo nkanazigama. Uru ruganda ruziye igihe kuko hano mu Murenge wa Kimonyi twari mu bwigunge nta kintu cyo gukora kuko ari mu makoro". Umusore wiga mu mashuri yisumbuye ati “muri ibi bihe amashuri yahagaze kubera icyorezo cya covid-19, njye nta kibazo nagize kuko mu mezi atanu maze nkora hano kuri konte yanjye maze kugira amafaranga ibihumbi 50, nidusubira mu masomo nta kibazo nzagira cy’ibikoresho”. Urwo ruganda rwatangiye kubakwa muri Nzeri 2018, rumaze gutunganya sima ingana na toni zikabakaba ibihumbi 100, aho rwiteguye guhaza iyo sima ku isoko ry’u Rwanda nk’uko Rolf Anttila, umuyobozi Mukuru wa Prime Cement Ltd yabitangarije Kigali Today. Yagize ati “Uyu ni umunsi udasanzwe aho tumurika sima ya mbere ikorwa n’uruganda rwacu. Ntabwo ari umunsi wo kurutaha ku mugaragaro kubera Covid-19, gusa kurutaha ni vuba mu gihe icyorezo kizaba cyatanze agahenge, aho twifuza gusabana n’abakiriya bacu ndetse n’inzego zinyuranye z’ubuyobozi. Ni iruganda rufite ubushobozi bwo gusohora toni zingana n’ibihumbi 600 ku mwaka, ni uburyo bwiza bwo kugabanya ibitumizwa mu mahanga ku buryo u Rwanda ruzihaza ku isoko”. Amakoro aboneka muri ako gace ni hafi 50% by’ibikorerwa muri urwo ruganda. Umunyamakuru @ mutuyiserv

Dr Frank Habineza yabijeje kuzabakura mu bushomeri. Dr Frank Habineza yiyamamarije muri Kamonyi, avuga ko natorwa nka Perezida azashakira abantu bose akazi, ahereye aho batuye mu mirenge. Ku munsi wa kabiri wo kwiyamamaza Ishyaka riharanira Demokarasi no kurengera ibidukikije (Democratic Green Party of Rwanda) ryari i Runda mu Karere ka Kamonyi. Umukandida waryo yavuze ko azahanga akazi, ahereye mu kubaka inganda mu mirenge, ahereye ku bihingwa bihera, ibyo bigafasha abashomeri bahatuye kubona akazi. Dr Frank Habineza mu migabo n’imigambi yageneye abari bitabiriye ibikorwa bye byo kwiyamamaza, yavuze ko ikibazo cy’ubushomeri mu Rwanda gihangayikishije, kandi kiri mu byo azaheraho akemura naramuka atowe nka Perezida. Ngo azafasha Abanyarwanda bose kubona akazi agendeye ku bumenyi bafite, haba abize ndetse n’abatarize, bagenerwe umushahara uzwi bikureho intica ntikiza abantu bahembwa. Yagize ati “Abantu batagira akazi bamaze kuba benshi mu gihugu by’umwihariko urubyiruko ni muramuka muntoye, nta we uzongera kubura akazi, yemwe n’abahembwa intica ntikize na bo bazabisezera bagenerwe umushahara, ibyo kandi ndabizeza ko tuzabikora kuko birashoboka cyane.” Dr Frank Habineza yakomeje avuga ko mu mirenge yose yashyiraho inganda nto agendeye ku bintu bihaboneka muri uwo murenge maze akaba ariho bahera babona akazi abatagafite. Ikindi ni uko abahembwa imishahara mike ngo azayizamura, haba abakozi bo mu rugo, abafundi, abayede n’abandi bahambwa amafaranga make, kandi bakora akazi kavunanye. Bamwe mu bari bitabiriye iki gikorwa cyo kumva imigabo n’imigambi ya Green Pary bavuga ko ibyo Dr Frank Habineza avuga niba atabeshya koko byaba ari byiza, kuko bo ku bwabo bumva ari nk’ibitangaza. Nzabamwita Athanase yagize ati “Ibyo avuga ni byiza koko niba azabikora, kuko urubyiruko rwabuze akazi nanjye mfite umwana umaze igihe nta kazi, gusa kubyizera biragoye kuko ndabona asa nk’utwizeza ibitangaza, niba koko yabikora, ntidutegereze ngo duhebe, ndumva yaba akoze neza.” Karekezi Venant na we ati “Ubu se koko yashakira abantu bose akazi bigakunda? Niba yabikora koko nibyiza kuko numvise bafite ibitu byinshi byiza bavuga ko bazadukorera, gusa sinzi ko twapfa kubizera.” Ubushakashatsi bwakozwe umwaka ushize wa 2023 bugaragaza ko urubyiruko rungana 25% nta kazi bagira, akaba ari aho Dr Frank Habineza ahera avuga ko bikabije kandi abo bose bagomba kubona akazi. Gahunda yo kwiyamamaza kw’ishyaka Green Pary irakomeza ku wa Mbere mu Ntara y’Iburasirazuba. UWIMANA Joseline / UMUSEKE.RW

Rwamagana: Kugenda ku igare byahagaritswe mu mujyi. Ubu ugeze mu mbibi zitwa iz’Umujyi wa Rwamagana wese ategetswe kuva ku igare akagenda arisunika kugeza arenze imbibe z’ahitwa mu mujyi. Ubuyobozi bw’Akarere ka Rwamagana buravuga ko icyi cyemezo kimaze igihe kirekire gifashwe, kuko ngo kugenda ku magare no kuyatwaraho ibintu mu mujyi byagiye biteza impanuka kenshi. Ibi ngo nibyo byatumye ubuyobozi bufata icyo cyemezo cyo kubuza burundu abantu bose kwambukiranya umujyi wa Rwamagana bagenda ku igare cyangwa baritwayeho imitwaro. Gusa abatwara amagare bakomemeje kurenga kuri ayo mabwiriza, ariko inzego zose z’ubuyobozi muri Rwamagana ziri gufatanya n’inzego zishinzwe umutekano mu kwibutsa no guhwitura abakoresha amagare bose ko bibujijwe kugenda ku igare mu mujyi. Hatari Jean d’Amour

Uweretse inzira abarwanyi ba FLN muri Nyungwe n’uwabakodesheje umurima basabiwe gufungwa imyaka 25. Bwamusabiye iki gihano ku wa Kane tariki ya 17 Kamena 2021, ubwo bwasabiraga ibihano bamwe mu baregwa mu rubanza Ubushinjacyaha buregamo Paul Rusesabagina na bagenzi be ku byaha by’iterabwoba n’ubwicanyi. Ubushinjacyaha burega Shabani Emmanuel ibyaha bitanu, birimo gushishikariza abandi kujya mu mutwe w’iterabwoba by’umwihariko murumuna we Nikuzwe Simeon, ubwinjiracyaha bw’ubwicanyi, gukoresha binyuranyije n’amategeko ibintu biturika nk’igikorwa cy’iterabwoba, kuba mu mutwe w’iterabwoba no gutwikira undi ku bushake inyubako n’ibigenewe gutwara abantu cyangwa ibintu. Shabani Emmanuel yavuye mu Rwanda mu mwaka wa 2015 atandukanye n’umugore we ajya kwibera i Bukavu aho nyina umubyara atuye. Yahawe akazi na Bugingo Justin ku bwato bwe kugira ngo ajye amufasha mu gutwara imizigo. Mu kwiregura kwe yavuze ko rimwe, yategereje imizigo abona bazanye abantu bafite n’intwaro afatanya n’umushoferi w’ubwato barabazana babageza ku butaka bw’u Rwanda muri Nyungwe we asubira i Bukavu. Ubushinjacyaha buvuga ko Shabani Emmanuel ari we wari ushinzwe kwereka abo barwanyi inzira ituma badashobora guhinguka ku birindiro by’ingabo z’u Rwanda. Ikindi ni uko ngo mu bitero byagabwe mu Karere ka Rusizi yabigizemo uruhare kuko yambukije Bizimana Cassien ndetse bakajyana no mu bitero. Mu kwiregura kwe, Shabani Emmanuel yemeye ibyaha byose aregwa ndetse aranabyicuza ariko akavuga ko yabyisanzemo atari abizi ndetse n’aho abimenyeye ntiyitandukanya na byo. Ubushinjacyaha bwasabye urukiko rukuru urugereko ruburanisha ibyaha mpuzamahanga n’ibyambukiranya imipaka, gushingira ku bisobanuro bwatanze maze rukemeza ko Shabani Emmanuel yemera ibikorwa bigize ibyaha bigize ibyaha akurikiranyweho gusa. Ku cyaha cyo kugambana no gushishikariza abandi gukora iterabwoba akaba avuga ko murumuna we Nikuzwe Simeon yamuhuje na Bugingo atazi ko icyo bazakora ari ibikorwa by’iterabwoba, ibyo ngo bigaragariza urukiko ko ukwemera kwa Shabani Emmanuel kutuzuye, kandi bikagaragaza ko ibikorwa akurikiranyweho bigize ibyaha by’ubugome. Ubushinjacyaha busaba ko ibi Urukiko rukwiye kubyitaho maze rukabinshingiraho rugaragaza ko Shabani Emmanuel adakwiriye kugabanyirizwa ibihano. Hashingiwe ku ngingo ya 61, igika cya 3, agace ka mbere n’aka kabiri, z’itegeko no 68/2018 ryo kuwa 30/08/2018, riteganya ibyaha n’ibihano muri rusange, iteganya ko impurirane mpuzamugambi ibaho, iyo igikorwa kimwe ubwacyo gikubiyemo ibyaha byinshi, cyangwa iyo ibikorwa bitandukanye, bigize ubwabyo ibyaha bitandukanye, bihujwe n’uko bigamije umugambi w’icyaha kimwe cyangwa igikorwa kimwe, ubushinjacyaha busanga ibyaha Shabani Emmanuel akurikiranyweho, bigize impurirane mbonezamugambi kuko ari ibyaha bitandukanye, bihujwe n’uko bigamije umugambi w’icyaha kimwe. Bityo ngo hashingiwe ku biteganywa n’ingingo ya 62, igika cya kabiri cy’iryo tegeko, Shabani Emmanuel akaba yasabiwe igihano ntarengwa cyo hejuru giteganyijwe ku cyaha kirusha ibindi gukomera ari cyo igihano cy’igifungo cy’imyaka 25. Uwakodeshega umurima we abarwanyi ba FLN na we yasabiwe gufungwa imyaka 25 Undi wasabiwe igifungo cy’imyaka 25 ni umuturage wo mu Karere ka Rusizi witwa Matakamba Jean Berchmas. Ubushinjacyaha bumurega gukodesha umurima we abarwanyi ba FLN bakawugira inzira ndetse no guhishamo intwaro zifashishijwe mu bitero byagabwe mu Karere ka Rusizi. Matakamba Jean Berchmas akurikiranyweho ibyaha bitanu byose yakoreye ku butaka bw’u Rwanda birimo kugambana no gushishikariza abandi gukora ibikorwa by’iterabwoba, kuba mu mutwe w’iterabwoba, ubwinjiracyaha bw’ubwicanyi nk’igikorwa cy’iterabwoba n’ibindi. Ubushinjacyaha buvuga ko ari we wafashije abarwanyi ba MRCD-FLN, kubona ababafasha kugaba ibitero ku butaka bw’u Rwanda by’umwihariko mu Karere ka Rusizi. Matakamba ngo yanakodesheje umurima we abarwanyi ba FLN umurima, ukaba ari wo wari inzira yabo ndetse akaba yaranabafashaga guhishamo intwaro bifashishaga mu kugaba ibitero. Mu kwiregura kwe, Matakamba Jean Berchmas yemeye ibyaha byose abisabira imbabazi gusa ariko akavuga ko yabishowemo na Bizimana Cassien na Bugingo Justin ariko ubushinjyacyaha bukavuga n’icyaha cyo kugambana no gushishikariza abandi kujya mu mitwe y’iterabwoba ndetse ko butemera imyiregurire ye. Buvuga ko Matakamba yashishikarije Byukusenge na Ntibiramira abizi neza ko abajyanye mu bikorwa by’iterabwoba kuko yari yamaze guhabwa amadolari 500 y’ubukode bw’umurima ndetse yanemerewe andi ajyanye n’igikorwa kizajya gikorwa. Bwasabye urukiko gushingira ku bisobanuro byatanzwe n’Ubushinjacyaha maze rukemeza ko Matakamba Jean Berchmas yemera ibikorwa bigize ibyaha gusa ariko akavuga ko nta bushake bwo gukora ibyo byaha yari afite kuko ngo yashutswe na Bizimana Cassien na Bugingo Justin bityo ko ukwemera kwe kutuzuye, kandi ibikorwa akurikiranyweho bikaba bigize ibyaha by’ubugome bityo akaba atagabanyirizwa ibihano. Hashingiwe ku ngingo ya 61, igika cya 3, agace ka mbere n’aka kabiri, z’itegeko no 68/2018 ryo kuwa 30/08/2018, riteganya ibyaha n’ibihano muri rusange, iteganya ko impurirane mpuzamugambi ibaho, iyo igikorwa kimwe ubwacyo gikubiyemo ibyaha byinshi, cyangwa iyo ibikorwa bitandukanye, bigize ubwabyo ibyaha bitandukanye, bihujwe n’uko bigamije umugambi w’icyaha kimwe cyangwa igikorwa kimwe, ubushinjacyaha busanga ibyaha Matakamba Jean Berchmas akurikiranyweho, bigize impurirane mbonezamugambi kuko ari ibyaha bitandukanye, bihujwe n’uko bigamije umugambi w’icyaha kimwe. Bityo hashingiwe ku ngingo ya 62, igika cya kabiri cy’iryo tegeko, Ubushinjacyaha bukaba bwamusabiye igihano ntarengwa cyo hejuru giteganyijwe ku cyaha kirusha ibindi gukomera ari cyo igihano cy’igifungo cy’imyaka 25. Umunyamakuru @ SEBASAZAGEmman1

Minisitiri Mukeshimana yasabye aborozi kwishakamo ibisubizo aho gutegereza inkunga. Abitangaje mu gihe umushinga wa RDDP usanzwe utera inkunga aborozi n’amakoperative yabo kongera umukamo no kuwufata neza urimo gusoza imishinga y’aborozi itacyakirwa, aborozi bakifuza ko uyu mushinga wakongera igihe. Umucungamutungo w’ihuriro ry’aborozi mu Karere ka Nyagatare Niyonzima Ivan Bienvenue, avuga ko guhera mu Ukwakira uyu mwaka, BDF yahagaritse kwakira imishinga y’aborozi bigaragara ko RDDP irimo gusoza ibikorwa byayo. Arasaba ko bakongererwa igihe cy’umwaka cyangwa amezi atandatu, nibura abasabye bose bakabanza bakabona inkunga. Agira ati “RDDP yaradufashije cyane ariko nanone ntabwo turagera aho twifuza, badufashije ikongerwa nk’umwaka cyangwa amezi 6 nibura abasabye bakabanza bakabona inkunga byarushaho kuzamura ubworozi”. Iki kibazo cyagejejwe kuri Minisitiri w’Ubuhinzi n’Ubworozi Dr. Geraldine Mukeshimana kuwa 25 Ugushyingo 2020 ubwo yari mu Karere ka Nyagatare, maze asaba aborozi kwishakamo ibisubizo. Yavuze ko ari ukuri BDF itacyakira imishinga y’aborozi kubera ko RDDP ifite impungenge z’uko ishobora kwemera gutera inkunga imishinga itagifitiye amafaranga. Ati “Hari impungenge ko bakomeje kwakira imishinga yaburirwa amafaranga, baracyareba niba hari amafaranga agihari ku buryo yenda bakongera kwakira indi. Gusa ni byiza kwishakamo ibisubizo aho gutegereza ko buri gihe hazajya haza imishinga ibafasha”. Avuga ko hashobora kuza undi mushinga ufasha mu bworozi ariko nanone babanza kureba ikibazo cy’igihugu cyose aho kureba akarere runaka. Avuga ko ubu hari imishinga irimo gutegurwa izafasha mu kuzamura ubworozi bw’amatungo magufi kuko bigaragara ko nabwo bukeneye kuzamurwa. Agira ati “Hari imishinga hafi 2 cyangwa 3 irimo ijya mu matungo magufi, RDDP iri mu bworozi bw’inka, dushobora gushaka undi ugaruka cyangwa ukajya mu bindi bitewe n’ibibazo bihari”. Akomeza agira ati “Ni imishinga iri ku rwego rw’igihugu rero ikibazo cya Nyagatare yonyine gishobora kudatuma habaho umushinga munini ujya mu kibazo cyayo, ahubwo tukareba ikibazo igihugu cyose gihuriyeho, amafaranga akaba ari ho ajya”. Umushinga RDDP wafashije cyane gushyira amazi mu nzuri no gutera ubwatsi bw’amatungo, ku buryo impeshyi ishize nta nka zapafuye cyangwa ngo zigandare nk’uko byagendaga mu myaka ya mbere. Umukamo wariyongereye ndetse ukomeza no kuboneka mu gihe cy’impeshyi, nyamara mbere hari amakusanyirizo y’amata yafungaga kubera kubura amata yakira. Mu myaka itatu RDDP ikorera mu Karere ka Nyagatare, amwe mu makoperative y’aborozi yatewe inkunga yo kugura imodoka, ibyuma bikonjesha amata, amakusanyirizo y’amata ahabwa umuriro w’amashanyarazi n’ibindi. Umunyamakuru @ SEBASAZAGEmman1

D’Banj na Maria Borges ni bo bazayobora itangwa ry’ibihembo bya Trace Awards. Ibihembo bya Trace Awards, byateguwe na televiziyo mpuzamahanga y’Imyidagaduro ya Trace Africa ifite icyicaro i Johannesburg muri Afurika y’Epfo, ku bufatanye n’Ikigo cy’Igihugu cy’Iterambere (RDB), binyuze muri gahunda ya Visit Rwanda. Ni ibirori bizabanzirizwa n’Iserukiramuco rizaba tariki 19-20 Ukwakira 2023 muri Camp Kigali, gisozwe n’ibirori byo gutanga ibihembo nyamukuru bizatangwa tariki 21 Ukwakira 2023 muri BK. Biteganyijwe ko bizitabirwa n’ababarirwa hagati ya 7,000 na 10,000 barimo ibyamamare ku migabane itandukanye yose ku Isi. Muri ibi bihembo, abahanzi bo mu Rwanda bashyiriweho icyiciro cyabo, cy’umuhanzi wakoze cyane umwaka ushize aho gihatanyemo Bruce Melodie, Kenny Sol, Ariel Wayz, Bwiza na Chriss Eazy. Mu byiciro 26, ikindi kibarizwamo Umunyarwanda ni icy’abahanzi bahiga abandi mu bakomoka muri Afurika y’Iburasirazuba, kirimo Bruce Melodie, Zuchu na Diamond Platnumz bo muri Tanzania. Harimo kandi Abanya-Kenya Nadia Mukani na Khaligraph Jones na Azawi uri mu bakobwa bagezweho muri Uganda. Abahanzi barimo guhatana mu byiciro birenze kimwe barimo Itahiwacu Bruce Melodie, Burna Boy, Ayra Starr, Davido, WizKid, Tiwa Savage, Yemi Alade, Fireboy DML na Rema. D’Banj ndetse na Maria Borges, bombi ni ubwa mbere bagiye guhurira ku rubyiniro bayoboye ibirori by’umuziki mpuzamahanga. Bakazasangira uribyiniro n’abahanzi barenga 60 bazaririmba muri uyu muhango wo gutanga ibihembo bya Trace Awards 2023. D’Banj ni umuhanzi usanzwe ubifatanya n’ibindi bikorwa birimo ubushabitsi, ndetse n’ubugiraneza, amaze imyaka irenga makumyabiri mu muziki. Urugendo rwe mu muziki rwatangiye mu ntangiriro ya za 2000 ubwo yatangiraga kwigaragaza cyane mu njyana ya Afrobeat, Afro-pop, ndetse n’injyana zigezweho uyu munsi. Azwi cyane mu ndirimbo zitandukanye zagiye zikundwa zirimo nka “Oliver Twist,” “Fall in Love” n’izindi zatumye izina rye rimenyekana cyane ku rwego rw’Isi, ndetse aza gusinyishwa mu nzu yafashaga abahanzi y’umuraperi w’Umunyamerika Kanye West. Umuhango wo gutanga ibi bihembo uzaba ku wa 21 Ukwakira 2023, uzatambuka imbona nkubone kuri Trace TV, ku rubuga rwa Youtube n’ahandi. Byitezwe ko bizakurikiranwa n’abantu barenga Miliyoni 500 bo mu bihugu birenga 190 byo ku Isi. Ndetse itike yo kujya mu bitaramo bizaherekeza iri serukiramuco no gutanga ibihembo mu minsi itatu, izaba ari 20,000Frw, 25,000Frw na 30,000Frw. Hashyizweho akarusho ku bantu bafite ikarita ya BK Arena, izaberamo ibi birori aho bazagabanyirizwaho 25%. Umunyamakuru @RuzindanaJunior

Umusirikare wa Congo uherutse gufatirwa mu Rwanda yasubijwe iwabo. Sergent Maj Malanga yafatiwe mu mudugudu wa Cyamabuye mu Kagari ka Rusura mu Murenge Busasamana ku gicamunsi cyo kuwa Gatatu tariki 28 Gahyantare 2018. Ingabo z’u Rwanda zamushyikirije itsinda rishinzwe kugenzura amakimbirane ku mipaka ihuza Repuburika iharanira Demokarasi ya Congo n’ibindi bihugu (EJMV). Sergent Major Malanga Bombole yavuze ko afatwa atari yamenye ko yinjiye mu butaka bw’u Rwanda. Yagize ati “Navuye ahitwa Kabagana, mbwiwe ko hari umusirikare urwaye. Nakoze urugendo runini kugira ngo mugereho hafi ya Gitotoma. "Nari mfite imbunda n’icyombo nisanga nageze mu birindiro by’ingabo z’u Rwanda. Zansabye gusubira inyuma, nakomeje gushaka inzira nabwo nibona ndi mu basirikare b’u Rwanda.” Ku buzima yari abayeho mu Rwanda mu minsi yari ahamaze, Sergent Maj. Malanga yemeza ko yari afashwe neza nta kibazo yigeze agira. Ati “Bakimfata nagize ubwoba ariko bangejeje ku muyobozi bamfashe neza, barangaburira ndetse nshobora no gukaraba.” Uyoboye itsinda rya EJVM, Col Mateus Antonio Valodia, yashimiye ingabo z’u Rwanda uburyo zitwara mu kibazo cy’ingabo za Congo zivogera umupaka w’u Rwanda. Ati “U Rwanda na Congo ni ibuhugu by’ibituranyi, kandi dushimira u Rwanda uburyo rukemura ibibazo biciye mu biganiro, kandi turizera ko tuzakomeza gukorana.” Sgt Maj Malanga ni umusirikare wa FARDC wa 35 ufatiwe ku butaka bw’u Rwanda agasubizwa mu gihugu cye. Yinjiye mu Rwanda nyuma y’uko abasirikare ba Congo binjiye mu Rwanda bakarasana n’ingabo z’u Rwanda kuwa 13 Gashyantare, batatu bakahasiga ubuzima. Ingabo z’u Rwanda zishyikiriza ingabo za Congo abasirikare baguye mu Rwanda, zari zasabye ko zajya zihura n’ubuyobozi bw’ingabo za Congo mu gukemeura ibibazo hatabayeho ibibazo byo kurasana. Umunyamakuru @ sebuharara

Ni cyo gituma jyewe Pawulo ndi imbohe mpōrwa Kristo Yezu, kubera mwebwe abatari Abayahudi. Mwaba mwarumvise umurimo Imana yanshinze kubakorera, ibitewe n'ubuntu bwayo. Yampishuriye ibanga ryayo irimenyesha neza. Namaze kubyandika mu magambo make, muyasomye mubasha kwiyumvira ukuntu nasobanukiwe iryo banga rya Kristo. Ni ibanga ritigeze rimenyeshwa abantu ba kera, ariko ubu Imana yarihishuriye intore zayo z'Intumwa n'abahanuzi, ikoresheje Mwuka wayo. Iryo banga ni uko kubera Ubutumwa bwiza, abanyamahanga kimwe n'Abisiraheli bafite uruhare ku munani w'Imana, bakaba ingingo z'umubiri umwe kandi bagasangira ibyo yasezeranye muri Kristo Yezu. Kubera ubuntu yangiriye n'impano yangabiye, nashinzwe umurimo wo kwamamaza ubwo Butumwa mbikesha ububasha bwayo butwarira muri jye. Jyewe urutwa n'uworoheje cyane mu ntore z'Imana, yangiriye ubwo buntu bwo gutangariza abatari Abayahudi iyo nkuru nziza, yerekeye ubukungu buboneka muri Kristo burenze ubwenge bw'umuntu, no gusobanurira abantu bose uko umugambi w'Imana ugomba gusohozwa. Uwo mugambi ni ibanga Imana Umuremyi wa byose yazigamye uhereye kera kose, kugira ngo ubu imenyeshe ibinyabutware n'ibinyabushobozi “by'ahantu ho mu ijuru”, ubwenge bwayo bw'ingeri nyinshi ikoresheje Umuryango wayo. Ni uko Imana yabikoze ikurikije umugambi wayo uhoraho, yateganyirije muri Kristo Yezu Umwami wacu. Ni na we uduhesha uburenganzira bwo kwegera Imana nta cyo twishisha, bitewe n'icyizere tumufitiye. Ni cyo gituma mbasaba kudacogozwa n'amakuba ndimo kubera mwe, kuko ari yo abazanira inyungu. Ni yo mpamvu mpfukamira Imana Data, uwo imiryango yose yo mu ijuru no ku isi ishingiyeho. Ndayisaba ngo ikurikije ubwinshi bw'umutungo w'ikuzo ryayo, ibahe ububasha mukomezwe umutima mubikesha Mwuka wayo, kugira ngo Kristo ature muri buri muntu bitewe n'uko amwizera. Ndasaba kandi ngo mushorere imizi mu rukundo rwe murwubakeho, maze hamwe n'izindi ntore z'Imana zose, muhabwe ububasha bwo gusobanukirwa ubugari n'umurambararo by'urukundo rwa Kristo, ndetse n'ubujyakuzimu n'ubuhagarike bwarwo. Ni bwo muzamenya urwo rukundo rwe rurenze ubwenge bw'umuntu, bityo mwuzuzwe kamere yose y'Imana ibasenderemo. Nuko rero Imana ibasha gukora ibirenze kure ibyo twasaba, ndetse n'ibyo twakwibwira byose ibigirishije ububasha bwayo bukorera muri twe, nihabwe ikuzo mu Muryango wayo no muri Kristo Yezu iteka ryose, uko ibihe bihaye ibindi. Amina.

Nelly Kelba yashyize hanze indirimbo nshya yise Guarantee ikangurira abantu gukundana bizira uburyarya [VIDEO]. Umuhanzi Nelly Kelba ukomeje gushing imizi mu muziki nyarwanda yashyize hanze indirimbo yise “Guarantee” yumvikanyemo ari gusaba umukunzi we ko yamuha icyizere ndakuka cy’uko bazabana ubuziraherezo.Mu kiganiro yahaye Umuryango.rw,Nelly Kelba,yavuze ko nyuma yo kureba uko abantu basigaye baragize urukundo imikino,byamuhaye inganzo yo gukora indirimbo yo gushishikariza abafite uwo muco utari mwiza kubireka bakajya bakundana urukundo ruramba.Yagize ati“Abantu benshi basigaye badaha agaciro urukundo ariyo mpamvu nakoze iyi ndirimbo kugira ngo bahinduke bajye bahaba abakunzi babo “Guarantee” yo kubakunda iteka.Ndashaka ko iyi ndirimbo ihindura imitima y’abantu,bakundane nta buryarya.”Iyi ndirimbo Nelly Kelba yashyize hanze mu buryo bw’amajwi n’amashusho,yakozwe na Producer Trackslayer mu buryo bw’amajwi ndetse n’amashusho yayo yakozwe n’inzu itunganya umuziki ya Touch.Nelly Kelba yakoze izindi ndirimbo zirimo iyitwa “Ijana ku Ijana”, “Ndatuje, “Uzaperereze” yakoranye na MC TINO n’izindi.REBA AMASHUSHO Y’INDIRIMBO GUARANTEE YA NELLY KELBA:

IMITWARO TUGOMBA KWIKORERA. 1. Dukurikije ibivugwa mu Baheburayo 12:1, ni iki tugomba gukora kugira ngo tuzarangize isiganwa ry’ubuzima turimo? BIBILIYA igereranya ubuzima bw’Umukristo n’isiganwa. Abazarangiza iryo siganwa, bazahabwa ubuzima bw’iteka (2 Tim 4:7, 8). Ubwo rero tugomba gukora uko dushoboye kose tugakomeza kwiruka, cyane cyane ko iryo siganwa riri hafi kurangira. Intumwa Pawulo wirukanse neza muri iryo siganwa akarirangiza, yatubwiye ibintu byadufasha, natwe tukarirangiza. Yatugiriye inama yo ‘kwiyambura ibituremerera by’uburyo bwose, kandi tukiruka twihanganye mu isiganwa ryadushyizwe imbere.’Soma mu Baheburayo 12:1. 2. “Kwiyambura ibituremerera by’uburyo bwose” bisobanura iki? 2 Intumwa Pawulo yavuze ko tugomba ‘kwiyambura ibituremerera by’uburyo bwose.’ None se yaba yarashakaga kuvuga ko nta mutwaro n’umwe Umukristo agomba kwikorera? Oya! Si cyo yashakaga kuvuga. Ahubwo yashakaga kuvuga ko tutagomba kwikorera imitwaro itari ngombwa, kuko ishobora gutuma ducika intege, tukarambirwa. Ubwo rero niba twifuza kuguma mu isiganwa turimo, tujye tureba niba twaratangiye kwikorera iyo mitwaro itari ngombwa yaduca intege, maze duhite tuyitura. Icyakora ntitukirengagize ko hari indi mitwaro tuba tugomba kwikorera byanze bikunze. Kubera iki? Kubera ko tutayikoreye, byatuma tudakomeza iryo siganwa (2 Tim 2:5). None se ni iyihe mitwaro tugomba kwikorera? 3. (a) Dukurikije ibivugwa mu Bagalatiya 6:5, ni iki tugomba kwikorera? (b) Ni iki turi bwige muri iki gice, kandi se kuki? 3 Soma mu Bagalatiya 6:5. Muri uwo murongo, Pawulo yavuze ikintu tugomba kwikorera. Yaravuze ati: “Buri muntu wese aziyikorerera uwe mutwaro.” Yashakaga kuvuga ikintu buri mugaragu wa Yehova aba agomba gukora, ku buryo nta  wundi wakimukorera. Muri iki gice, turi burebe icyo uwo “mutwaro” buri wese agomba kwikorera ari cyo, n’uko yawikorera. Nanone turi burebe imitwaro itari ngombwa dushobora kuba twikoreye, turebe n’uko twayitura. Buri wese niyikorera umutwaro we, kandi akirinda kwikorera imitwaro itari ngombwa, azarangiza isiganwa neza. IMITWARO TUGOMBA KWIKORERA Guhigura umuhigo twahize igihe twiyeguriraga Yehova, gusohoza inshingano dufite mu muryango no kwirengera ingaruka z’imyanzuro dufata, ni imitwaro tugomba kwikorera (Reba paragarafu ya 4-9) 4. Kuki guhigura umuhigo twahigiye Yehova igihe twamwiyeguriraga, bidakomeye? (Reba n’ifoto.) 4 Umuhigo twahigiye Yehova igihe twamwiyeguriraga. Igihe twiyeguriraga Yehova, twamusezeranyije ko ari we wenyine tuzasenga, kandi tugakora ibyo ashaka. Ubwo rero, tugomba guhigura uwo muhigo twahize. Iyo ni inshingano itoroshye, ariko nanone si umutwaro uremereye. Kuki tuvuze dutyo? Ni ukubera ko Yehova yaturemeye gukora ibyo ashaka (Ibyah 4:11). Yaturemye mu ishusho ye, kandi adushyiramo icyifuzo cyo kumumenya no kumusenga. Ibyo bituma tuba incuti ze, kandi gukora ibyo ashaka bikadushimisha (Zab 40:8). Nanone iyo dukoze ibyo Imana ishaka kandi tukigana Umwana wayo, ‘tubona ihumure.’Mat 11:28-30. (Reba paragarafu ya 4-5) 5. Ni iki cyagufasha guhigura umuhigo wahize igihe wiyeguriraga Yehova? (1 Yohana 5:3) 5 Uko wahigura uwo muhigo. Dore ibintu bibiri byagufasha. Icya mbere, ni ugukomeza gukunda Yehova. Gutekereza ku bintu byiza byose Yehova yagiye agukorera n’ibyo azagukorera mu gihe kiri imbere, bizatuma urushaho kumukunda. Uko urushaho gukunda Yehova, ni na ko kumwumvira bikorohera. (Soma muri 1 Yohana 5:3.) Icya kabiri, ni ukwigana Yesu. Kuba Yesu yarasengaga Yehova kugira ngo amufashe, kandi agatekereza ku migisha yari kuzabona mu gihe kiri imbere, byatumye akora ibyo Imana ishaka (Heb 5:7; 12:2). Ubwo rero nawe ujye wigana Yesu, usenge Yehova umusaba ko yaguha imbaraga, kandi ukomeze kuzirikana ko azaguha ubuzima bw’iteka. Uko ugenda urushaho gukunda Yehova kandi ukigana Umwana we, ni na ko gukora ibyo wamusezeranyije igihe wamwiyeguriraga, bizakorohera. 6. Kuki tugomba gusohoza inshingano dufite mu muryango? (Reba n’ifoto.) 6 Inshingano dufite mu muryango. Mu isiganwa ry’ubuzima turimo, tugomba gukunda Yehova na Yesu kuruta uko dukunda abagize imiryango yacu (Mat 10:37). Icyakora ibyo ntibishatse kuvuga ko tutagomba gusohoza inshingano dufite mu muryango. Ahubwo tugomba kuzisohoza, kugira ngo Yehova na Yesu batwemere (1 Tim 5:4, 8). Nanone bituma tugira ibyishimo. Kubera

Miliyari 85,6 Frw ziyongereye ku ngengo y’imari ivuguruye. Inteko Rusange y’Umutwe w’Abadepite yemeje ishingiro ry’Umushinga w’Itegeko rivugurura ingengo y’imari ya 2023/2024 imaze amezi atandatu ikoreshwa, yongerwaho asaga miliyari 85,6 Frw, ahwanye na 1.7%. Ku mugoroba wo kuri uyu wa Kane, tariki ya 8 Gashyantare 2024, ni bwo Inteko Rusange y’Abadepite ku bwiganze bw’amajwi yemeje ishingiro ry’umushinga w’itegeko ry’ingengo y’imari 2023/2024 yavuguruwe igera kuri miliyari 5.115 Frw, avuye kuri miliyari 5.030 Frw yari yaremejwe muri Kamena 2023. Minisitiri w’Imari n’Igenamigambi, Dr. Uzziel Ndagijimana, yavuze ko impinduka z’ingenzi zakozwe mu mushinga w’itegeko rivuguruye ry’ingengo y’imari zishingiye ku zabaye mu ngengo y’imari isanzwe no mu mafaranga agenewe imishinga. Yagize ati “Iri vugurura ry’ingengo y’imari ryerekana uburyo gahunda yo kuzahura ubukungu yatanze umusaruro ushimishije binyuze mu gushyigikira ubucuruzi, kureshya ishoramari rishya, guhanga imirimo, no gushyigikira gahunda zigamije kuzamura imibereho myiza ‘abaturage b’amikoro make”. Yagaragaje ko hari ibikorwaremezo binyuranye iyi ngengo y’imari y’uyu mwaka yashowemo. Kuva mu mezi atandatu ashize, ingengo y’imari y’u Rwanda yakoreshejwe ku kigero cya 61%. Ku wa 27 Kamena 2023 ni bwo Inteko Rusange y’Umutwe w’Abadepite yatoye itegeko rigena ingengo y’imari ya Leta y’umwaka wa 2023/2024 ingana na miliyari 5.030. Abadepite bashimye ko amafaranga yiyongereye yashyizwe mu bikorwa by’iterambere, basaba ko hakomeza kongerwa imbaraga mu kuzamura ibyoherezwa hanze.

Igishanga cya Rugeramigozi. Mubikorwa byo gutunganya iki gishanga yakozwe harimo kongera ingomero z’amazi zuhira umuceri. Gahunda yo gutunganya Igishanga cya Rugeramigozi. Mubikorwa byo gutunganya iki gishanga yakozwe harimo kongera ingomero z’amazi zuhira umuceli, kurwanya isuri mu nkengero z’igishanga, haterwa ibiti bivangwa n’imyaka kandi abahinzi bagahugurwa gufata neza imiyoboro y’amazi.Abahinzi kandi bubakiwe ubwanikiro buhagije ku buryo ngo umusaruro wabo utangirikira mu mirima, banigishwa kwikorera ifumbire y’ibirundo bitanga nibura toni zisaga 100 yunganira imvaruganda.Ibiti bisaga ibihumbi 100 bizafasha abahinzi gukomeza kongera umusaruro, kuko bizafasha kurinda imiyoboro twubatse itanga amazi mu mirima isuri iyangiza kuko ubundi aha nta mazi yahageraga.Umuhuzabikorwa wafashaga abahinzi ba Rugeramigozi yavuga ko mu bikorwa bibungabunga ibidukikije muri iki gishanga birimo no gutera ibiti ku materasi akikije igishanga.Buri wese akwiye kuba ijisho rya mugenzi we, kugira ngo bakomeze kubona umusaruro uhagije w’umuceli muwurinda isuri yawangiza.Igihembwe cyashize abahinzi bakaba barabashije kugurisha Toni 356 bavuye kuri 274 bari bagurishije mu mwaka wa 2016, hatabariwemo uwo bajya kurya iwabo. Ibindi Wamenya kumusaruro Abahinzi babonaga. Abahinzi b’umuceri mu gishanga cya Rugeramigozi baravuga ko umusaruro wabo ukomeje kwiyongera,bavuga ko mu gihembwe cyari gishize cy’ihinga mu mwaka wa 2016 bari biyemeje kuzamura umusaruro kugera kuri Toni 200 kuri Hegitari 57, bakaba barabashije kubona umusaruro ungana na Toni 189 bavuye kuri Toni 125.Umwe mubahinga avugako ahinga kuri hegitari eshanu ariko yajyaga yeza kg 200 ariko aho ahuguriwe gutera umuceli ku murongo no gukoresha ifumbire y’ibirundo ageze kuri kg 382.Ubuso bwose bwa Rugeramigozi ya mbere n’iya kabiri busaga Hegitari 100 zihingwaho n’amakoperative ya COCAR na KIABER.Umukozi w’Akarere ka Muhanga wari ushinzwe igenamigambi avuga ko DUHAMIC ADRI yifatanyije n’Akarere mu kwesa imihigo ine irimo no kongera umusaruro ku bihingwa by’umuceri n’ibigoli.

“Abasore banjye nabohereje nyuma kandi bazavamo nyuma”- Manager wa Urban Boys. Ubwo bari bagiye gushimisha abafana babo muri Sky Hotel, nyuma yo kuva kuri Car Wash naho bari bavuye kuharirimbira, Alexis Muyoboke yatangaje ko abasore be atari ubwa mbere bitabiriye PGGSS kandi ko basanzwe bafite abakunzi benshi. Ngo kuba Urban Boys barinjiye mu marushanwa nyuma si ibintu bigomba kubaca intege ahubwo ni ikintu gikomeye cyatuma bagira ingufu nyinshi zo kwinjira muri aya marushanwa. Mu rwego rwo kwitoza, Muyoboke yateguriye Urban Boys kuririmba ahantu habiri umunsi umwe kandi mu masaha yegeranye, kuwa gatanu tariki 18/05/2012, kugira ngo abasuzume ko bazashobora kuririmba igihe kirekire ubwo bari kuba bitabiriye kuririmbira Ngoma na Nyagatare muri Road show. Alexis Muyoboke yagize ati “Ubu hari indirimbo nshyashya bazaririmba, hari gahunda yo gutangirana n’ibishya gusa. Ubushize bari muri Guma Guma bazi public yabo. Ahubwo nababwiye nti mugiyemo nyuma muzavemo nyuma nibwo butumwa nabahaye. Nabatumye ngo bazagere kuri final. Ni nayo mpamvu twanakoze show ebyiri kugira ngo ndebe stamina (imbaraga) bafite, niba bashobora kurezisitinga amasaha angahe”. Indirimbo nshya itsinda Urban Boys rifite ryiteguraga kuririmba harimo Indirimbo nka “Bibaye”, “Nakoze iki” n’izindi. Humble Jizzo, umwe mu bagize itsinda Urban Boys yavuze ko ibanga bishingikirije nta rindi ari ubwiza bw’indirimbo zabo ubwo yagiraga ati: “ibanga nta rindi ibanga ni Take it off, ibanga ni Sipiriyani, ibanga ni Reka mfukame.” Bamwe mu bafana ba Urban Boys nabo bagaragaza ko nta bwoba bafite kuba Urban Boyz baragiye mu marushanwa ya PGGSS 2 batinze. Kuri facebook hari bamwe bagira bati “ahubwo se kare kose? buriya babonaga ko PGGSS 2 izaryoha tutazuye umugara? bataretse ngo dupfukame? cyangwa se ngo twibyinire Sipiriyani? erega n’ubundi bamenye ko umwana wanzwe ariwe ukura!” Ibi bigendanye n’indirimbo z’iri tsinda rya Urban Boys zigaragaramo aya magambo. Abandi bafana nabo bati: “Ahuwo iyo bataza gushyiramo Urban Boys ntitwari kwirirwa dutora none ubu ubwo bagiyemo tuzatora.” Hari n’undi wagize ati: “Twe abafana ba Urban Boys turabizi ko guma guma ari iyacu. Buriya ntibagire ngo kuba tujemo nyuma bizatuma dutsindwa. Reka da ahubwo bamenye ko ari umwitangirizwa twari twabahaye kuko tubarusha bose.” Mu kiganiro umunyamakuru wa Kigalitoday yagiranye n’abasore bagize itsinda Urban Boys, tariki 20/ 05/2012 ubwo habaga igitaramo cyo kwiyereka abakunzi babo i Nyagatare, bamubwiye ko nta kibazo bafite ndetse banongeraho ko n’ubwo batari bari mu marushanwa bakurikiraniraga hafi ibiriberamo. Bigereranyije n’umukinnyi uri kurebera umupira hanze y’ikibuga, bityo iyo yinjiye mu kibuga aje gusimbura aza azi aho intege nke ziri n’aho zitari. Urban Boys rero nayo ngo kuba itari iri mu kibuga (mu marushanwa) yinjiyemo izi aho igomba gushyira ingufu. Marie Clemence CYIZA UWIMANIMPAYE

Kamonyi: Koperative CLECAM EJO HEZA mu nzira zo guhinduka ikigo cy’imari. Iyi koperative ubusanzwe yakoranaga n’abanyamuryango bayo gusa kandi igatanga inguzanyo ku bafite ingwate iri mu mbibi z’Akarere ka Kamonyi. Mu nama rusange yateranye kuri uyu wa gatatu tariki 25 Werurwe 2015, yemeje guhinduka ikigo cy’imari, kuko ari byo bizabafasha kurenga imbibe no kongera umubare w’inguzanyo yatangwaga. Mutabaruka Ephrem, Perezida w’Inama y’Ubutegetsi ya CLECAM EJO HEZA KAMONYI, atangaza ko kugeza ubu bafite amafaranga yo kuguriza abanyamuryango asaga miliyoni 650, ariko ngo amategeko ya koperative akaba atabemererega kwaka inguzanyo iri hejuru ya Miliyoni 10. Ibyo ngo byabangamiraga imishinga ya bamwe mu banyamuryango kuko hari abari bamaze kugera ku rwego rwo gukora inganda ziciriritse, bikaba ngombwa ko biyambaza ibindi bigo by’imari n’amabanki ; aho guteza imbere koperative yabo. Iyi koperative isanganywe abanyamuryango basaga ibihumbi 13, abitabiriye inama bishimiye ko yahindukamo ikigo cy’imari, ibyo bamwe bita kuzamuka mu ntera. Abanyamuryango ariko barasaba ko hazahinduka imiterere n’uburyo bwo gucunga amafaranga, ariko bakifuza ko serivisi z’inguzanyo bahabwaga nta cyahindukaho. Sekamana Diyomede, umwe mu banyamuryango, atangaza ko bungukaga 2% ku kwezi mu gihe batse inguzanyo, none arifuza ko na nyuma yo guhinduka ikigo cy’imari byakomeza gutyo kandi gukorera mu matsinda bigakomeza kuko byihutisha kwiga dosiye zisaba inguzanyo. CLECAM EJO HEZA Kamonyi yatangiye gukora mu mwaka wa 2007, kuri ubu umunyamuryango yari amaze kugera ku mugabane w’amafaranga y’u Rwanda ibihumbi 7. Abyo bihumbi 7 ngo akaba ari yo azahererwaho mu kugena umugabane w’abanyamigabane bazashaka kwinjira muri iki kigo cy’imari, giteganya gufungura amarembo no ku bandi batari abanyamigabane bazashaka kugana serivisi zo kubitsa no kuguza. Marie Josee Uwiringira

Bugesera: Urubyiruko rwasuye urwibutso rwa Jenoside rwa Nyamata. Urubyiruko rusaga 500 rwateraniye mu nteko rusange ngarukamwaka, rugamije kugaragaza ibyo rwagezeho mu rwego rwo kwesa imihigo,no gufata ingamba zo gukomeza gusigasira ibyagezweho, intego rusange y’urwo rubyiruko ikaba igira iti, “Uruhare ry’urubyiruko mu kugena ahazaza h’Igihugu cyacu”. Ku rwibutso rwa Jenoside rwa Nyamata, urwo rubyiruko rwasobanuriwe amateka mabi yaranze u Rwanda, basobanurirwa uko ubwicanyi bwakozwe aho mu Karere ka Bugesera, nyuma bashyira indabo ku mva ziruhukiyemo imibiri y’abasaga 45,000 biciwe muri Nyamata no mu nkengero zaho, nk’uko byagarutsweho na Mbonimpaye Pascal, Umuhuzabikorwa w’Inama y’igihugu y’urubyiruko mu Karere ka Bugesera. Mukandamage Jeanne, utuye mu Kagari ka Kayumba, Umurenge wa Nyamata, ni umwe mu bacitse ku icumu babiri, bahawe inka n’urubyiruko rwo mu Karere ka Bugesera n’abafatanyabikorwa barwo. Yavuze ko yishimye cyane kumva urubyiruko rwamutekereje, ko inka ahawe azayifata neza kandi nk’uko urubyiruko rumuhaye inka kubera urukundo na we azoroza abandi nibyara. Yagize ati “Ndashima cyane urubyiruko ku bwitange rwagize rukampa iyi nka, ariko cyane ndashima Leta y’u Rwanda na Perezida Kagame wazanye gahunda ya ‘Girinka’…iyi nka igiye kumperekeza mu zabukuru”. Benurugo Yvette utuye mu Kagari ka Nyamata-Ville, mu Murenge wa Nyamata, ni umwe mu bantu batandatu bacitse ku icumu bahawe amabati y’isakaro. Buri muntu yahawe amabati 50, kuko inzu bafite zishaje. Bavuga ko iyo sakaro ibafitiye akamaro kuko inzu zabo zari zishaje cyane, bitewe n’uko inyinshi zubatswe mu buryo bwihutirwa mu myaka ya 2000, zimwe zikubakwa nabi, none ubu ngo zikaba zibavira, ndetse zikiyasa cyane kuko zubatswe nabi. Yagize ati “Ukurikije uko inzu yanjye yari imeze, guhabwa isakaro byandenze, yavaga cyane, ariko ubu ndishimye kubera ko ntazongera kuvirwa. Biba bikomeye kuba wararokotse, ukarokoka wapfushije abawe, wapfushije ababyeyi, nyuma ukabona ugufata mu mugongo nka gutya”. Mbonimpaye Pascal, Umuhuzabikorwa w’Inama y’Igihugu y’Urubyiruko mu Karere ka Bugesera, yavuze ko urubyiruko rugira uruhare rukomeye mu kwesa imihigo muri ako Karere cyane cyane rwibanda ku mibereho myiza y’abaturage. Yagize ati “Uruhare rw’urubyiruko rurahari runini cyane, nk’uko mwabonye ubuyobozi bw’Akarere bwabigaragaje, ndetse natwe ni ibikorwa twagaragaje dukora. Uruhare runini ubona ko urubyiruko rwibanda cyane mu mibereho myiza y’abaturage no mu iterambere ry’abaturage, ariko rukagira n’uruhare mu gufata ibyemezo ku myanzuro y’ibiba bigiye gukorerwa muri kano Karere. Iyi nteko rusange twayikuyemo byinshi, ni inteko rusange yongeye kuduhwitura, kongera gutekereza ku ruhare rwa buri wese w’urubyiruko kugira ngo, aho heza dushaka h’igihugu cyacu hashobore kugerwaho. Ni inteko rusange yagaragarijwemo bimwe mu bibangamiye urubyiruko harimo ibiyobyabwenge n’ibindi, na byo rero twakuyemo amasomo y’uko twebwe nk’urubyiruko, ari twe ba mbere tugomba kujya kubirwanya”. Muri iyo nteko rusange y’urubyiruko, ubuyobozi bw’Akarere ka Bugesera, bwagabiye inka urwo rubyiruko, yiswe inka y’igihango nk’uko bisanzwe mu muco Nyarwanda. Uwo kandi wabaye n’umwanya wo guhemba imirenge yabaye iya mbere mu kwesa imihigo mu rwego rw’urubyiruko, ariko n’imirenge itarabonye amanota ya mbere ishimirwa uruhare igira mu iterambere ry’Akarere, kuko muri rusange urubyiruko rwo mu Karere ka Bugesera rwesa imihigo neza nk’uko byemejwe n’Umuyobozi w’Akarere ka Bugesera. Yagize ati “Nk’uko mubizi, urubyiruko ni imbaraga z’igihugu. Urubyiruko rw’Akarere ka Bugesera rukora ibikorwa byinshi byiza, bifasha abaturage kwivana mu bukene, bifasha abanyantege nkeya, ariko igikomeye muri ibyo byose, ni uko ari urubyiruko rufite icyizere, urubyiruko rushima, urubyiruko ruteganya na rwo gukora inshingano zarwo uko imyaka igenda igera. Kuba nk’ubuyobozi bw’Akarere ka Bugesera twahaye ubuyobozi cyangwa se inzego z’urubyiruko inka, ni igihango nk’uko mubizi mu muco Nyarwanda. N’ubundi si inka bazatwara, na bo ahubwo bazayiha abayikeneye kandi bayikurikirane, ku buryo tubona ko ari ikintu kizabafasha cyane. Icyo ni igihango bafitanye n’ubuyobozi, kuko ni ubuyobozi bwayitanze ariko ni n’igihango bafitanye n’abaturage, kuko ni abaturage bazayiha”. Umunyamakuru @ umureremedia

bose, si Yobu gusa. Satani avuga ko tudakunda Yehova by’ukuri kandi ko tugiye gupfa, twamwihakana. Nanone avuga ko Yehova atadukunda, kandi ko ibyo dukora byose ngo tumushimishe nta cyo bivuze. Kubera ko tuzi amayeri ye, tubona ko ibyo avuga ari ibinyoma. 14. Ibigeragezo bishobora gutuma tumenya iki? 14 Ibigeragezo bituma tumenya imico dukwiriye kwitoza. Uko ni ko byagendekeye Yobu. Ibigeragezo yahuye na byo, byatumye amenya aho yari afite intege nke kandi arikosora. Urugero, yabonye ko yari akeneye cyane kwitoza umuco wo kwicisha bugufi (Yobu 42:3). Ibigeragezo bishobora gutuma natwe tumenya aho dufite intege nke. Ibyo ni byo byabaye ku muvandimwe witwa Nikolay.  Yarafunzwe nubwo yari arwaye cyane. Yaravuze ati: “Gufungwa byatumye menya imico nari nkeneye kwitoza.” Ubwo rero iyo tumenye aho dufite intege nke, tuba dushobora kuhakosora. 15. Ni nde dukwiriye gutega amatwi, kandi se kuki? 15 Dukwiriye gutega amatwi Yehova aho kumva ibyo abanzi bacu bavuga. Ibyo ni byo Yobu yakoze. Yehova yamufashije gutekereza. Ni nk’aho yamubwiye ati: “Ese iyo witegereje ibyo naremye, ubona ntafite imbaraga? Ibyakubayeho byose ndabizi. None se utekereza ko ntashobora kugufasha?”  Yobu yicishije bugufi maze yemera ko Yehova agira neza. Yaravuze ati: “Ibyawe nari narabyumvishije amatwi gusa, ariko noneho ubu amaso yanjye arakureba” (Yobu 42:5). Birashoboka ko ayo magambo Yobu yayavuze akicaye mu ivu, umubiri we wuzuye ibibyimba biteye iseseme, kandi akibabajwe n’urupfu rw’abana be. No muri iyo mimerere, Yehova yamwijeje ko amukunda kandi ko amwemera.Yobu 42:7, 8. 16. Dukurikije ibivugwa muri Yesaya 49:15, 16, ni iki dukwiriye kuzirikana mu gihe dutotezwa? 16 Muri iki gihe abantu bashobora kudutuka kandi bakadutesha agaciro. Bashobora no kudusebya cyangwa bagasebya umuryango wacu, kandi ‘bakatubeshyera ibibi by’uburyo bwose’ (Mat 5:11). Ibyabaye kuri Yobu, bitwereka ko Yehova aba adufitiye ikizere ko tuzakomeza kumubera indahemuka, mu gihe duhanganye n’ibigeragezo. Yehova aradukunda kandi ntazigera na rimwe atererana abamwiringira. (Soma muri Yesaya 49:15, 16.) Ntitugatege amatwi ibyo abanzi b’Imana bavuga badusebya. Ibyo ni byo umuvandimwe witwa James wo muri Turukiya n’abagize umuryango we bakoze, igihe batotezwaga cyane. James yaravuze ati: “Twabonye ko gutega amatwi ibinyoma byavugwaga ku bagaragu ba Yehova, byari kuduca intege. Ubwo rero, twiyemeje kwibanda ku byo Ubwami bw’Imana buzadukorera no gukomeza gukora byinshi mu murimo wa Yehova. Ibyo byatumye dukomeza kugira ibyishimo.” Natwe twigana Yobu, tugatega amatwi Yehova. Ibinyoma  abanzi bacu bavuga, ntibitubuza gukomeza kumwiringira. IBYIRINGIRO BIZATUMA DUKOMEZA GUSHIKAMA Yehova yagororeye Yobu kubera ko yakomeje kuba indahemuka. We n’umugore we babayeho indi myaka myinshi bishimiye ubuzima (Reba paragarafu ya 17)  17. Ni irihe somo tuvana ku bagaragu ba Yehova b’indahemuka bavugwa mu Baheburayo igice cya 11? 17 Hari abandi bagaragu ba Yehova bameze nka Yobu, babaye intwari kandi bakomeza gushikama. Mu ibaruwa intumwa Pawulo yandikiye Abaheburayo, yabise ‘igicu kinini cyane cy’abahamya’ (Heb 12:1). Abo bose bahuye n’ibigeragezo bikaze cyane, ariko bakomeza kubera Yehova indahemuka (Heb 11:36-40). Ese kuba barihanganye bagakomeza gukorera Yehova, byabaye imfabusa? Oya rwose! Nubwo batigeze babona isohozwa ry’amasezerano ya Yehova, bakomeje kumwiringira. Bari bazi ko Yehova abemera kandi bizeraga badashidikanya ko bari kuzabona ibyo yasezeranyije (Heb 11:4, 5). Badusigiye urugero rwiza rudufasha gukomeza kwiringira Yehova. 18. Ni iki twiyemeje gukora? (Abaheburayo 11:6) 18 Muri iki gihe, ibintu bigenda birushaho kuba bibi (2 Tim 3:13). Satani akomeje gutoteza abagize ubwoko bw’Imana. Uko ibigeragezo tuzahura na byo bizaba biri kose, nimucyo twiyemeze gukorana umwete umurimo wa Yehova, twizeye ko “ibyiringiro byacu bishingiye ku Mana nzima” (1 Tim 4:10). Jya wibuka ko ibyo Yehova yakoreye Yobu nyuma yaho, bigaragaza ko “afite urukundo rurangwa n’ubwuzu akaba n’umunyambabazi” (Yak 5:11). Ubwo rero, natwe tuge twigana Yobu, maze dukomeze kubera Yehova indahemuka, twiringiye ko azagororera ‘abamushakana umwete.’Soma mu Baheburayo 11:6.

Inema Arts Center. Inema Arts Centre ni ikigo cyubuhanzi n'ubukorikori giherereye mu mujyi wa Kigali, umurwa mukuru wu Rwanda . Iki kigo cyashinzwe muri 2012 n’abashushanyo babiri : Innocent Nkurunziza na Emmanuel Nkuranga. Abashushanya bombi n'abavandimwe batangije Inema Arts Centre bafite intego yo kwerekana ubuhanga bwubuhanzi bwu Rwanda rwihishwa, bakoresheje imvugo yo guhanga kugirango ubuzima n’igihugu kibeho, kandi batange urubuga kubahanzi bo mu Rwanda . Inema Ubuhanzi. Inema Arts Centre yahindutse urubuga rwabahanzi batandukanye bavugana binyuze mumagambo yo guhanga. Abahanzi benshi bahanga mu Rwanda bagize Centre yu buhanzi. Inema Arts Centre kuri ubu ifite ibibanza byabahanzi icumi batuye kugirango bamenye ubushobozi bwabo bwo guhanga. Umwihariko muri Inema ni umuziki, imbyino, ubuhanzi bwa none bwo muri Afurika n'ubukorikori. Ubugeni bwa Inema bugaragaza amashusho, ibishusho, nibindi bintu byubuhanzi byakozwe kandi byerekanwe nabahanzi ba Inema. Iki kigo kandi gikora imishinga n'ibikorwa bitandukanye bigamije guteza imbere ibihangano byo guhanga u Rwanda no gutanga ihuriro ryo kwerekana ibitekerezo binyuze mu mahugurwa, amahugurwa, ndetse n’inyigisho zifatika. Ihuza ryo hanze. <templatestyles src="Module:Coordinates/styles.css"></templatestyles>1°56′36″S 30°05′27″E / 1.94346°S 30.09080°E / -1.94346; 30.09080

Miss Rwanda: Ikamba rihagaze miliyoni zirenga 60Frw. Nyuma y’umwaka umwe gusa Eduige yasubiye mu irushanwa, agaragara yisumbukuruza. Icyo gihe nabwo yasezerewe i Rubavu muri iri rushanwa ry’ubwiza riyoboye andi mu Rwanda. Mu gihe hashakwaga Miss Rwanda 2015 nabwo, i Musanze, umukobwa witwa Tonny, yarize ayo kwarika ahozwa n’itangazamakuru nyuma yo guturuka i Kigali aje kwiyamamariza mu Majyaruguru, akabwirwa ko atujuje ibisabwa. Ubwo hashakishwaga Miss Rwanda 2017, Ingabire Habiba yatutse akanama nkemurampaka arakandagaza, akaziza gusa ko katamuhaye amahirwe yo kurenga amajonjora y’Umujyi wa Kigali. Ibi byanabaye kuri Muvunyi Umutoni Tania atuka abakemurampaka kuko adahawe ikitwa “PASS” kimwemerera kurenga amajonjora. Buri mwaka wa Miss Rwanda, inyota iba ari nyinshi ku bakobwa bifuza kugera kure muri iri rushanwa byanashoboka bakaritwara. Hari abemeraga bakadudubiza indimi zisekeje, igihe babaga babajijwe kwisobanura mu rurimi rumwe rw’amahanga, bamwe bagasekwa bigatinda. Ibi byanatumye muri kaminuza nka Huye haduka imvugo yiswe ngo “Indimi z’umuriro”. Aba bose babaga bahirimbanira kwambara ikamba rya Miss Rwanda. Muri iyi minsi kandi, imbuga nkoranyambaga, zuzuye amafoto ya Mwiseneza Josiane wasitaye kubera urugendo rw’iminota 40 yagenze n’amaguru ashaka kugera ahaberaga amajonjora mu karere ka Rubavu, intara y’i Burengerazuba. Mwiseneza yageragezaga amahirwe ye kimwe n’abandi bakobwa, biza no kumuhira arenga amajonjora. Ibi byose kimwe n’ibindi bituma umuntu yibaza mu by’ukuri ikintu kiri muri Miss Rwanda gihora gisunika abakobwa kujya muri iri rushanwa. Tariki 23 Gashyantare 2018, Iradukunda Liliane yari umukobwa usanzwe hamwe n’abandi 19 bose mu mwiherero batazi uri butsinde. Bucyeye bwaho Iradukunda yinjiye mu mubare muto cyane w’abanyarwanda batunze imodoka nshyashya, ajya ku rutonde rw’abakozi ba Cogebank bahembwa neza buri kwezi ku mushahara wa ibihumbi birenga 800Frw. Yanahawe amatike y’indege yo gutembera i Burayi na Salon yo kumusokoza umwaka wose. Mu bijyanye n’ubushobozi bw’amikoro ndetse n’imibereho myiza, Miss Liliane mu masaha macye yahise atambuka kuri bagenzi be bari bamaranye igihe. Birashoboka ko ari imwe mu mpamvu zatuma umukobwa wese ashaka kwinjira muri iri rushanwa. Nyamara Miss Rwanda iba iryoshye mu bijyanye n’ubushobozi kuva igitangira. Tugerageze kumenya agaciro k’igikorwa ku kindi muri miss Rwanda Irushanwa ubwaryo, ni urubuga rwaguye rwo kugaragaza ubushobozi bw’umukobwa, ni nacyo irushanwa rigamije. Ishimwe Dieudonne uyobora Rwanda Inspiration Backup itegura iri rushanwa ati “Miss Rwanda ubu yabaye urubuga rwo guteza imbere umwana w’umukobwa, akagera ku ndoto yahoze yifuza kugeraho. “Muri Miss Rwanda abakobwa bahazana imishinga ikomeye kandi murabizi ko kugira igitekerezo cy’umushinga cyiza bingana no kugira amafaranga”. Mu bice by’ingenzi biba muri Miss Rwanda kandi buri muntu wese yakwifuza, harimo “Umwiherero” uzwi nka boot camp. Ni igihe cy’ibyumweru bibiri abakobwa bamara bacumbitse muri Hotel bahabwa amasomo menshi abategura mu mutwe ngo bazabe ba Nyampinga bashyitse. Hashize imyaka ine umwiherero wa Miss Rwanda ubera muri Golden Tulip Nyamata, Hotel ifite inyenyeri enye igaragara ku rutonde rw’amahoteri acumbikira abiyubashye kurushaho mu Rwanda. Buri mukobwa acumbikirwa ma mu cyumba kishyurwa amadorari 100 y’Abanyamerika, ni nk’ibihumbi 86Frw umunsi umwe. Ubu buryamo bw’ijoro rimwe, buba burimo ifunguro rya mu gitondo ubusanzwe rigura ibihumbi 7.000Frw uramutse urifashe utaraye muri Hotel. Umunsi umwe, nyampinga iyo afashe ifunguro rusange ku mafunguro ya Hotel (Buffet) arya

Perezida Kagame yaganiriye n’abayobozi ba Kaminuza ya Coventry yashyize icyicaro cy’Afurika i Kigali. Kuri uyu wa Gatatu taliki ya 2 Gashyantare 2022, Perezida wa Repubulika y’u Rwanda Paul Kagame yakiriye muri Village Urugwiro, Umuyobozi Mukuru wa Kaminuza ya Coventry (Coventry University Group) ku isi Prof. John Latham wari kumwe n’Umuyobozi w’Ishami ry’Afurika rifite icyicaro gikuru i Kigali, Prof. Silas Lwakabamba. Coventry University Group, ni imwe muri Kaminuza zubatse izina rikomeye mu Bwongereza no mu ruhando mpuzamahanga yahisemo u Rwanda nk’Igihugu cyakira ishami ry’Afurika, rikorera mu nyubako ya Kigali Heights iherereye mu Murenge wa Kimihurura, Akarere ka Gasabo. Ubuyobozi bw’iyo Kaminuza bwatangaje ko iyo Kaminuza yagombaga gutahwa ku mugaragaro kwezi kwa Kamena, mu Nama y’Abakuru b’Ibihugu na Guverinoma bigize Umuryango w’Ibihugu bikoresha Ururimi rw’Icyongereza (CHOGM 2021) yasubitswe bwa kabiri, ikaba yarimuriwe mu cyumweru kizatangira taliki ya 20 Kamena 2022 (CHOGM2022). Mu ntangiriro z’ukwezi ka Kamena umwaka ushize, ni bwo ubuyobozi bwa Kaminuza ya Coventry bwatangaje ko bwagize Prof. Silas Lwakabamba Umuyobozi w’Ishami ry’Afurika rifite icyicaro gikuru i Kigali, akaba ashinzwe gukurikirana ibikorwa by’iyo kaminuza muri Afurika birimo gutegura gahunda z’imiyoborere, ubushakashatsi, guhanga imirimo n’udushya, gukurikirana no gukorana n’abarangije muri iyo Kaminuza n’ibindi. Prof Lwakabamba ashinzwe guteza imbere ubucuruzi bwa Kaminuza muri Afurika, bikaba byitezwe ko azakoresha ubunararibonye buhagije afite mu kugeza Coventry University ku yindi ntera binyuze mu gushimangira ubufatanye n’izindi nzego ndetse no gusangiza abandi ku buhanga n’ubwo bunararibonye. Ubuyobozi bwa Kaminuza ya Coventry buvuga ko gahunda yo gufungura ishami mu Rwanda igize umushinga wagutsewo kwagura amashami mu mahanga no kuyateza imbere mu bijyanye n’uburezi bufite ireme. Intego nyamukuru ni iyo kwegereza serivisi abagenerwabikorwa b’iyo kaminuza ku Isi yose, ishami rishya rifite icyicaro mu Rwanda rikaba rigiye gukurikira iryashinze imizi i Dubai n’irya Singapore. Ikindi kigenderewe nanone ni ukwegereza ubunararibonye mu myigishirize, ubushakashatsi ndetse n’ubucuruzi biranga iyo kaminuza kuva yashingwa mu mwaka wa 1987. Icyicaro cy’iyo Kaminuza muri Afurika cyitezweho gukorana intego yo gutsura umubano n’ibindi bihugu byo ku mugabane ndetse no gushyigikira umubano usanzwe mu bihugu bimwe na bimwe. Ni ishami ryitezweho guteza imbere ubushakashatsi, gahunda zigamije guteza imbere Isi yabaye nk’umudugudu, gukorana n’ibigo bitandukanye mu guhanga udushya, bikazakorwa binyuze mu bufatanye na z’Ambasade, ibigo bya Leta, ibigo by’ubushakashatsi, za kaminuza n’inzego z’abikorera.

Uwihoreye Jean Bosco (Ndimbati) yafunzwe. Umuvugizi w’Urwego rw’Ubugenzacyaha (RIB), Dr Murangira B. Thierry, yabwiye Kigali Today ko Uwihoreye yafunzwe akurikiranyweho gusambanya umwana. Yagize ati “Ni byo yafashwe”. Uyu mukobwa yumvikanye mu gahinda kenshi avuga ko yatewe inda na Ndimbati amushukishije ko azamuha akazi mu gukina filime dore ko yari umukozi wo mu rugo bikarangira ahubwo amusindishije, aramusambanya maze amutera inda y’impanga. Uyu mukobwa avuga ko Ndimbati yanze gutanga indezo kugeza ubwo byabaye ngombwa ko atangaza ibyamubayeho. Gusa Ndimbati yari yabwiye itangazamakuru ko ashobora kuba atari we wabyaye abo bana kabone n’ubwo yatangaga indezo ahubwo akaba atiyumvishaga impamvu uwo mukobwa yamujyanye mu itangazamakuru.

Maroc yihereranye u Rwanda mu mukino wa mbere w’igikombe cy’Afrika. Mu mukino watangiye u Rwanda ruri kwitwara neza, dore ko umukino ugitangira abasore b’u Rwanda babanje kugera aho bayobora ku bitego 8-2 bya Maroc,gusa byaje guhinduka ubwo ikipe ya Maroc yasabaga akaruhuko gato maze Maroc iza kongera kuyobora,maze iseti ya mbere irangira ari 25-23. Iseti ya kabiri ikipe ya Maroc yaje kurusha cyane u Rwanda, ari nako yaje kunyagira u Rwanda ku manota 25-13. Iseti ya 3 ari nayo ya nyuma y’umukino yaje kurangira nanone Maroc yongeye gutsinda u Rwanda ku manora 25-17. Mbere y’uko uyu mukino uba,umutoza Paul Bitok yari afite icyizere ko ashobora gutsinda uyu mukino gusa akemeza ko ari umukino ugoye kuko amakipe yombi ari ubwa mbere yari agiye guhura,ndetse akanavuga ko kuwutakaza byaba ari ikibazo kuko bafite indi mikino ikomeye imbere. U Rwanda muri aya marushanwa ruri mu itsinda rya kabiri ririmo Tunisia,Maroc,Ibirwa bya Maurice ndetse na Cameroon, aho muri iryo tsinda kandi ikipe ya Cameroun yaje gutsinda Ibirwa bya Maurice amaseti 3-0 (25-21, 25-19, 25-18). Umukino wa kabiri uzahuza u Rwanda n’ibirwa bya Maurice kuri uyu wa kane ku i Saa kumi z’umugoroba. Sammy IMANISHIMWE

Hari abinubira ibiciro bya Gaz bizamuka mu gihe bashishikarizwa kugabanya inkwi n’amakara. Uhagarariye sitasiyo ya lisansi ya SP ikaba inacuruza Gaz aho mu Mujyi wa Nyamata, utifuje ko amazina ye atangazwa, avuga ko kuzamuka kw’ibiciro bya Gaz bacuruza, bizamuka bitewe n’uko ibiciro bya Gaz ku isoko mpuzamahanga bihagaze, kuko ngo Gaz bacuruza bayirangura mu mahanga. Mu mezi nk’atatu ashize, ikilo cya Gaz ya SP cyaguraga amafaranga magana icyenda na mirongo icyenda(990Frw), ariko kikaba cyarazamutse kigera ku mafaranga igihumbi na mirongo itatu (1030Frw). Undi mucuruzi wa Gaz na we utifuje ko amazina ye atangazwa, ariko ucuruza Gaz z’amasosiyete atandukanye, we avuga ko ubu ikilo cya Gaz akigurisha amafaranga igihumbi n’ijana (1100Frw), kandi ngo mu mezi nk’atatu cyangwa ane ashize, ikilo cya Gaz yakigurishaga amafaranga igihumbi (1000Frw). Ati “Ibiciro bya Gaz, muri iyi minsi byarazamutse cyane, gusa numvise ko ngo biterwa n’uko i Burayi baba bari mu gihe cy’ubukonje, kuko ngo iyo bari mu gihe cy’ubukonje bakoresha Gaz nyinshi cyane bigatuma igiciro cyayo kizamuka ku isoko mpuzamahanga natwe bikatugeraho rero”. Ku rundi ruhande, bamwe mu bakoresha Gaz bavuga ko igiciro cyayo kigenda kiyongera kandi bari bamaze kuyitabira kuko igira ibyiza byinshi birimo kuba ihisha vuba, kudatera umwanda aho batekera n’ibindi. Umwe mu batekesha Gaz muri resitora yavuze ko akoresha Gaz mu kazi ke ka buri munsi. Avuga ko akoresha Gaz nyinshi ku munsi ku buryo iyo ibiciro byayo byazamutse, ngo aba azi ko agomba kongera amafaranga akoresha mu buryo bw’igishoro kandi n’inyungu, ubundi aba ateganya kubona iragabanuka. Yagize ati “Nkoresha Gaz nyinshi mu kazi kanjye ka buri munsi kuko ntegura amafunguro y’abantu benshi, nubwo hari ibyo nteka ku mbabura, nk’ibishyimbo, isombe ndetse n’inyama. Gusa uko ibiciro bya Gaz bizamuka mba nzi ko bigabanya inyungu ubundi mbona mu kwezi. Nifuza ko Leta yakora ku buryo ibiciro bya Gaz bigabanuka aho kuzamuka, kugira ngo abantu bakomeze kwitabira kuyikoresha”. Yongeraho ko ibiciro bya Gaz bikomeje kuzamuka, n’abari bamaze kwitabira kuyikoresha, bashobora kubireka kuko bajya bagereranya ibiciro bya Gaz n’iby’inkwi cyangwa amakara, babona amakara cyangwa inkwi bihendutse kurushaho, bakaba ari ibyo bitabira gukoresha, nubwo bivugwa ko byangiza ibidukikije. Umunyamakuru @ umureremedia

Twizeyeyezu wari umuyobozi wa AS Kigali y’Abagore yegujwe. Umuyobozi wa AS Kigali WFC, Twizeyeyezu Marie Josée, yegujwe n’Inteko Rusange ihita imusimbuza Shiraniro Ngenzi Jean Paul wari Visi Perezida. Iyi nama yateranye ku Cyumweru, tariki 2 Kamena 2024 yasize Shiraniro Ngenzi Jean Paul wari Visi Perezida agizwe umuyobozi mushya w’iyi kipe y’Umujyi. Mu mpera z’umwaka ushize, ubwo iyi kipe yari ikubutse mu marushanwa Nyafurika yabereye muri Tanzania, Shiraniro wari Visi Perezida yatangiye gufata ibyemezo Perezida Twizeyeyezu atabizi ibyateje umwuka mubi. Bimwe mu byo yafashe birimo kwirukana abatoza Sogonya Hamiss Cyishi wari umutoza mukuru na Safari Mustafa Jean Marie Vianney wari umutoza w’abanyezamu. Twizeyeyezu Marie Josée yari amaze imyaka ibiri ku buyobozi bwa AS Kigali WFC yagiyeho muri Werurwe mu 2022. Muri rusange, uyu mwaka ntabwo wagenze neza kuri iyi kipe isanzwe yiharira ibikombe byose ariko kuri iyi nshuro bikaba byaregukanwe na Rayon Sports WFC yatwaye Igikombe cya Shampiyona n’icy’Amahoro.

Rayon Sports yasinyishije Tuyisenge Arsène wakiniraga ESPOIR FC (AMAFOTO). Mu Rwanda amakipe atandukanye akomeje urugamba rwo kwiyubaka aho ari gusinyisha abakinnyi batandukanye, ari nako bimeze ku kipe ya Rayon Sports itarigeze yitwara neza mu mwaka ushize w’imikino. Nyuma yo gusinyisha abakinnyi batandukanye, ubu uwari utahiwe kuri uyu wa Gatatu ni uwitwa Tuyisenge Arsène wakinaga mu ikipe ya Espoir FC yo mu karere ka Rusizi, akaba ari umukinnyi ukina imbere ariko aca ku mpande, aho yasinye amasezerano y’imyaka ibiri. Uyu aje yiyongera ku bakinnyi Rayon Sports iheruka gusinyisha barimo Iraguha Hadji wavuye muri Rutsiro FC, Raphael Osalue, Mucyo Didier Junior na Ishimwe Ganijuru Elie bakiniraga Bugesera, Hirwa Jean de Dieu wakiniraga Marine Fc na Ngendahimana Eric wakiniraga Kiyovu Sports. Umunyamakuru @ Samishimwe

Isi irangirira he?. Muri ubwo butumburuke ni ho hari umurongo wiswe “Kármán Line” ufatwa nk’igipimo fatizo ku bigo byinshi bikorera ubushakashatsi mu isanzure, bikawugenderaho byemeza niba uwagiyeyo, cyangwa icyoherejweyo, cyarenze aho Isi irangirira. Umunya-Hongrie, Theodore von Kármán wari umuhanga mu birebana n’Ubugenge ni we wagize uruhare rukomeye mu kuba uwo murongo wagirwa ifatizo, ikaba ari nayo mpamvu yawitiriwe. Nyuma yo kumenyekana cyane mu byo gukora ibishushanyo mbonera by’indege za kajugujugu, Kármán yerekeje muri Leta zunze Ubumwe za Amerika mu 1930, afite imyaka 49. Ahagana mu 1944, Kármán yafatanyije n’abandi bashakashatsi b’Abanyamerika, batangiza Jet Propulsion Laboratory, yifashishwa n’Ikigo cya Leta Zunze Ubumwe za Amerika gishinzwe iby’isanzure, NASA, mu gukusanya amakuru ku mibumbe igaragiye Izuba n’ahandi kure cyane mu isanzure, ikiremwa muntu kitarabasha kugera. Bijyanye n’ubuhanga yari afite mu gukora indege, Kármán yemeje ko hejuru y’ubutumburuke bwa kilometero 100 uvuye ku butaka indege itabasha kuhagurukira kuko nta mwuka yahabona uyibifashamo. Aho ni ho yahereye yemeza ko muri ubwo butumburuke ari ho Isi irangiriye, kuko ku Isi haba umwuka wa Oxygène ushoboza indege kuguruka, naho hejuru y’ubwo butumburuke akaba nta Oxygène ihari. Impamvu ibyogajuru bibasha kurenga muri iyo ntera, ni uko byoherezwa hakoreshejwe ubundi buryo. Byo ntibyishakira ingufu zibishoboza kugenda mu kirere nk’uko indege yishakamo ingufu ziyibashisha kuguruka. Nubwo abashakashatsi benshi bagendera ku byemejwe na Kármán, Umwongereza Jonathan McDowell we yavuze ko bitasobanuwe mu buryo bweruye. We n’abandi bashakashatsi bake bavuga ko aho Isi irangiriye ari mu butumburuke bwa kilometero 84 nk’uko byashimangiwe na Andrew Gallagher Haley mu myaka ya 1960.

Imanza esheshatu mu ijana zaciwe ziba zirimo akarengane - Prof. Rugege. Avuga ko izo manza ahanini icyemezo kiba kitajyanye n’amategeko cyangwa ibimenyetso byatanzwe n’imiburanire y’ababuranyi. Yemeza ko n’ubwo atari nyinshi ariko atari ikibazo barekeraho ahubwo hagomba gushakwa umuti. Ati “ Imanza nyinshi zicibwa neza kuko ku manza ibihumbi 700 duca buri mwaka inkeya ari zo zidacibwa neza. Tugomba gufatanya tugashaka umuzi w’ikibazo aharimo amakosa uwayakoze akaba yahanwa.” Prof. Rugege avuga ko bishobora guhera ku rwego rwa mbere bigatangirira mu bugenzacyaha cyangwa bikabera mu bushinjacyaha cyangwa bikabera ku mucamanza. Avuga ko imanza zidasobanutse ahanini zishobora guterwa n’uburangare, imyumvire idasobanutse cyangwa amakosa muri rusange. Yabitangaje kuri uyu wa 25 Mata 2019, ubwo yatangizaga umwiherero w’iminsi itatu uhuje abafite aho bahuriye n’ubucamanza. Prof. Sam Rugege avuga ko uyu mwiherero ugamije gusangira ibitekerezo, hakarebwa ibyagenze neza bikishimirwa ariko na none ibitaragenze neza bagashaka uko byakemurwa. Avuga ko kuva uyu mwiherero watangira kubaho, inzego zose zirebwa n’ubucamanza zatangiye guhuza imikorere. Agira ati “Mbere habagaho urwikekwe mu nzego ariko ubu ntibikibaho, imikorere y’ubutabera yamaze kwiyubaka neza, abaturage barabyishimira kandi bitabira kugana uru rwego ndetse bararwizeye ariko tugomba gukora byiza kurushaho.” Nabahire Anastase, Umuhuzabikorwa w’ubunyamabanga w’urwego rw’ubutabera rukorera muri Minisiteri y’Ubutabera avuga ko imyanzuro 17 yafatiwe mu mwiherero wa karindwi uheruka, 65% yagezweho ku kigero cyiza. 35% itaragezweho harimo umwanzuro ujyanye no gushyira abafasha mu by’ubutabera mu mirenge mu mwaka wa 2024. Ati “35% ni iyatangiye gushyirwa mu bikorwa ariko kurangira kwabyo bitwara igihe kirekire. Urugero twiyemeje ko kubera umurimo mwiza inzu z’ubufasha mu by’amategeko (MAJ) zikora, tugerageza nibura mu mwaka wa 2024 bakaba bageze ku mirenge.” Uyu mwiherero wa munani ubereye i Nyagatare ufite insanganyamatsiko igira iti “ Imiyoborere myiza n’ubutabera nk’umusingi w’izindi gahunda ziteza umunyarwanda imbere.” Umunyamakuru @ SEBASAZAGEmman1

Polisi yataye muri yombi 2 muri 5 bakubise Niyonzima bikekwa ko yari yibye igitoki. Polisi yatangaje ko byabaye ku wa 25 Werurwe 2020, bibera mu Karere ka Rubavu mu Murenge wa Rugerero. Abafashwe ni Niyonzima Jean Baptiste w’imyaka 30 y’amavuko, na Bitwayiki Jean Bosco w’imyaka 37, naho bagenzi babo barimo Bipfakubaho Francois na Nshimiye baracyashakishwa n’inzego z’umutekano, nk’uko Polisi y’u Rwanda yabisobanuye mu butumwa yanyujije kuri Twitter. Bari bamaze iminsi bashakishwa bitewe n’amashusho yakwirakwijwe ku mbuga nkoranyambaga bakubita umuntu, bigaragara ko bari mu murima w’ibitoki, bikaba byaravuzwe ko bamufashe yibye kimwe muri byo. Amashusho y’umugabo wagaragaye akubitwa, abantu bane bamufashe amaguru n’amaboko, n’undi wa gatanu amukubita inkoni ku kibuno, mu gihe abandi bari bashungereye. Ibi bikaba byarabereye mu Mudugudu wa Kabarora, Akagari ka Rugerero, umurenge wa Rugerero. Abayabonye ku mbuga nkoranyambaga bayatanzeho ibitekerezo bitandukanye, bamwe bagaragaza ko yakoze ibidakorwa, abandi bakaba baramaganye abaturage bafata umwanzuro wo kwihanira; basaba inzego bireba gushakisha abo bantu bafatwa nk’abakoze icyaha cyo kwihanira, nyamara baragombaga kumushyikiriza ababifite mu nshingano bakabimuryoza. Umuvugizi wa Polisi y’u Rwanda CP John Bosco Kabera yabwiye Kigali Today ko mu gitondo cyo kuri uyu wa Gatanu tariki 27 Werurwe 2020, aribwo abagabo babiri bafashwe batabwa muri yombi mu gihe abandi batatu bagishakishwa. Yagize ati: “Ibyo bariya bantu bakoze ni agahomamunwa, rwose biteye ubwoba. Wari wabona abantu bafata umuntu amaguru, abandi amaboko, bakamukubita kariya kageni? Muri iki gihe? Mu gihugu gifite amategeko? Ntabwo ibyo bintu twabishyigikira, twabyita gutinyuka gukabije bihanira; buriya ni ubugome bw’indengakamere. Uciye igitoki bari bakwiye guhamagara inzego zibishinzwe zikaba ari zo zimukurikirana, akaryozwa ibyo yari yakoze. Ni yo mpamvu nyuma yo kubona iriya video byatumye tubakurikirana, kuko ntibyemewe ko abantu bihanira, abagishakishwa na bo twizeye ko tuzabafata bakabiryozwa”. Umuvugizi wa Polisi y’u Rwanda, anavuga ko muri ibi bihe abantu bose n’inzego z’ubuyobozi ziri gufatanya mu gukumira icyorezo cya COVID-19, abantu badakwiye kuboneraho kwihanira. Yagize ati: “Ntabwo abantu bakwiye gukora ibyaha bitwaje akazi inzego z’umutekano zirimo ko guhangana n’ikwirakwira ry’iki cyorezo. Inzego ntizavuyeho, amategeko ntiyahindutse, ibihano na byo ntibyavuyeho. Ni yo mpamvu tubwira abantu gukomereza mu murongo twahozemo wo kwitwararika ku mategeko, birinda kuyahonyora”. Akomeza avuga ko abafashwe bahise bashyikirizwa RIB kugira ngo iperereza rikorwe. Anemeza ko ubuzima bwa Niyonzima wakubiswe inkoni nyinshi bumeze neza kandi akaba ari gukurikiranirwa hafi, ndetse na we akaba agomba gusobanura icyamuteye gukora icyaha acyekwaho cyo kwiba igitoki mu murima utari uwe. Ni kenshi inzego zitandukanye mu Rwanda zibuza abantu kwihanira mu gihe bagize uwo bafatira mu cyaha, kuko na byo ubwabyo bifatwa nk’icyaha gihanwa n’amategeko y’u Rwanda. Umunyamakuru

Abadafata urukingo rwa COVID-19 rushimangira barahagurukirwa. Kugeza ku wa Kane taliki ya 3 Werurwe 2022, abamaze gukingirwa icyorezo cya COVID-19 mu buryo bwuzuye bari bamaze kugera nibura kuri 60% mu Rwanda. Imibare yatanzwe uwo munsi igaragaza ko 8,826,955 ari bo bamaze guhabwa nibura doze imwe y’urukingo rwa COVID-19, mu gihe 7,854,277 ari bo bahawe doze ebyiri z’urukingo. Mu gihe bisaba kuba umuntu amaze amezi atatu akingiwe doze ya kabiri kugira ngo ahabwe doze ishimangira, mu Rwanda abamaze guhabwa iyo doze barabarirwa muri 1,780,666 muri ba bandi basaga miliyoni 7 bafashe doze ebyiri. Ubuyobozi bw’Ikigo cy’Igihugu cy’Ubuzima (RBC) bwongeye gushishikariza abaturarwanda kwitabira guhabwa doze ishimangira y’urukingo kuko bigaragara ko umubare w’abagejeje igihe cyo guhabwa uru rukingo batararufata ukomeje kwiyongera. Nubwo hashyizweho ingamba zitandukanye zigamije kwegereza abaturage inkingo by’umwihariko urukingo rushimangira, umubare muke w’abitabira uravugwaho kuba ikibazo kigiye guhagurukirwa kuko iki cyorezo gishobora kuza kigasanga hakiri umubare w’abantu benshi batarafata inkingo zuzuye. Muri izo ngamba zashyizweho, harimo imodoka zabugenewe zifashishwa mu gukingirira abantu ku mihanda by’umwihariko mu Mujyi wa Kigali, gushyiraho amasite atandukanye ku mihanda ihuriraho abantu benshi, mu masoko n’ahandi hose hiyongera ku bigo nderabuzima, byose bigamije gufasha abaturarwanda koroherwa no kubona inkingo. Umuyobozi w’Ishami rishinzwe gukumira no kurwanya Birusi itera SIDA mueri RBC Dr. Albert Tuyishime, yabwiye the New Times ko mu mpamvu zirimo gutuma abantu batitabira gufata doze ya 3 ishimangira harimo ikibazo cy’imyumvire ituma bakeka ko guhabwa doze ebyiri yubwabyo bihagije. Yavuze ko hari n’ibihuha bya bamwe mu bavuga ko iyo umuntu afashe urukingo rushimangira rumuzahaza cyane bigatuma abatararufata bacika intege. Yavuze ko hakenewe kongera ubukangurambaga no gufasha abantu kubona amakuru ahagije ku gaciro ko gufata doze ishimangira. Yagize ati: “Igihe cyo guhabwa doze ya mbere n’iya kabiri, abantu bagiye bavuga ko bahuye n’ingaruka zitandukanye ariko kuri doze ya gatatu nta muntu utatugaragariza ko yahuye n’ikibazo na kimwe.” Mu rwego rwo gushishikariza abantu gufata inkingo zuzuye, biravugwa ko hagiye kugaruka gahunda yo uko abantu bakenera serivisi zitandukanye cyangwa bajya ahantu hahurira abantu benshi bazajya babazwa icyangombwa kigaragaza ko bikingije byuzuye bagafata n’urukingo rushimangira igihe bazaba bagejeje igihe cyo kurufata. Dr. Tuyishimye yavuze ko impamvu iyo gahunda itarakorwa ari uko hagitegerejwe ko haboneka umubare ufatika w’abantu bagejeje igihe cyo gufata urukingo  rushimangira. Ati: “Kuri ubu turerekeza kuri uwo mwanzuro mu rwego rwo gukangurira abantu kwitabira.” Yakomeje avuga ko barimo gukorana n’abahuzabikorwa bo mu Turere ngo batunganye gahunda y’uburyo ubwo bukangurambaga bwakorwamo mu buryo bwimbitse, aho bibaye ngombwa hagatangwa imodoka zifashishwa mu buvuzi. Ku bafata doze ishimangira, mu Rwanda baraterwa igice cya doze ya Moderna cyangwa doze yuzuye y’urukingo rwa Pfizer. Dr. Tuyishime ati: “Kugena ingano y’urukingo umuntu aterwa bishingira ku ngano y’ubudahangarwa umuntu aba agomba kuba afite nyuma yo gukingirwa. Nanone kandi biterwa n’urwego rw’urukingo turimo gutanga. Ishami ry’Umuryango w’Abibumbye ryita ku Buzima (OMS) rivuga ko abantu bagomba guhabwa doze itandukanye n’iyo bafashe mbere mu gihe barimo guterwa urukingo rushimangira.

INDEGE YA MINISITIRI W’INTEBE WA CANADA YAKOZE IMPANUKA NYUMA Y’AMEZI ANE IKOZE INDI.. Indege ya Minisitiri w’intebe wa Kanada Justin Trudeau yapfuye iri mu rugendo yagiriye muri Jamayike, iba mpanuka ye ya kabiri akoze mu mezi ane gusa. Ku wa gatanu, ingabo za Kanada zavuze ko bahatiwe kohereza indege ya kabiri hamwe n’itsinda ryo gusana kugira ngo iki kibazo gikemuke. Bwana Trudeau yari ku kirwa cya Karayibe mu biruhuko n’umuryango we. Muri Nzeri Bwana Trudeau ari kuva mu Buhinde yatinzeho iminsi ibiri kubera ikibazo cy’imashini zo mundege ye zapfuye. Minisitiri w’intebe asabwa kugenda mu ndege ya gisirikare kubera impamvu z’umutekano we, yerekeje muri Jamayike ku ya 26 Ukuboza. Amakuru ya CBC avuga ko icyi kibazo cyavumbuwe ku ya 2 Mutarama. Nyuma y’umunsi umwe, indege ya kabiri yoherejwe itwaye itsinda ryita ku gusana iyambere, nk’uko umuvugizi w’ishami ry’ingabo muri Kanada yabitangarije radiyo. Yagarutse ku ya 4 Mutarama nk’uko byari biteganijwe mbere. Indege zombi zari indege za CC-144 Challenger, ugereranije nibintu bishya byaguzwe ningabo za Kanada. Bwana Trudeau yagize ibibazo byinshi byingendo mu myaka yashize. Muri Nzeri, kuva i Delhi nyuma y’inama ya G20 byatinze biteye isoni nyuma yuko indege ye ihuye n’ikibazo cy’imashini kidasobanutse. Mu kwiyamamaza kwe kongera gutorerwa indi Manda muri 2019, bisi yari itwaye abanyamakuru yagonganye n’ibaba ry’indege yari yarahawe n’ishyaka ryigenga rya Bwana Trudeau. Nyuma y’uwo mwaka, yahatiwe gukoresha indege y’umusada kugira ngo yitabe inama ya Nato yabereye i Londres nyuma yuko indege ye yari yangiritse mu mpanuka ya hangar. Ntibyaciriye aho kuko indege ya 2 y’umusada nayo yavumbuwemo ikibazo minisitiri wintebe asbwa gukoresha iyagatatu kugirango asubire murugo. Ministiri w’intebe muri Canada afatwa nkurwego rukuru rusumba izindi, bikaba bitangaje ukuntu umukuru w’igihugu nka Canada ahora mu bibazo nkibyo byashyira ubuzima bwe ku iherezo.

Kigali: Babiri bakekwaho kwica Noteri barashwe. Umuvugizi wa Polisi y’Igihugu, ACP Boniface Rutikanga, yatangarije Kigali Today ko nyuma y’urupfu rwa Ndamyimana Elyse wari Noteri w’Umurenge wa Remera, hakozwe iperereza hafatwa abantu babiri bakekwaho uruhare muri urwo rupfu. Ati “Amakuru akimenyekana ko Noteri yishwe, hakozwe iperereza dusanga abo bagabo bari basanzwe ari abajura bakorera ubujura mu Mirenge ya Gisozi, Muhima na Kacyiru”. Abo bantu ubwo bajyaga kwerekana abandi bakorana na bo muri iki gitondo, umwe ngo yagerageje kwiruka, umupolisi amwirukanseho undi na we ashaka guca mu kindi cyerekezo, babahagaritse baranga, biba ngombwa ko babarasa barapfa. Iperereza ryagaragaje ko abo bantu bari baragiye bafungwa mu bihe bitandukanye mu bigo bifungirwamo inzererezi no muri Gereza. ACP Rutikanga avuga ko hari umwe wari mu gihano gisubitse aho yari yarahamijwe icyaha cyo gukubita no gukomeretsa. ACP Rutikanga avuga ko ibikorwa byabo by’ubujura babikoraga bitwaje ibyuma ndetse bajya no muri ibyo bikorwa bakabanza gukora inama ku kabari kari ku Kinamba kuko bari bariyemeje kubeshwaho n’ubugizi bwa nabi. Tariki 19 Mata 2024 nibwo hamenyekanye amakuru y’uko Noteri Ndamyimana Elyse yishwe atewe ibyuma mu masaha y’ijoro atashye. Icyo gihe ababikoze ntabwo bahise bamenyekana gusa Polisi yahise itangira iperereza iza gufata abo bantu babiri. ACP Rutikanga yatanze ubutumwa ku bishora mu bikorwa nk’ibi ko bagomba kumenya ko ubujura nta mwanya bufite, ndetse ko ibikorwa by’ubugome birimo kuvutsa ubuzima abantu bitazihanganirwa habe na gato. Umuvugizi wa Polisi ACP Rutikanga yavuze ko inzego z’umutekano zirimo zishakisha abantu bakora ibikorwa nk’ibyo aho bari hose ndetse akabagira inama ko bagomba kubihagarika kuko uzabifatirwamo wese atazihanganirwa. Umunyamakuru @ musanatines

ABAHAMYA BA YEHOVA. ABAHAMYA BA YEHOVA Abahamya ba Yehova ni bantu ki? No. 1 “Ibi ni ubwa mbere twabyumva!” (jw.org): No. 5 Ikibazo cy’indimi cyarakemutse: No. 3 ABANTU BA KERA Aristote: No. 5 Érasme, Didier: No. 6 Semmelweis, Ignaz: No. 3 Yesu: No. 5 IBIGANIRO Umuhanga mu by’imikurire y’urusoro asobanura imyizerere ye (Y. Hsuuw): No. 2 IBINDI Ese urangwa n’icyizere?: No. 1 Icyo wakora mu gihe hagize igihinduka: No. 4 Wakora iki ngo ugere ku ntego zawe: No. 4 ICYO BIBILIYA IBIVUGAHO Gushimira: No. 5 Ijuru: No. 1 Imihangayiko: No. 2 Kubahiriza igihe: No. 6 Ubwiza: No. 4 Ukwizera: No. 3 IDINI Bibiliya ivuga iki ku baryamana bahuje igitsina?: No. 4 Ese Bibiliya ni igitabo gisanzwe? No. 2 Ese Yesu yabayeho koko? No. 5 IMIBANIRE Y’ABANTU Nabona nte incuti nziza?: No. 1 Uko wafasha ingimbi n’abangavu: No. 2 Uko mwaganira ku bibazo mufite (umuryango): No. 3 Uko waganira n’abana bawe ibirebana n’ibitsina: No. 5 Uko wakubaha uwo mwashakanye (abashakanye): No. 6 INYAMASWA N’IBIMERA Gasuku zitangaje: No. 2 Ifi ihinduranya amabara: No. 6 ISI N’ABAYITUYE Kirigizisitani: No. 4 Liechtenstein: No. 1 SIYANSI Ibintu bitangaje bivugwa kuri karuboni: No. 5 Ifi ihinduranya amabara: No. 1 Ijosi ry’ikimonyo: No. 3 Imibereho itangaje y’udukoko tumeze nk’inzige: No. 4 Utuguru tw’ikinyamushongo cyo mu mazi: No. 6 UBUZIMA N’UBUVUZI Uko wabungabunga ubuzima bwawe No. 6 Uko wakwitwara mu gihe hari ibyokurya bikugwa nabi: No. 3

Uhoraho ahoraho iteka ryose, ni we waremye ibiriho byose. Uhoraho wenyine ni we ntungane. Nta muntu yahaye ububasha bwo kwamamaza ibikorwa bye, ni nde washobora kugenzura ibikorwa bye bitangaje? Ni nde washobora kugereranya ububasha bw'ikuzo rye? Ni nde washobora kurondora impuhwe ze? Nta cyo umuntu ashobora kubigabanyaho cyangwa kubyongeraho, nta wushobora gusobanukirwa n'ibitangaza by'Uhoraho. Iyo umuntu yibwira ko abisobanukiwe neza ni bwo aba abitangiye, iyo abiretse ntamenya aho yari ageze. Umuntu ni iki? Mbese amaze iki? Ibyiza cyangwa ibibi akora bimaze iki? Iyo umuntu abayeho imyaka ijana aba aramye. Nyamara ugereranyije n'ibihe bizira iherezo, iyo myaka ni nk'igitonyanga cy'amazi mu nyanja, ni nk'akabuye gato mu musenyi mwinshi. Ni yo mpamvu Uhoraho yihanganira abantu, ni yo mpamvu abasesekazaho impuhwe ze. Arareba kandi azi ko amaherezo yabo ari mabi, bityo arushaho kubagirira impuhwe. Umuntu agirira impuhwe mugenzi we, nyamara Uhoraho azigirira abantu bose. Arabacyaha, akabahana kandi akabigisha, arabatarura nk'uko umushumba atarura intama ze. Agirira impuhwe abemera kwigishwa, azigirira abitabira Amategeko ye. Mwana wanjye, ineza yawe ntukayigerekeho incyuro, nutanga imfashanyo ntukayigerekeho imvugo mbi. Mbese urume ntirucubya ubushyuhe? Ni na ko ijambo ryiza riruta impano. Koko rero ijambo ryiza riruta impano, ibyo byombi ni byo biranga umugiraneza. Umupfapfa yamagana umukene nta cyo amuhaye, impano y'umunyeshyari iriza uyihawe. Mbere yo kuvuga ujye ubanza utekereze, ujye wirinda indwara itaragufata. Ujye wisuzuma mbere y'uko ucirwa urubanza, bityo igihe nikigera uzababarirwa. Ujye wicisha bugufi mbere y'uko ufatwa n'indwara, nukora icyaha ujye wicuza. Nuhigira Uhoraho umuhigo ujye uwusohoza, ntugategereze urupfu kugira ngo uwuhigure. Mbere yo guhigira Uhoraho umuhigo ujye ubanza utekereze neza, ntukabe nk'umuntu ugerageza Uhoraho. Ujye wibuka ko Uhoraho ashobora kukurakarira mu bihe byawe bya nyuma, ujye wibuka ko ashobora kugutererana ntakwiteho. Mu gihe ufite ibigutunga bihagije ujye uzirikana n'igihe cy'inzara, mu bukire bwawe ujye uzirikana ko ushobora gukena ugatindahara. Mu munsi umwe ibintu bishobora guhinduka, Uhoraho ashobora guhindura ibintu bwangu. Umunyabwenge ahorana ubushishozi muri byose, iyo yugarijwe n'icyaha aracyirinda. Umubwenge asobanukirwa ibyerekeye ubuhanga, yubaha umuntu wese ubufite. Abantu basobanukirwa imvugo y'abahanga na bo baba abahanga, abo ni bo baca imigani ihebuje. Ntugatwarwe n'ibyifuzo bibi, ntugatwarwe n'irari. Ntukemere gutwarwa n'ibyifuzo byawe bibi, ntukabyemere abanzi bawe batazaguhindura urw'amenyo. Ntukirohe mu bintu by'iraha, ujye ubyirinda bitazagusiga iheruheru. Ntukinezeze ufata imyenda, ntukinezeze kandi ari nta cyo ufite.

RWABUZEGICA Kera, habayeho umugabo akitwa Rwabuzegica. Hanyuma ashaka umugore, babyarana abana benshi, basanze basa n’inyamaswa z’amoko atandukanye, babita ibyontazi: Inyombyi, Ishwima, Igitagagurirwa, igikeri, inkomyi, Ifuku, Isazi, Urushishi. Bukeye, Rwabuzegica agiye gusaza, araga abana be. Inyombyi ayiraga ubutware, ishwima ayiraga kuragira inka, Igitagangurirwa akiraga gutega, Isazi ayiraga gutata, Urushishi aruraga kujya rutabara rukarwana, Igikeri akiraga kujya kivoma amazi, Ifuku ayiraga gufukura amariba; Inkomyi ayiraga gukingura imiryango ikinze. Rwabuzegica amaze kuraga abana bose, arasaza. Bukeye inkuba iraza, isanga inka mu rwuri, irazinyaga. Inyombyi ikoranya abavandimwe bose, irababaza iti: tubigize dute ko tutari bwurire ijuru ngo tujye kugarura inka zacu ? Igitagangurirwa gifata iyambere kirasubiza kiti : ngiye gukora urwego tuzamukiraho, tukagera ku ijuru. Igitagangurirwa kiragenda kirarukora, kiraruzana. Ibyontazi birwuririraho, bigeze mukirere hagati, inyota irabyica, biricara. Igikeri gisubira ku butaka, kizana amazi, abavandimwe bose baranywa, bamaze gushira inyota, bakomeza urugendo. Bageze ku ijuru basanga riradadiye. Inkomyi iratambuka, irarukoma rurakinguka, bibona aho binyura. Ibyo ntazi bigeze ku irembo kwa Nkuba birahamagara biti: yemwe bantu bo kwa Nkuba. Baritaba, haza n’umuntu uje kureba abahamagaye abo ari bo. Asanga ari Ibyontazi. Biramutuma biti: jya kutubwirira Nkuba aze tubonane. Umugaragu aragenda abwira Nkuba ati: ku irembo hari ibyontazi, ngo biragushaka. Nkuba aratangara cyane ati: ibyo byontazi bigeze hano bite kandi urugi rw’ijuru rukinze ? Genda ubibwire ko ndahari. Umugaragu aragenda asohoza ubutumwa, aranabibwira ati: nimuze njye kubacumbikira, n’ubwo Nkuba adahari, muzabonana ejo. Biragenda, arabicumbikira. Isazi iba yagurutse, igwa kuri wa mugaragu waje kubareba, iramuherekeza ngo, yumve ibyo avugana na Nkuba. Nkuba abwira wa mugaragu ati: ubwo umaze kubaha icumbi, genda ubahe n’ibyo barya ariko ubishyiremo amarozi, ariko ntuyashyire mu mata kuko kizira. Isazi iba yabyumvise. Isubiranayo na wa mugaragu. Ibwira bene wayo iti: ibyo bagiye kutugaburira babiroze ntimubikoreho; mwinywere amata yonyine kuko yo nta burozi burimo. Nuko ibyontazi byinywera amata, ibindi birabimena. Mu gitondo bibyuka bijya kwa Nkuba. Birahamagara biti: Nkuba naze tubonane. Nkuba ati: ibyontazi byakize uburozi bite? Nkuba araza abonana na byo. Inyombyi iramubaza iti: inka zacu wazinyagiye iki? Nkuba ati: nta nka zanyu najyanye. Dore muri benshi, nimuzigenze hose muri iki gihugu. Nimuzibona, muzazijyane. Ndetse nzabongereraho n’indi y’icyiru. Nkuba asubiye iwe abwira abagaragu be ati: biriya byontazi, muze kubitwikira mu nzu nijoro, maze nzarebe uko bikurikirana inka zabyo. Isazi yari ikiri ku mugongo wa wa mugaragu, imaze kumva ibyo nkuba avuze, ijya kuburira bene nyina. Bwije, inzu ibyontazi byari biryamyemo barayitwika. Ifuku ibonye uko bigenze, icukura umwobo uhinguka hanze, abavandimwe bayo bose bacamo, bajya kurara inyuma y’inzu, bitegereza uko ikongoka. Bwarakeye, Nkuba yohereza abagaragu kureba niba bya byontazi byarahiye byose. Basanze byose bikiri bizima byicaye mu ivu ry’inzu yahiye. Nkuba abyumvise arumirwa ati: bya bitindi ntawe uzabikira. Yongeramo ati : nimubyohereze mu rwuri kugira ngo bijye kureba inka zabyo, ngira ngo ntazo bizamenya! Ibyontazi bijya aho inka zarishaga, bigezeyo, abashumba barabyirukana. Urushishi rubwira bene nyina ruti: mumpe umwanya njye kwivuganira n’uriya mugabo Nkuba. Urushishi ruragenda no mu nzu. Rusanga Nkuba aryamye. Rugeze ku musego, ruhasanga igicuma kilimo inzoga n’umuheha. Rutondagira umuheha, rugeze hejuru yawo rurahagarara. Nkuba agiye gusoma inzoga, rumujya mu kanwa, rufata mu muhogo. Yumva arababara ati: nsomye inzoga none sinzi ikimbabaza mu muhogo. Arikokomora, urushishi rwanga kuvaho. Bimuviramo indwara ikomeye. Umuhogo urabyimba. Abapfumu baraza, bararagura. Bamubwira ko agiye kwicwa n’ibyontazi, byamuteye, kandi ko azabikira ari uko abihaye inka zabyo, n’inka y’indishyi y’akababaro. Buracya, atumiza inka zabyo, uko ari esheshatu, n’iya karindwi y’icyiru, arazibaha ababwira ati: dore inka zanyu, maze mumvire aha, mbone amahoro. Nuko urushishi ruramurekura, ruratondagira rwisangira bene warwo. Nuko bishorera inka zabyo, birataha. Bigitirimuka aho, Nkuba akira ya ndwara ye. Bigeze ku muryango w’ijuru bisanga nanone ufunze. Inkomyi irongera irakoma, ijuru rirakinguka. Birataha, bigera ku rwego biramanuka n’imuhira. Bihageze bihamagara abagore babyo ngo bazane ibyansi bikame. Bimaze gukama, inyombyi iti : aya mata ni ay’impundu. Ni jye uyajyana kuko ari jye mutware. Ibindi byontazi nabyo bivuga bityo kuko buri cyose cyari cyakoze umurimo wacyo w‘umwihariko kandi wari ukenewe kugira ngo bigere ku mugambi wabyo. Bigeze aho, urubanza rubura gica nk’uko izina rya se ryabivugaga. Icyo gihe hagoboka umugenzi arababwira ati : impaka zanyu maze kuzumva kandi murapfa ubusa. Mwese mwafatanyije kugarura inka zanyu, igisigaye ni ukuzisangira mu mahoro. Ibyontazi biremera, umwe wese afata inka ye, ayicyura mu rugo rwe, amahane ashira atyo. Nguko uko Ibyontazi byene Rwabuzegica byabonye umugenzi muhire, uca urwo rubanza, abavandimwe bakabana mu bumwe bwa kivandimwe, bagatunga, bagatunganirwa.

U Rwanda rwanyomoje umukozi wa Human Rights watch wavuze ko yangiwe kwinjira mu Rwanda. Mu itangazo ryagiye ahagaragara ku mugoroba wo ku wa 18 Gicurasi 2024, Guverinoma y’u Rwanda yanyomoje umukozi wa Human Rights Watch wavuze ko yangiwe kwinjira mu Rwanda. Hagaragajwe ko uwo mukozi yari yatanze amakuru atari yo ku bashinzwe abinjira n’abasohoka. Iryo tangazo rikomeza rivuga ko u Rwanda nta mikoranire idasanzwe rufitanye na Human Rights Watch (HRW), kandi ko uwo muryango usanzwe uhimba raporo zivuga nabi u Rwanda. Itangazo riti “Uhagarariye Human Right Watch yangiwe kwinjira mu Rwanda nyuma y’uko ananiwe kugaragaza impamvu y’uruzinduko rwe ku biro bishinzwe abinjira n’abasohoka. “Nta mikoranire ihari hagati ya Guverinoma y’u Rwanda na HRW mu gihe cy’imyaka myinshi ishize, nta mikoranire yemerera HRW gukorera mu Rwanda. Mu gihe ikomeje guhimba raporo yirengagiza ukuri ku Rwanda, bashobora kubikora batadusura ku gahato cyangwa ngo babe bari mu Rwanda.” HRW yari imaze gusohora itangazo rivuga ko u Rwanda rwangiye kwinjira umukozi wayo ushinzwe ubushakashatsi mu ishami rya Afurika, ikomeza ivuga  ko u Rwanda rudakunda kugenzurwa iyo bigeze ku iyubahirizwa ry’uburenganzira bw’ikiremwa muntu. U Rwanda rugendeye kuri izo raporo, byatumye  rutanga umucyo kuri icyo kibazo kuko rwagaragaje ko uwo mukozi yashatse kubeshya inzego zishinzwe abinjira n’abasohoka mu gihugu, ariko ku ikubitiro agatahurwa. Si ubwa mbere HRW isohoye raporo zivuga nabi u Rwanda, muri 2023 yasohoye raporo ivuga ko u Rwanda ruhonyora uburenganzira bw’Abanyarwanda baba hanze batavuga rumwe n’ubutegetsi.

Ibyaha bikorerwa mu karere ka Muhanga ahanini biterwa n’ibiyobyabwenge. Umuyobozi wa Polisi muri Muhanga yabigarutseho nyuma y’igikorwa polisi imaze igihe ikora cyo kurwanya ibyaha birimo n’abajura bamaze ibyumweru bigera kuri bibiri bateza umutekano muke mu kagari ka Nyarunyinya mu murenge wa Cyeza. Supt Sezirahiga avuga ko aba bajura bafashwe ku bufatanye n’abaturage bo muri ako kagari bibumbiye muri Community policing batanze amakuru. Aba bajura ubu bari mu maboko ya polisi. Mbonimana Fidele ushinzwe guhuza inzego muri polisi ikorera mu karere ka Muhanga, avuga ko batangiye igikorwa cyo gushishikariza abaturage gutanga amakuru ku gihe mu rwego rwo kunoza umutekano wabo. Mbonimana avuga ko gutanga amakuru ku nzego z’umutekano bimaze kugira imbaraga zikomeye kuko benshi mu baturage babyumvise bikaba ari nabyo byafashije polisi gufata abasore batanu bafatanywe ibiyobyabwenge mu murenge wa Shyogwe mu karere ka Muhanga. Bimwe mu byo bafatanywe birimo ingunguru bengeramo kanyanga n’inzoga z’inkorano zizwi ku izina ry’ibikwangari. Polisi y’igihugu mu karere ka Muhanga ikomeje guhamagarira abaturage bagifite ibikoresho bya gisirikare ko babimenyesha polisi bitarateza umutekano muke. Uru rwego rwa polisi mu karere ka Muhanga rutangaza ko byinshi muri ibi byaha basanze biterwa ahanini n’ibiyobyabwenge,akaba ari muri urwo rwego bashyizeho gahunda yo gushishikariza urubyiruko kugendera kure yabyo. Kuva tariki 15/04/2012 hazatangira ingendo mu bigo by’amashuri hashyirwaho club zirwanya ibiyobyabwenge n’ibyaha (clubs Anti-Drugs na Anti-Crimes) zizajya zifatanya mu kugaragaza ububi bw’ibiyobyabwenge. Gerard GITOLI Mbabazi

APR FC itsinze Sunrise FC ifata umwanya wa mbere. Wari umukino w’umunsi wa gatanu ariko utarabereye igihe kuko APR FC yari ku mikino Nyafurika. Ni umukino utoroheye iyi kipe nubwo yagiye ibona uburyo bukomeye ariko butabaye bwinshi. Uyu mukino watangiranye no gukina neza kuri Sunrise FC ariko ntibone amahirwe menshi imbere y’izamu mu gihe APR FC nayo yakinaga gusa yo ikabona mahirwe arimo akomeye.Mu gice cya mbere Ndayishimiye Diedonne wari wasimbuye kuri kabiri Fitina Ombolenga utakinnye uyu mukino yazamukanaga umupira maze yawuhindura ukanyura imbere y’izamu ukabura uwushyira mu izamu. Uruhande rw’ibumoso rwa Sunrise FC rwagaragazaga intege nke umutoza Jackson Mayanja ku munota wa 29 yarukuyeho Byukusenge Jean Michelle warukinaga ashyiramo Shema Frank. Igice cya mbere cy’uyu mukino cyarangiye ari 0-0. Mu gice cya kabiri APR FC yakomeje gusunika ngo ibone intsinzi ariko bikayigora gusa ibonamo uburyo bukomeye burimo kufura yatewe na Nshimirimana Ismael Pitchou ku ikosa ryari rikorewe Kwitonda Alain Bacca ariko umupira ugafata igiti cy’izamu. Sunrise FC yakomeje kugorwa no kubona izamu dore ko imipira myinshi yahabwaga rutahizamu Yafessi Mubilu yayiteraga hejuru y’izamu yewe na Robert Mukokotya bose batahirwaga no gutera mu izamu rya APR FC. Uko byagiraga iyi kipe yari yakiriye uyu mukino ku rundi ruhande APR FC yari yasuye yo yahoraga imbere y’izamu rya Sunrise FC.Ku munota wa 82 byayibyariye umusaruro ubwo Mugisha Gilbert yinjiranaga mu rubuga rw’amahina umupira maze agakorerwa ikosa hagatangwa penaliti. Uyu mupira w’umuterekano wabanje gufatwa na Thaddeo Lwanga ariko birangira awuhaye Victor Mbaoma atsinda penaliti yavuyemo igitego 1-0 cyatanze amanota atatu ku ikipe ya APR FC. Icyo bivuze: Aya manota atatu yafashije APR FC kugira amanota 25 kuri 33 imaze gukinira mu mikino 11 yujuje byatumye ifata umwanya wa mbere iwambuye Musanze FC yari iwumazeho igihe. Imikino y’umunsi wa 12 wa shampiyona izatangira gukinwa kuri uyu wa Gatanu Rayon Sports yakira Bugesera FC. Umunyamakuru @UwimanaJeanJul1

Imiyoboro y’amazi ishaje, kimwe mu bitera Abanyakigali kutabona amazi bose. Yabivuze kuri uyu wa mbere 06 Gicurasi 2019, ubwo hatahwaga uruganda rutunganya amazi rwa Nzove ya I rutanga metero kibe ibihumbi 40 ku munsi. Hongererewe ubushobozi kandi uruganda rwa Nzove ya II, rwari rusanzwe rutanga metero kibe ibihumbi 25 ku munsi, rwongererwaho metero kibe ibihumbi 15 ku munsi. Bivuze ko Nzove ya I n’igice cya Nzove ya II zongereye metero kibe ibihumbi 55 ku mazi yabonekaga mu mujyi wa Kigali buri munsi. Ubusanzwe amazi yabonekaga mu mujyi wa Kigali yari metero kibe ibihumbi 95 ku munsi (95,000m3/umunsi), nyamara kandi hakenewe metero kibe ibihumbi 143,668 ku munsi. Gutaha iyi miyoboro yombi bivuze ko amazi aboneka mu mujyi wa Kigali ubu angana na metero kibe ibihumbi 150 ku munsi, igipimo kirenze igikenewe mu mujyi wa Kigali. Nyamara ariko, Minisitiri w’intebe Dr. Edouard Ngirente avuga ko hari abatuye mu mujyi wa Kigali batagerwaho n’amazi meza kubera impamvu zitandukanye. Muri izo mpamvu harimo imiyoboro y’amazi mito kandi ishaje, kuba abatuye mu mujyi wa Kigali bakomeza kwiyongera, kandi ibikorwa remezo bikenera amazi nabyo bigenda byiyongera umunsi ku munsi kubera iterambere ry’umujyi naryo ryihuta. Minisitiri w’intebe avuga ko kwihuta kw’iterambere ry’umujyi bitagiye bijyana no kwihutisha ibikorwa remezo by’amazi, kuko byo bisaba umwanya munini. Dr. Ngirente ati ”Mu gukemura iki kibazo hatangijwe imishinga yo kubaka, kwagura no gusana ibikorwa remezo by’amazi, kugira ngo amazi agere ku baturage bose”. Minisitiri w’intebe Dr. Ngirente yavuze ko izi nganda zatashywe zigiye gukemura ikibazo cy’ibura ry’amazi mu mujyi wa Kigali, ariko by’umwihariko mu duce twa Nyamirambo na Gikondo. Minisitiri w’intebe kandi yihanangirije bamwe mu bayobozi ba WASAC bagaragara muri ruswa ndetse no gushyiraho ibiciro by’amazi bitemewe. Nzove I n’iya II zuzuye zitwaye miliyoni 40 z’amadorari ya Amerika, ni ukuvuga hafi miliyari 40 z’amafaranga y’u Rwanda. Nzove ya I yatashywe ku mugaragaro byitezwe ko nayo izongererwa ubushobozi ikagera kuri metero kibe ibihumbi 60 ku munsi. Umunyamakuru @ CharlesRUZINDA2

Abahamya ba Yehova basohoye Bibiliya mu ndimi eshatu. Ku itariki ya 6 Nzeri 2019, mu ikoraniro mpuzamahanga ryabereye i Johannesburg, muri Afurika y’Epfo, ni bwo hatangajwe ko hasohotse Bibiliyay’Ubuhinduzi bw’isi nshya. Iyo Bibiliya yasohotse mu ndimi zivugwa n’abantu basaga miriyoni 16 ari zo Ikivenda, Ikinyafurikansi n’Ikizosa. Umuvandimwe Anthony Morris, wo mu Nteko Nyobozi, yatangaje ko iyo Bibiliya yasohotse muri izo ndimi, imbere y’imbaga y’abantu bagera ku 36.865 bari aho iryo koraniro ryabereye. Nanone ryakurikiranywe n’abandi bantu bagera ku 51.229 bari ahandi hantu hagera ku munani, harimo abari muri Lesoto, muri Namibiya no mu birwa bya Sainte-Hélène. Umwe mu bahinduzi yavuze ku mwihariko w’iyi Bibiliya agira ati: “Ubu noneho twese tugiye gutangira gusoma Bibiliya bundi bushya, kuko iri mu rurimi rudukora ku mutima!” Undi muhinduzi yaravuze ati: “Ikintu gishishikaje kurushaho ni uko iyi Bibiliya izatuma turushaho kuba inshuti za Yehova, kuko izina rye rigarukamo kenshi.” Nanone kandi iyi Bibiliya izatuma abavandimwe bacu barushaho kuba ababwiriza beza. Umwe mu bagize uruhare mu guhindura iyo Bibiliya mu rurimi rw’Ikizosa yaravuze ati: “Iyi Bibiliya izadufasha cyane mu murimo wo kubwiriza. Abantu bazajya bumva ubutumwa buri muri Bibiliya bitabaye ngombwa ko hagira ubasobanurira buri jambo.” Nanone umwe mu bagize uruhare mu kuyihindura mu rurimi rw’Ikinyafurikansi yongeyeho ati: “Ubu noneho umuntu ashobora kwisomera ibyanditswe kandi akabisobanukirwa.” Twizeye tudashidikanya ko abavandimwe na bashiki bacu bazarushaho kuba inshuti za Yehova kuko bazaba bafite Bibiliya bazajya basoma bitabagoye.—Yakobo 4:8.

Abarangiza muri ULK barinubira gutunguzwa “Defense de memoire’’. Ibi biratangazwa n’abanyeshuri barangiza muri uyu mwaka w’amashuri wa 2014 ndetse n’abarangije mbere y’aho bagatangaza ko iki kibazo cyagiye kibababo, bakakigaragariza ubuyobozi ariko bikaba nta gihinduka kugira ngo iki kizami gihabwe agaciro. Gwiza warangije muri ULK mu mwaka w’amashuri wa 2012, yatangarije Kigali Today ko iyi ari ingeso abayobozi bashinzwe amasomo bafite. Aragira ati “Ubusanzwe ibizami byose muri kaminuza bigira indangabihe, kandi abanyeshuri bayimenyeshwa mbere ku buryo bwanditse. Ariko usanga igihe cyo kuvuga igitabo kigeze, batamenyesha abari buvuge ibitabo ku buryo bwanditse ahubwo ugatungurwa n’uko baguhamagaye kuri telephone bakubwira ngo ngwino uvuge igitabo aho uri hose’’. Ibi Gwiza asanga ari uguhemukira umunyeshuri batunguza ikizami cy’amanota menshi dore ko ari ikizami kiba kinasaba gutegura akambaro keza katari ako umuntu aba asanzwe yambara, ndetse bikanasaba no kwishimana n’inshuti n’abavandimwe basangira ibyishimo ku bafite ubushobozi. Habimana (izina ryahinduwe) nawe urangije muri uyu mwaka wa 2014 yatangarije Kigali Today ko yahamagawe ahagana mu ma saa moya n’igice z’umugoroba ngo ajye kuvuga igitabo mu gihe yarimo yishimana na mugenzi we biganye wari uvuye kuvuga igitabo muri uwo mugoroba, aho yari yahuriye n’ababyeyi ndetse n’inshuti. Habimana yanatangaje ko hari na mugenzi we biganye mu ishuri rimwe watunguwe no guhamagarwa ngo ajye kuvuga igitabo arimo asangira na bagenzi be mu kabari, agafatwa n’indwara y’umutima akajyanwa mu bitaro bya CHUK aho kugeza ubu ari kugenda atora agatege ku buryo azasobanura ubushakashatsi bye mu cyumweru gitaha. Uwitwa Nsabimana (izina ryahinduwe) we avuga ko nawe ari uko byamugendekeye, ariko ko we yasaga n’uwigiye ku byabaye ku bandi akaba yari yiteguye. Aragira ati “Nanjye nsa n’uwatunguwe kuko ntigeze menyeshwa ku buryo bwanditse igihe nzavugira igitabo, ariko nkaba nari nzi ibyabaye ku bandi muri uyu mwaka ndetse no mu myaka yashize, ku buryo naryamiye amajanja nkitegura uburyo bushoboka bwose, ku buryo aho bampamagariye nahise ngenda nkakivuga’’. Abanyeshuri biga muri ULK bakomeza bavuga ko gutungurwa nacyo bituma batakitwaramo neza nk’uko babyifuza, bikagira ingaruka ku manota yabo azasohoka ku mpamyabumenyi isoza kaminuza. Abashinzwe amasomo muri ULK barabivugaho iki? Mu kiganiro n’umwe mu bashinzwe amasomo muri Kaminuza yigenga ya Kigali, utashatse kugaragaza amazina ye, yatangaje ko ibyo abanyeshuri bita gutungurwa atari byo kuko baba bazi igihe gusobanura ubushakashatsi bwabo bizatangirira n’igihe bizarangirira. Yagize ati “Iyo umunyeshuri arangije ubushakashatsi agatanga igitabo cye, aba azi igihe kuvuga igitabo bizatangirira n’igihe bizarangirira kuko bimenyeshwa mu buryo bw’inyandiko buri wese bikanamanikwa ahashyirwa amatangazo amenyesha muri kaminuza”. Uyu muyobozi atangaza ko kubwe nta gutungurwa abona guhari mu gihe baba bamenyeshejwe mu nyandiko ndetse ikamanikwa igihe giteganyijwe ibitabo bizavugirwaho, n’igihe bazasoreza igikorwa cyo kubivuga. N’ubwo ubuyobozi bwa ULK buvuga ko igihe cyo gusobanura ubushakashatsi kiba kizwi, umunyeshuri ubwe ntaba azi umunsi n’isaha azabarizwaho kandi byagira uruhare mu kwitegura kwe, bityo agahamagarwa atunguwe. Roger Marc Rutindukanamurego

Umuyobozi wa TV1 yasabye abiga itangazamakuru gushirika ubwoba bubabuza kwihangira imirimo. Umuyobozi wa Radio One na TV1 Kakooza Nkuriza Charles(KNC) yasuye abanyeshuri biga mu ishuri ry’itangazamakuru rya Kaminuza y’ u Rwanda (UR),abasaba gutinyuka bakihangira imirimo kuko igishoro atariyo ntambwe iherwaho.Mu kiganiro yagiranye n’aba banyeshuri kuri uyu wa 23 Ugushyingo 2017,yavuze ko yiga mu mashuri yisumbuye yari afite inzozi zo kuzashinga igitangazamakuru nubwo atari nubwo atari abayeho mu buzima buhambaye.Ngo yiga mu mashuri yisumbuye yateguye igitaramo atumiramo abahanzi (...)Umuyobozi wa Radio One na TV1 Kakooza Nkuriza Charles(KNC) yasuye abanyeshuri biga mu ishuri ry’itangazamakuru rya Kaminuza y’ u Rwanda (UR),abasaba gutinyuka bakihangira imirimo kuko igishoro atariyo ntambwe iherwaho.Mu kiganiro yagiranye n’aba banyeshuri kuri uyu wa 23 Ugushyingo 2017,yavuze ko yiga mu mashuri yisumbuye yari afite inzozi zo kuzashinga igitangazamakuru nubwo atari nubwo atari abayeho mu buzima buhambaye.Ngo yiga mu mashuri yisumbuye yateguye igitaramo atumiramo abahanzi amafaranga akuyemo ayaheraho agura ibikoresho byamufashije gushinga Radiyo.KNC yavuze ko kugira ngo ukomere ndetse ube ikitegerezo muri ba rwiyemezamirimo ubanza gushora ubwenge n’ibitekerezo ibindi biza ari inyongera.Yagize ati‟Mbere na mbere kugirango muzabe ba rwiyemezamirimo beza b’ikitegerezo, mubanze mukoreshe intekerezo zanyu mwagure ubwenge ntimwite ku hantu muzakura igishoro kuko ibitekerezo aribyo bihesha igishoro. Muharanire kandi kwandika izina ryiza muri sosiyete mutuyemo kuko aribyo bizabahesha kugirirwa ikizere aho mutuye.”KNC arimo gushishikariza abanyeshuri kwikoreraKNC yakomeje kugaragariza abanyeshuri ko bagomba guhanga udushya ntibagume ku bintu bimwe aho yabahaye urugero rwo mu itangazamakuru nk’umwuga bakurikiye, ko umunyamakuru mwiza aba afite umuzingo w’ubutumwa ari byo bita ‟content” bwumvikana kandi bufitiye umumaro ababwumva.Yababwiye ko kandi umwanzi wabo wa mbere utuma batagera ku byo bashaka kugeraho ari ubwoba kandi ko mugihe batekereza gukora ikintu ubwoba bukaba imbogamizi bagatangira gutekereza ibihombo bakwiye kubwirukana rugikubita kandi bakigirira ikizere kuko ngo utigiriye ikizere nta nuwakikugirira.Aba banyeshuri bababije KNC imbogamizi ba rwiyemezamirimo bahura nazo n’ icyo bakora kugira ngo babashe kuzigobotora . Kakooza yasubije abanyeshuri ko rwiyemezamirimo agomba kwegera abakozi be igihe hari ikibazo cyavutse mu kazi kugira ngo ibitekerezo by’ abakozi abishingireho ashakira umuti icyo kibazo.Aha abanyeshuri babazaga ibibazo uyu KNCKNC yabwiye abanyeshuri ko badakwiye guhera mu rujijo ahubwo ko bagomba kuruvamo kuko ngo ikintu gitoya kivamo ikinini. Ababwira ko bagomba gukora cyane bakanigirira ikizere hanyuma kuko ngo imbaraga iyo zishyizwe hamwe zibyara ikintu gikomeye.Ingabire Marie Grace

Padiri uzwi yasabye abayobozi ba CNDD FDD kwitandukanya n’ibyaha kuko byatuma igihugu gitera imbere. Padiri Nibizi Dieudonné uyoboye paruwase ’esprit de sagesse’ yatangaje ko kubeshya no kutagendera mu kuri, ngo ntibyari bikwiye kugaragara mu ishyaka CNDD-FDD kuko ari ukwitesha agaciro.Ibi yabitangarije mu nyigisho yahaye abayobozi mu giterane cyabereye mu murwa mukuru w’intara ya Gitega.Uwo mukozi w’Imana akaba yamenyesheje abayobozi bose b’igihugu bari muri iki giterana ko Imana idashobora guha umugisha ibikorwa bitagororotse.Yagize ati: "Abantu bafite umutima mu mutwe barabeshya bakarenganya abandi ngo bashobore kugera iyo bagera bagatwara ibyo babonye.N’iya hene irisha aho iziritse,usanga babanye nabi n’abantu usanga ishyari n’inzigo bibarya mu mitima, bagahora bakubita agatoki ku kandi,bishyira imbere bakabangamira igihugu,kigahora mu mpagarara mu mitima y’abantu, twajya gusenga Imana ikatwihweza iti aba bantu nzabagira gute?.Dukeneye gutekana mu mutima tukagendera mu kuri umuntu akazira ikinyoma mu buzima bwe.Imyifatire nk’iyo ntiyari ikwiye kuba mu ishyaka ribazwa igihugu kuko n’ukwitesha agaciro no kwihemukira kuko bihita bitugarukira ngo byatunaniye kubera kanaka yatwononeye.Ayo manyanga,amayeri,ukubeshya ,inzigo,ubujura.Ibyo bintu ntibishobora gutuma Imana iha umugisha ibikorwa byacu kuko twaje gusaba Imana ngo ihe umugisha ibikorwa by’amaboko yacu.Nimba twifuza ko Imana iha umugisha ibikorwa byacu tugerageze dukore ibikorwa byera,kuko Imana n’idaha umugisha ibikorwa byacu nta cyiza kizigera kivamo."Padiri Nibizi Dieudonné yongeye kwereka abo bategetsi ko mubisata bitandukanye by’igihugu haboneka akarengane kadasanzwe,akibutsa rero ko mu ntumberero abayobora igihugu bihaye yo kugeza u Burundi mu iterambere rirambye bitazapfa bishobotse batabanje guhinduka ubwabo hakaba ubuyobozi bukwiriye.

Gen. Kabarebe yavuze ku ntambara n’ubwicanyi bibera muri Congo (Video). Uru rubyiruko rw’Umujyi wa Kigali rusaga 600 ruri mu bikorwa byiswe Isangano ry’Urubyiruko(Kigali Youth Festival), rukaba rwitabiriye kuri uyu wa Gatanu tariki 03 Gashyantare 2023 gahunda yiswe “Rubyiruko Menya Amateka Yawe” irufasha kumenya amateka no kubaka ahazaza hazira amacakubiri. Ku bufatanye na Minisiteri y’Urubyiruko n’Umuco (MYCULTURE), urwo rubyiruko rwabanje gusura Urwibutso rwa Jenoside rwa Kigali ruri ku Gisozi, ndetse n’Ingoro y’Amateka yo guhagarika Jenoside(ku Nteko). Uru rubyiruko ruvuga ko rwabonye amateka akomeye y’uburyo Jenoside yakozwe mu Rwanda, ariko ngo babona n’ubutwari bw’Inkotanyi mu kuyihagarika. Bamwe muri bo bavuga ko Jenoside yakorewe Abatutsi mu Rwanda nta handi bayifuza, nyamara bakaba ngo barimo kuyumva muri Repubulika iharanira Demokarasi ya Congo(RDC). Hari uwagize ati "Hariya muri Congo hari kubera Jenoside nk’uko tubibona, hakorwa iki kugira ngo natwe dutabare ntitube nk’amahanga yarebereye igihe abantu bapfaga mu Rwanda?" Hari n’undi wasabye ko nk’urubyiruko bakoherezwayo kujya gutabara Abanyekongo bavuga Ikinyarwanda ngo bakomeje kwicwa. Mu gusubiza ababajije iki kibazo, Gen Kabarebe yavuze ko mu Rwanda bidashoboka ko hakongera kuba Jenoside, ariko kujya muri Congo ngo byafatwa nko kwivanga mu bibera mu kindi gihugu. Gen Kabarebe ati "Ibibera muri Congo ni Jenoside ariko ntabwo u Rwanda rwagendayo rwonyine, ariko icyiza ni uko ba bandi barimo gukorerwa Jenoside barimo kwirwanaho ku buryo barimo gutsinda, ngira ngo murabikurikirana". Minisiteri y’Urubyiruko n’Umuco ivuga ko gahunda y’Isangano ry’Urubyiruko izakomeza gufasha urwavutse nyuma ya Jenoside kumenya amateka no kunguka ibitekerezo byaruteza imbere. Reba ibindi muri iyi video: Umunyamakuru @SimonKamuzinzi

Icyayi cya Nyabihu. Icyayi cya Nyabihu ni icyayi gikorwa n'uruganda rw’Icyayi rwa Nyabihu rumaze guhabwa ibyangombwa mpuzamahanga by’ubuziranenge harimo ibishimangira isuku, ubuhinzi burambye no kurengera ibidukikije hakorwa ubuhinzi butangiza ikirere, Ubwiza bw’icyayi cya Nyabihu cyegukanye igihembo cya mbere mu marushanwa yiswe “Africa Tea Convention and Exhibition” yabereye muri Kenya muri Gicurasi 2017 ahuje ibihugu byo ku mugabane wa Afurika, kuva Rwanda Mountain Tea Ltd yatangira gucunga icyi cyayi hiyongereyeho imirima hegitari 680 z'icyayi, icyi cyayi kibarizwa mu akarere ka Nyabihu mu intara y'iburengerazuba.

Ntidushobora gusinzira kuko dutekereza gupfa igihe cyose – Abibasiwe n’intambara ya Israel na Gaza. Yagize ati “Amajoro aba ateye ubwoba cyane kuri twe, ndetse no ku bana bacu. Uhora utekereza ko akanya ako ari ko kose, inzu utuyemo yahinduka imva yawe. Kubera amabombe, ibintu byose biri hafi yacu biba bitigita, natwe dutigiswa n’uko dufite ubwoba bwinshi ." Najwa ni umwe mu babyeyi batuye muri Isael no muri Gaza, bavuga ko bafite ubwoba bwinshi kubera imirwano iri hagati y’ingabo za Israel n’abarwanyi b’Abanya-Palestine. Inkuru dukesha BBC, igaragaramo ubutumwa bw’ababyeyi babiri, umwe ku ruhande rwa Israel, undi ku ruhande rwa Palestine bavuga impungennge batewe n’ubuzima bw’abana babo kubera iyo mirwano. Najwa wo ku ruhande rwa Gaza (Palestine), avuga ko ahorana ubwoba, kuko buri kanya aba yumva amabombe, hafi y’inzu ye cyangwa se iy’umuturanyi we, ku buryo aba yumva ubuzima bw’umuryango we bushobora kurangira isaha iyo ari yo yose. Ikindi Najwa avuga kimugoye cyane ku bijyanye n’abana be, ni uko ubu ngo abura icyo ababwira giteza izo mvururu babona zibazengurutse. Yagize ati “Naretse kuba nagira icyo mbabwira, ariko biragoye guhisha ubwoba bwawe, kuko ntuba uzi niba aho uri hashobora gushyira ubuzima bwawe mu kaga cyangwa se niba nta kibazo”. Najwa avuga ko abana be batanu bafite hagati y’imyaka 11-22, ku buryo ngo n’ubwo aba yakoze uko ashoboye ngo yirinde kugira icyo ababwira cyerekeye iyo ntambara, ngo ntaho yabihungira kuko abana babimenyera ku mbuga nkoranyambaga nka Instgram n’izindi. N’ubwo ngo aba yababujije gukurikira amakuru ajyanye n’izo ntambara. Najwa avuga ko umuhungu we muto ubu ugiye kuzuza imyaka 12, yabayeho igihe kinini yumva ibibazo by’intambara hagati ya Israel na Gaza nko mu 2000 - 2009 ndetse no mu 2014, izo zose zikaba zarahitanye ubuzima bw’abasivili ibihumbi. Yagize ati “Nibaza nakura uko bizagenda, ni ibiki azaba afite byo kubwira abana be? Ikindi no ku bakuru biragoye gukomeza kumva ibibi iruhande rwawe, ntushobora kumenyera ibibi, ntushobora kumenyera kumva amajwi y’abana barira, bataka ." Undi mubyeyi witwa Tova Levy w’Umuyahudi utuye muri Israel, na we avuga ko uko amabombe yakomezaga kwiyongera ndetse n’abantu basenya abandi batwika, umuryango we wahisemo guhunga, ubu ngo yibaza niba hari inzu cyangwa ikindi bazasanga, mu gihe imirwano izaba ihosheje bagasubira iwabo mu mujyi wa Lod. Ubusanzwe Tova, abana n’umugabo we n’abana babo babiri bato, akavuga ko ikindi kimuvuna ubu ari ukumenya icyo akwiye gusobanurira umwana we ufite imyaka ine n’igice, ngo yibaza icyo yamubwira ku birimo kuba. Yagize ati “Ubu azi ko harimo kubaho gutera amabombe kubera abantu babi. Kandi n’ubu numva ntamubwira ko ari Abarabu barimo badukorera ibyo. Ndashaka ko akomeza kubana amahoro na bagenzi be baturanye. Sinshaka ko yazakurana ubwo bwoba bwo gutinya Abarabu." Tova avuga ko afite ubwoba bwinshi ko umuryango we ushobora kuzisanga mu kaga gakomeye kubera izo ntambara zikomeje zidahagarara. Yagize ati "Twese turi Abasivili, ariko tukarwana hagati yacu. Biteye ubwoba, biteye ubwoba cyane cyane”. Umunyamakuru @ umureremedia

ibisubizo by’ibibazo yari amaze igihe kirekire yibaza. Yashimishijwe cyane n’izo nyigisho zo muri Bibiliya yigaga. Umugore we Rose, na we yemeye kwiga Bibiliya kandi ashimishwa cyane n’ubutumwa bwiza bw’Ubwami. Ernest n’umugore we babatijwe mu mwaka wa 1978. Bishimira kubwira abandi izo nyigisho z’agaciro bamenye, harimo bene wabo, incuti n’abandi bifuza kubumva. Ubu we n’umugore we bamaze gufasha abantu barenga 70, bakaba Abahamya ba Yehova. 7. Bigenda bite iyo dukunda cyane inyigisho zo muri Bibiliya? (Luka 6:45) 7 Dukunda cyane inyigisho zo muri Bibiliya twamenye, ku buryo twumva twazibwira abandi. (Soma muri Luka 6:45.) Twumva tumeze nk’abigishwa ba Yesu bo mu kinyejana cya mbere bavuze bati: “Ntidushobora kureka kuvuga ibyo twabonye kandi twumvise” (Ibyak. 4:20). Dukunda cyane inyigisho z’ukuri, ku buryo twifuza kuzigeza ku bantu benshi cyane uko bishoboka kose. TUBWIRIZA KUBERA KO DUKUNDA ABANTU 8. Ni iki gituma tubwiriza abandi ubutumwa bwiza? (Reba agasanduku gafite umutwe uvuga ngo: “ Urukundo Rudufasha Guhindura Abantu Abigishwa.”) (Reba n’ifoto.) 8 Kimwe na Yehova na Yesu, natwe dukunda abantu (Imig. 8:31; Yoh. 3:16). Twumva tugiriye impuhwe abo bantu ‘badafite Imana’ kandi ‘batagira ibyiringiro’ (Efe. 2:12). Kubera ibibazo bafite, bameze nk’abari mu mwobo muremure cyane, ariko twe dufite ubutumwa bwiza twagereranya n’umugozi muremure wabakura muri uwo mwobo. Urukundo n’impuhwe tubafitiye bituma dukora ibishoboka byose kugira ngo tubabwirize. Ubwo butumwa bwiza butuma bagira ibyiringiro, maze  bakagira ubuzima bwiza muri iki gihe, kandi bakaba bizeye kuzagira “ubuzima nyakuri,” ni ukuvuga ubuzima bw’iteka mu isi nshya y’Imana.1 Tim. 6:19. Urukundo n’impuhwe, bituma dukora ibishoboka byose kugira ngo tubwirize abandi ubutumwa bwiza (Reba paragarafu ya 8) Urukundo Rudufasha Guhindura Abantu Abigishwa Aka gatabo kagaragaza imico 12 dukwiriye kwitoza, kugira ngo dukunde abantu tubwiriza, bityo tubahindure abigishwa. Buri somo, ryibanda ku bihangayikisha abantu n’ibibashishikaza, aho kwibanda ku byo tugomba kuvuga. Ibaze uti: “Ni iki batekereza? Ni iki bakeneye?” Nk’uko bigaragara mu ibaruwa y’Inteko Nyobozi “urukundo ni cyo kintu cy’ingenzi kuruta ibindi kizagufasha kugera ku ntego yawe yo guhindura abantu abigishwa.” 9. Ni ibihe bintu tuvuga ko bizabaho vuba aha, kandi kuki? (Ezekiyeli 33:7, 8) 9 Nanone urukundo dukunda abantu, ni rwo rutuma tubabwira ko vuba aha isi ya Satani igiye kurimbuka. (Soma muri Ezekiyeli 33:7, 8.) Twumva dufitiye impuhwe abantu bose, harimo na bene wacu bataramenya Yehova. Muri iki gihe, usanga abantu bahugiye muri gahunda zabo za buri munsi, batazi ko hagiye kubaho ‘umubabaro ukomeye utarigeze kubaho uhereye ku kuremwa kw’isi kugeza ubu, kandi utazongera kubaho ukundi’ (Mat. 24:21). Twifuza ko bamenya ibintu bizabaho muri icyo gihe cy’urubanza: Amadini y’ikinyoma azabanza arimburwe, nyuma yaho, isi yose ya Satani irimburwe kuri Harimagedoni (Ibyah. 16:14, 16; 17:16, 17; 19:11, 19, 20). Dusenga dusaba ko muri iki gihe, abantu benshi uko bishoboka bakumvira ubutumwa bwiza, maze bagafatanya natwe gukorera Yehova mu buryo yemera. Ariko se bizagendekera bite abantu banga kudutega amatwi muri iki gihe, harimo na bene wacu dukunda? 10. Kuki ari iby’ingenzi ko dukomeza kubwira abantu ibiri hafi kuba? 10 Nk’uko twabibonye mu gice kibanziriza iki, abantu bashobora gutangira kwizera Yehova, bitewe n’uko biboneye ko Babuloni Ikomeye irimbutse. Niba ari uko bimeze, birakenewe cyane ko dukomeza kubabwira ibigiye kuba. Muzirikane ibi: Ibyo tubabwira ubu, bashobora kuzabyibuka icyo gihe. (Gereranya no muri Ezekiyeli 33:33.) Birashoboka ko bazatekereza ku byo twababwiraga, maze bakaza kwifatanya natwe gukorera Yehova, ibintu bitaragera kure. Kimwe n’umurinzi wa gereza w’i Filipi, wahindutse amaze kumva “umutingito ukomeye,” birashoboka ko abantu banga kudutega amatwi muri iki gihe, bazahinduka bamaze kubona Babuloni Ikomeye irimbutse.Ibyak. 16:25-34. TUBWIRIZA KUBERA KO DUKUNDA YEHOVA N’IZINA RYE 11. Tugaragaza dute ko Yehova akwiriye ikuzo,

mu mwaka umwuzure wabayemo. Icyakora ivuga ko Metusela yabyaye umuhungu witwa Lameki. Lameki yabayeho mu gihe cya sekuru Henoki, arenzaho imyaka ijana nyuma ye. Lameki na we yari afite ukwizera gukomeye. Yahumekewe na Yehova, avuga iby’ubuhanuzi bwerekeye umwana yabyaye ari we Nowa, kandi ubwo buhanuzi bwaje gusohora nyuma y’umwuzure. Bibiliya ivuga ko Nowa yagendanaga n’Imana kimwe na sekuruza Henoki. Nowa ntiyigeze abona Henoki. Icyakora Henoki yasize umurage w’agaciro w’ukwizera. Iby’ukwizera kwe, Nowa ashobora kuba yarabibwiwe na se Lameki, cyangwa sekuru Metusela cyangwa se wa Henoki ari we Yeredi, wapfuye Nowa afite imyaka 366.Intangiriro 5:25-29; 6:9; 9:1. Ngaho tekereza ukuntu Henoki yari atandukanye cyane na Adamu! Nubwo Adamu yari atunganye, yacumuye kuri Yehova maze araga abamukotseho imibabaro no kwigomeka. Nubwo Henoki atari atunganye, yagendanye n’Imana maze araga abamukomotseho ukwizera. Adamu yapfuye Henoki afite imyaka 308. Ese umuryango wa Adamu wababajwe no gupfusha uwo mubyeyi warangwaga n’ubwikunde? Ntitubizi. Uko biri kose, Henoki “yagendanaga n’Imana y’ukuri.”Intangiriro 5:24. Niba ufite umuryango ugomba kwitaho, zirikana ibyo wakwigira ku kwizera kwa Nowa. Nubwo ari ngombwa gutunga abagize umuryango wawe, kubigisha Ijambo ry’Imana ni byo by’ingenzi cyane (1 Timoteyo 5:8). Ibyo ubikora mu magambo no mu bikorwa. Niwemera kugendana n’Imana nk’uko Henoki yabigenje, ukemera kuyoborwa n’amahame yo mu Ijambo ryayo, nawe uzasigira abagize umuryango wawe umurage w’agaciro kenshi, bityo bazakwigane. HENOKI “YAHANUYE IBYABO” Kubera ko Henoki yari afite ukwizera, agomba kuba yaracibwaga intege n’abantu batagira ukwizera bo mu gihe cye. Ariko se Imana ye ari yo Yehova, yarabibonaga? Yego. Hari igihe Yehova yavuganye n’uwo mugaragu we w’indahemuka, amuha  ubutumwa yagombaga kugeza ku bantu bo mu gihe cye. Ibyo byatumye amugira umuhanuzi, akaba ari we muntu wa mbere muri Bibiliya Imana yahaye ubutumwa. Ibyo tubyemezwa n’amagambo yavuzwe na Yuda wari mwene se wa Yesu, wahumekewe akandika ibyo Henoki yahanuye ibinyejana byinshi nyuma yaho.  Ubwo buhanuzi bwa Henoki ni ubuhe? Bugira buti “dore Yehova yazanye n’abera be uduhumbi n’uduhumbagiza, aje kurangiza urubanza yaciriye abantu bose, no guhamya icyaha abatubaha Imana bose ku bw’ibikorwa bibi bakoze batubaha Imana, n’amagambo y’urukozasoni yose abanyabyaha batubaha Imana bavuze bayituka” (Yuda 14, 15). Icya mbere tubonye ni uko Henoki yavuze ayo magambo nk’aho yamaze gusohora, mbese nk’aho Imana yari yaramaze gukora ibivugwa muri ubwo buhanuzi. Ibyo byavuzwe no mu buhanuzi bwinshi bwakurikiyeho. Ibyo bigaragaza ko ibyo yavuze byari kuzabaho nta kabuza. Ni yo mpamvu yabivuze nk’aho byamaze kuba.Yesaya 46:10. Henoki yabwiye abantu babi ubutumwa Imana yamuhaye nta gutinya Henoki yumvaga ameze ate igihe yatangazaga ubwo butumwa bwagombaga kugera ku bantu bose? Zirikana ukuntu bwari bufite imbaraga. Yavuzemo iby’abatubaha Imana incuro enye zose, kugira ngo yamagane abantu babi, ibikorwa byabo n’uko babikoraga. Ubwo buhanuzi bwaburiraga ab’icyo gihe bose ko kuva abantu birukanwa muri Edeni, isi yari yarangiritse bikabije. Ubwo rero, abo bantu bari kuzarimburwa igihe Yehova yari kuza azanye n’“abera be uduhumbi,” ari bo bamarayika bakomeye benshi cyane. Henoki yatangaje uwo muburo ari wenyine kandi adatinya. Birashoboka ko Lameki wari ukiri muto yabonye ubutwari sekuru yagaragaje igihe yatangazaga ubwo butumwa. Niba ari uko byagenze, dushobora kumenya icyabiteye. Ukwizera kwa Henoki gushobora gutuma twibaza niba isi tubamo, tuyibona nk’uko Imana iyibona. Ubutumwa bw’urubanza Henoki yatangaje ashize amanga, buracyafite akamaro muri iki gihe nk’uko byari bimeze mu gihe cye. Nk’uko Henoki yabivuze, Yehova yateje umwuzure ukomeye, urimbura abantu batubahaga Imana

Sergent Robert yataramiye Abanyamuhanga abatari bake buzura imyuka. Uyu muhanzi akigera ku rubyiniro yatunguwe no kubona ukuntu Abanyamuhanga bakonje kandi batanamuzi cyane ko bamwe bari batangiye no kumwitiranya na Eric Senderi. Sgt Robert yarangije kuririmba indirimbo ye ya mbere abantu nta bushyuhe ndetse n’ibyishimo abantu babonye dore ko indirimbo yabanjirijeho ari iyavugaga ku mibanire y’umugabo n’umugore mu muryango kuko yari ihuye n’insanganyamatsiko. Ubwo uyu muhanzi yongeraga gusabwa kuririmbira imbaga yari iteraniye aho yashyizeho indirimbo “Impanda” yamenyekanye cyane ndetse benshi bakaba ariyo bamumenyeyeho. Akiririmba iyi ndirimo ifite ubutumwa benshi bita ko buteye ubwoba kuko ivuga abakoze nabi ku gihe cy’imperuka uko bazaba bameze ndetse n’abakoze neza uko bazagororerwa nibwo abaturage bamenye mu byukuri umuhanzi wabataramiye uwo ariwe bamufasha kuririmba iyo ndirimbo. Abandi bahanzi basanzwe bashaka ababafasha kuririmba cyangwa kubyinira ku rubyiniro, ariko aha Sgt Robert akimara kuririmba iyi ndirimbo, yahise abona imbaga y’abantu bamufasha kuririmba no kubyina iyi ndirimbo bamusanze ku rubyiniro (stage). Muri aba bamusanze akaba atari urubyiruko gusa nk’uko bimenyerewe ku bandi bahanzi ahubwo we yayobotswe n’imbaga y’abakecuru, abasaza, abagore, abagabo n’abandi. Iyi ndirimbo yamufashije gukurura neza imbaga yari iraho kuko basigaye bafite amatsiko yo kumva izindi ndirimbo agiye kubaha. Izindi zose zakurikiye “Impanda” yaziririmbanye morale nyinshi ku bw’abayoboke yari amaze kwikururira. Gerard GITOLI Mbabazi

Babiri batawe muri yombi bakekwaho uburiganya mu gutoranya abazajya mu irerero rya Bayern Munich. Ibi Umuvugizi wa RIB Dr Murangira B.Thierry yabitangaje mu butumwa bugenewe itangazamakuru aho uru rwego ruvuga ko nyuma y’ibyagiye bivugwa ku mbuga nkoranyambaga ndetse na radiyo ko hari abana barenganyijwe ntibajye muri iri rushanwa kandi bujuje ibisabwa hahise hakorwa ipererereza. Yagize ati "Nyuma y’inkuru zitandukanye zimaze iminsi zivugwa ku ma radiyo no mbuga nkoranyambaga zivugwa cyane n’abanyamakuru bo mu gice cya siporo bagaragaza ko abana bitwa Iranzi Cedric na Muberwa Joshua barenganyijwe ntibatoranywe kandi bafite imyaka ibemerera kujya mu bagomba kujya gutorezwa mu ishuri ryigisha umupira w’amaguru rya Bayern Munich, Urwego rw’Igihugu rw’Ubugenzacyaha rukimara kumenya aya makuru, rwatagije iperereza.” Umuvugizi wa RIB yakomeje avuga ko iperereza ryakozwe ryagaragaje ko bamwe mu bana babujijwe kujya kurutonde rw’abagomba kujya gutorezwa mu ishuri ryigisha umupira w’amaguru rya Bayern Munich ari uko bari barengeje imyaka isabwa. Aha hatanzwe urugero kuri Iranzi Cedric wavuzwe cyane basanze irangamimerere igaragaza ko yavutse 2009 ariko yatanze ibyangombwa bigaragaza ko yavutse 2011. Undi ni Muberwa Joshua we irangamimerere rye igaragaza ko yavutse 2007 ariko akaba yaratanze ibyangobwa bigaragaza ko yavutse 2011. Iri perereza kandi ryagaragaje ko uwitwa Leon Nisunzumuremyi umutoza wa Iranzi Cedric na Muberwa Joshua afatanyije na Karorero Arstide Umuyobozi mu Murenge wa Kinyinya, bafatanyije guhindura imyirondoro y’aba bana aho babahaye ibyangombwa ko bavutse 2011 kugira ngo babashe kuzuza ibyasabwaga ngo bemererwe kujya ku rutonde rw’abazajya gutorezwa mu ishuri ryigisha umupira w’amaguru rya Bayern Munich. Iri perereza kandi ryagaragaje ko kugira ngo Karorero Arstide abashe guhindura irangamimerere ry’aba bana babiri yahawe indonke y’ibihumbi 35 Frws byiyongeraho ko by’umwihariko Iranzi Cedric atari imfubyi ku babyeyi bombi nkuko byatangajwe, ahubwo ko afite Se umubyara witwa Munyansanga Bosco nawe ukurikiranyweho ubufatanyacyaha ku cyaha cyo gutanga indonke gusa akaba akurikiranywe adafunze. Urwego rw’Igihugu rw’Ubugenzacyaha kandi rwagaragaje ko ikindi cyavuye muri iri perereza ari uko Leon Nisunzumuremyi umutoza wa Cedric na Joshua ari we wasabye umunyamakuru ngo akwirakwize iyo nkuru mu bitangazamakuru bitandukanye, agaragaza ko FERWAFA yakoreye bariya abana ubugome byari bigamije gushyira igitutu ku ishyirahamwe ry’umupira w’amaguru mu Rwanda na Minisiteri ya Siporo kugira ngo bisubireho. Abaregwa aribo Leon Nisunzumuremyi umutoza wa Iranzi Cedric na Muberwa Joshua afatanyije na Karore Arstide umukozi w’Umurenge wa Kinyinya bafungiye kuri Sitasiyo ya RIB ya Kimironko. Ibyaha abaregwa bakurikiranyweho: 1.Kwakira cyangwa gutanga indonke gihanwa n’ingingo ya 4 y’itegeko N° 54/2018 ryo kuwa 13/08/2018 ryerekeye kurwanya ruswa. Igihano: Igifungo kiri hagati itanu (5) ariko kitarenze imyaka irindwi (7) n’ihazabu y’amafaranga y’u Rwanda yikubye inshuro kuva kuri eshatu (3) kugeza kuri eshanu (5) z’agaciro k’indonke yatse cyangwa yakiriye. 2.Guhimba, guhindura inyandiko cyangwa gukoresha inyandiko mpimbano gihanwa n’ingingo ya 276 y ’itegeko Nº 68/2018 ryo ku wa 30/08/2018 riteganya ibyaha n’ibihano muri rusange. Igihano: Igifungo kitari munsi y’imyaka itanu (5) ariko kitarenze imyaka irindwi (7) n’ihazabu y’amafaranga y’u Rwanda atari munsi ya miliyoni eshatu (3.000.000 FRW) ariko atarenga miliyoni eshanu (5.000.000FRW) cyangwa kimwe gusa muri ibyo bihano. Iyo guhimba byakozwe n’umukozi wa Leta mu murimo ashinzwe cyangwa n’undi ushinzwe umurimo w’igihugu, igihano kiba igifungo kitari munsi y’imyaka irindwi (7) ariko kitarenze imyaka icumi (10) n’ihazabu y’amafaranga y’u Rwanda atari munsi ya miliyoni ebyiri (2.000.000FRW) ariko atarenze miliyoni eshatu (3.000.000FRW) cyangwa kimwe gusa muri ibyo bihano. 3.Guhindura amakuru yo muri mudasobwa cyangwa urusobe rwa mudasobwa utabyemerewe gihanwa n’ingingo ya 18 y’itegeko No 60/2018 ryo ku wa 22/8/2018 ryerekeye gukumira no guhana ibyaha bikoreshejwe ikoranabuhanga. Igihano: Igifungo kitari munsi y’umwaka umwe (1) ariko kitarenze imyaka ibiri (2) n’ihazabu y’amafaranga y’u Rwanda atari munsi ya miliyoni imwe (1.000.000 FRW) ariko atarenze miliyoni eshatu (3.000.000 FRW). Urwego rw’Igihugu rw’Ubugenzacyaha (RIB) rusaba abantu kwirinda kwishora mu byaha bya ruswa, iby’inyandiko mpimbano n’ibindi byose bagamije kubona ibyo batemerewe n’amategeko rugasaba kandi abanyamakuru bamwe kujya babanza gushishoza ndetse bakabanza gukora icukumbura mbere yo gutangaza amakuru nkaya asiga icyasha ibigo bitandukanye, ubuyobozi ndetse n’abantu ku giti cyabo. Umunyamakuru @UwimanaJeanJul1

IMIHANGO YAKORWAGA NYUMA YO KURONGORA Mu Rwanda, umukobwa wabaga yakorewe umuhango wo kwambikwa umwishywa n’uwo kumuciraho imbazi yumvaga ko yarongowe, umusore wabimukoreye amufiteho uruhare kandi ko n’ababyeyi be badashobora kumumwima. Umugeni n’iyo yabaga yateruwe cyangwa yibwe, iyo bamwambikaga umwishywa cyangwa urukangaga, bakamucira imbazi mu maso yumvaga ko yarongowe byarangiye. Yashoboraga kuhava ariko iyo yashimaga urugo, yarahagumaga umugabo we akazajya gukwa nyuma. A. Kwakira umwishywa Ababyeyi b’umusore bakiraga umwishywa umuhungu wabo amaze kurongora (kwambika umwishywa umugeni no kumucira imbazi). Barihereraga bakabonana (kwakira umwishywa) maze bakagaruka mu bandi inkera igakomeza. Bukeye abakwe barabyukururizwaga, bakavuga imisango yo gusoza. Bavugaga ubutumwa bw’ababyeyi b’umukobwa, bashingana umwana wabo bagira bati: "Muzadufatire neza umwana wacu; ananiranye muzamuhishire, mumutwoherereze neza. Umwana wacu ni muzirankoni si muziramurimo n’ibindi". Barangiza bakabasezerera bagataha [Ndekezi S.,1984, p. 65].. Ababyeyi b’umugeni bakiraga umwishywa ari uko abaherekeje umugeni bageze mu rugo. Imbazi yabaga yagabanyijwemo kabiri, igice kimwe kigasigara iwabo w’umuhungu ikindi bakakijyana iwabo w’umukobwa. Umwishywa bawujyanaga wose, umushyingira akawushyikiriza ababyeyi b’umugeni hamwe n’inzoga y’umwishywa. Iyo nzoga yabaga irimo imbazi. Ababyeyi b’umugeni iyo bamaraga gusoma ku nzoga y’umwishywa na bo bajyaga kwiherera maze bakakira umwishywa [p. 66]. Ibyo birangiye, umukwe mukuru yavugaga, uko basohoje umugeni, uko bakiriwe, uko bazimaniwe n’uko baherekejwe. Hanyuma se w’umukobwa akabashima akanabazimanira. Akenshi abageni bakiraga umwishywa ku munsi ukurikira uwo bashyingiriweho. Impamvu ni uko bagombaga gutegereza ko ababyeyi b’umukobwa babanza kwakira umwishywa noneho na bo bakabona kuwakira. Mbere y’uko abageni bakira umwishywa habanzaga umuhango wo guca hagati. B. Guca hagati Mu baherekezaga umugeni agiye gushyingirwa, hategurwaga umwe muri basaza be umuherekeza kugira ngo azace hagati. Mu ijoro ryo kwakira umwishywa ku bageni, bavaga iwabo w’umusore bakajya mu nzu yabo bagaherekezwa na musaza w’umugeni. Mbere y’uko umusore n’umugeni babonana, musaza we yirambikaga hagati yabo, maze umusore yamusaba kubabisa undi akanga. Yahavaga ari uko umusore agize icyo amugabira nk’inka, isuka, ibitare cyangwa ikindi kintu [Nzajyibwami E., 2015, 33]. Guca hagati wari umugenzo wakorwaga mu Rwanda hose; bikaba byari nko gutanga umugabo ko umugeni umuryango wabahekeye ari bwo bwa mbere agiye kubonana n’umugabo. Ibi byerekanaga ko umugeni wasabwe, agakobwa ari we umuryango wabahekeye kandi ko byahamijwe na musaza we waciye hagati agahabwa impano y’ikintu runaka. C. Gukirana. Gukirarana ni umugenzo wakorwaga mbere y’uko abageni babonana. Umushyingira yabaga yitwaje amavuta mu giseke maze agasiga umukobwa amavuta menshi ari byo bitaga gutotobeka kugira ngo umugabo we namufata intoki ze zinyerere. Mu muco nyarwanda cyaraziraga ko umukobwa ahita yemera kubonana n’umugabo kuko bari gukeka ko asanzwe yiyandarika. Babanzaga gukirana, umukobwa akanga ko babonana, ariko akurikije impanuro za nyirasenge akaza kwemera [Maquet J.J., 1945, 90]. Nk’uko twabivuze haruguru, abageni bakiraga umwishywa nyuma y’ababyeyi babo, akenshi byabaga nyuma y’umunsi umwe wo kurongora kuko batangaga umwanya wo kugeza umwishywa iwabo w’umukobwa. Ku bantu babaga bashyingiwe kure aho byafataga iminsi irenze umwe umwishywa utaragerayo, abageni babariranyaga igihe gikoreshwa kugira ngo umuntu abe ageze iwabo w’umukobwa maze mu ijoro bakeka ko bagezeyo bagakora umuhango wo gukirana no kwakira umwishywa. Hari ibice bimwe by’Igihugu nko mu Bugesera, aho byari ishema ku mukobwa ko ananira umusore, akazamwemerera ko babonana ari uko abanje kugira icyo amugabira nk’itungo cyangwa umurima. Icyo kintu yahabwaga kuko yananiye umugabo cyabaga ari ike bwite n’iyo yasendwaga yarakijyanaga [Coupez et Kamanzi, 1962, 47]. Bugicya, iwabo w’umukobwa bashakaga inzoga n’ipfukire bakabijyana iwabo w’umukwe. Bajyanaga inzoga maze bakajya kurisha umugeni kuko yabaga anywa amata gusa cyangwa arya duke cyane kuko kugira umutima n’isoni byamubuzaga kugira icyo arya. Ab’iwabo ni bo bazaga kumumara isoni, bakamusangiza n’umugabo we [Erny P., 2005, p. 236].

Perezida Kagame yakiriye itsinda ry’abanyeshuli ba kaminuza ya Stanford[Amafoto]. Perezida wa Repubulika y’u Rwanda, Paul Kagame yakiriye abanyeshuri bo mu Ishuri ry’ubucuruzi muri Kaminuza ya Stanford muri Leta Zunze Ubumwe za Amerika. Umukuru w’igihugu yabasobanuriye inzira u Rwanda rwanyuzemo rwiyubaka, n’uburyo ruharanira iterambere ridaheza.Ibiganiro Perezida Paul Kagame yagiranye n’abanyeshuri 22 biga iby’ubucuruzi muri Kaminuza ya Stanford, byagarutse ku iterambere ry’ubukungu ridaheza umuturage uwo ari we wese. Aha yabahaye ingero zirimo gahunda ya Girinka, Guhuza (...)Perezida wa Repubulika y’u Rwanda, Paul Kagame yakiriye abanyeshuri bo mu Ishuri ry’ubucuruzi muri Kaminuza ya Stanford muri Leta Zunze Ubumwe za Amerika. Umukuru w’igihugu yabasobanuriye inzira u Rwanda rwanyuzemo rwiyubaka, n’uburyo ruharanira iterambere ridaheza.Ibiganiro Perezida Paul Kagame yagiranye n’abanyeshuri 22 biga iby’ubucuruzi muri Kaminuza ya Stanford, byagarutse ku iterambere ry’ubukungu ridaheza umuturage uwo ari we wese. Aha yabahaye ingero zirimo gahunda ya Girinka, Guhuza ubutaka hagahingwa igihingwa kimwe, uburezi n’ubuvuzi kuri bose n’ibindi bitandukanye.Minisitiri w’uburezi Dr Papias Musafiri Malimba yagaragaje ko hari inyungu ku Rwanda mu kwakira bene aba banyeshuri,"Ni abanyeshuri bahagarariye abandi banyeshuri benshi ndetse n’abanyeshuri baturuka mu bihugu bitandukanye ku isi ntago baturuka muri Amerika gusa baturuka mu bihugu birenga 13, abantu nkaba rero iyo baje bakamenya inkuru nyakuri uretse wenda ibyo baba babona mu itangazamakuru ryo hanze cyangwa n’ahandi baba n’abavugizi kumenyekanisha isura nyayo y’igihugu cyacu."Urugendo rw’aba banyeshuri rwari rugamije kureba iterambere ry’Ubukungu n’imibereho myiza y’abaturage kandi ridaheza icyiciro icyo aricyo cyose (Inclusive growth mu ndimi z’amahanga). Stanford Graduate School of Business ni rimwe mu mashuri arindwi agize Kaminuza ya Stanford yo muri Leta zunze ubumwe za Amerika.Amafoto Village Urugwiro

Umutoza Rangnick yamaganye ibyo gusimbuza Maguire mugenzi we Cristiano ku bukapiteni bwa United. Umutoza w’ikipe ya Manchester United, Ralf Rangnick yanyomoje amakuru yari aherutse gutangazwa n’ibinyazamakuru bikomeye mu bwongereza nka Daily Mirror, byavugaga ko Cristiano Ronaldo ashobora gusimbura Harry Maguire ku nshingano zo kuba kapiteni w’iyi Kipe.Ikinyamakuru kiri mu bikomeye mu gihugu cy’ubwongereza cyandika inkuru z’imikino, giherutse gutangaza ko Kapiteni w’iyi kipe, Harry Maguire ashobora kwamburwa inshingano zo kuyobora bagenzi be mu Kibuga, kuko ngo hari abakinnyi bamwe batamwiyumvamo ndetse batanamubonamo ubwo bushobozi.Iki kinyamakuru cyakomeje kivuga ko, Cristiano Ronaldo ariwe ushobora guhabwa iki gitambaro cya Kapiteni agasimbura uyu mwongereza, nkumwe mu bakinnyi bakuru kandi bumvwa n’abagenzi be.Mu kiganiro n’itangazamakuru kuri uyu wa gatanu, Umutoza wa Manchester United, Ralf Rangnick, yahakanye aya makuru yo kwambura inshingano Maguire zo kuyobora bagenzi be ndetse anemeza ko akiri Kapiteni w’iyi kipe kugeza iyi Season irangiye.Yagize ati: "Sinigeze mvugana n’umukinnyi uwari wese ku bijyanye no guhindura Kapiteni. ibi ntabwo byigeze biba ikibazo, ninjye ugena ukwiye kuba Kapiteni. Harry Maguire niwe Kapiteni wacu kandi azakomeza kuba we."Mu nkuru ya Skysport, uyu mutoza yabajijwe niba atarababajwe n’ibyatangajwe, asubiza ko ntakibazo yigeza abigiraho.Ati: "Ntabwo nacitse intege na gato kuko nzi ko atari ukuri. Ntabwo byigeze biba ikibazo kuri njye. Ibindi bintu byose simbyitayeho."Harry Maguire aracyari Kapiteni wa Manchester United nta gahunda yo kumusimbuza Cristiano Ronaldo ihari

Hateguwe igitaramo kigaruka kuri Kaberuka na Marita bavugwa mu ndirimbo y’Impala. Iki gitaramo cyateguwe na Rusakara Entertainment, kizaba ku Cyumweru tariki 11 Gashyantare 2024, kuva saa 16h00 kuri Luxury Garden Palace ahazwi nka Norvege. Iki gitaramo cyitiriwe Kaberuka na Marita, ubusanzwe ibivugwa kuri aba bombi ni inkuru mpamo ikubiye mu ndirimbo ya Orchestre Impala yitwa “Kaberuka” byatumye tariki 11 Gashyantare benshi barayitiriye umunsi wa Kaberuka cyangwa “Gapapu Day” mu rwego rwo kwibuka ibyo Kaberuka yakoreye inshuti ye. Ubwo hari ku itariki ya 11 Gashyantare 1980, habura iminsi itatu gusa ngo hizihizwe umunsi w’abakundana, nibwo umusore wari ugeze mu gihe cyo gushaka yagiye gusura umukobwa bakundanaga witwa Marita aherekezwa n’inshuti ye yitwaga Kaberuka ngo imurambagirize. Bageze iwabo w’umukobwa, basanze umukobwa abategerereje ku irembo arabakira bajya mu nzu baraganira, ariko Marita mu by’ukuri uko ibiganiro byakomezaga ntiyakomeje gusekera umukunzi we, ahubwo umutima we wari watashye mu wa Kaberuka. Igitekerezo cyo gukora iyi ndirimbo “Kaberuka” Orchestre Impala, ivuga ko cyaturutse kuri uwo musore byabayeho ubwo yakiganirizaga Soso Mado wari uri mu bagize iyi Orchestre. Umunyamakuru wa Kigali Today, akaba n’umwe mu bamaze kugira ubunararibonye mu gutegura ibitaramo byiganjemo iby’abakunzi ba karahanyuze, Jean Claude Umugwaneza Rusakara, yavuze ko abazitabira icyo gitaramo bazanyurwa akurikije uko imyiteguro ihagaze. Rusakara wateguye iki gitaramo avuga kandi ko gisanzwe kiba kigategurwa mu rwego rwo guhuza abantu bakanasabana kuri uwo munsi wa Kaberuka. Yagize ati: “Igitaramo gisanzwe kiba, ni uko ubusanzwe bacyitiriraga Gapapu Day, ariko kuri iyi nshuro cyitiriwe ba nyiracyo cyitwa Kaberuka na Marita Live Concert, kikaba kigamije guhuza abantu ku munsi Impala zaririmbiyeho Kaberuka na Marita.” Uretse Impala zaririmbye iyo ndirimbo ziri ku rutonde rw’abahanzi bazasusurutsa icyo gitaramo, hari n’abandi barimo Makanyaga Abdul n’abacuranzi b’abahanga nka Dauphin, Murinzi na Kangourou. Iki gitaramo kigiye kuba ku nshuro ya gatanu, kwinjira mu myanya isanzwe ni 5,000Frw, mu myanya y’icyubahiro (VIP) ni 10,000Frw ndetse n’ameza y’abantu batandatu bazishyura ibihumbi 150Frw. Ni mu gihe abazaza ari tsinda ry’abantu batanu, bane bazishyura, undi umwe akinjirira ubuntu. Umunyamakuru @RuzindanaJunior

Bugesera: Bagiye kubungabunga ibiyaga batera ibiti kuri hegitari zirenga 100. Akarere ka Bugesera niko gafite ibiyaga byinshi mu Ntara y’Iburasirazuba, kuko gafite 9 bibarizwa mu mirenge itandukanye y’ako karere, mu biyaga 31 bibarizwa muri iyo Ntara. Mu muganda rusange usoza Ukwakira wibanze ku itangizwa ry’igikorwa cyo gutera ibiti nk’uko biheruka kwemezwa n’Inama y’Abaminisitiri, mu Karere ka Bugesera wakozwe haterwa ibiti birenga 5,000 byatewe kuri hegitari 3 ku kiyaga cya Rumira giherereye mu Murenge wa Gashora, hagamijwe kurinda isuri ariko hanabungabungwa urusobe rw’ibinyabuzima biba mu mazi. Umuyobozi Mukuru ushinzwe ibidukikije mu Karere ka Bugesera, Eng Emile Mukunzi, avuga ko inkengero z’ikiyaga cya Rumira zateweho ibiti, zari zarateweho ibindi ariko bigenda byangirika mu buryo butandukanye, kuba Leta ifite mu nshingano kubungabunga ibiyaga n’ibindi byanya byose biherereye akaba ariyo mpamvu bahisemo kuhakorera umuganda bahatera ibiti. Ati “Uyu mwaka turateganya gutera ibiti bigeze kuri miliyoni 1.8, ibyinshi tuzabitera ku mirwanyasuri, hari n’ibiti bivangwa n’imyaka mu buryo busanzwe twahize ko tuzatera hegitari igihumbi muri uyu mwaka”. Akomeza agira ati “Ku bijyanye n’ibiyaga twahisemo ko tuzatera hegitari zirenga 100 ku nkengero z’ibiyaga birimo n’iki cya Rumira, ngira ngo bizaba bigeze mu biti ibihumbi 80. Iyo tubungabunga inkengero z’ikiyaga ahanini tuba dukumira ya suri ishobora kuza ikinjiramo, ariko tunabungabunga n’urusobe rw’ibinyabuzima biba mu mazi”. Abaturage bo mu Murenge wa Gashora bitabiriye umuganda rusange, wakozwe batera ibiti ku nkengero z’ikiyaga cya Rumira, bavuga ko bagiye kurushaho kubibungabunga, kugira ngo bizabafashe guhangana n’amapfa akunze kwibasira akarere kabo, ahanini aterwa n’izuba ryinshi rikunze ku kagaragaramo. Jeannette Nyiramajyambere avuga ko kubera iwabo hakunze kurangwa n’izuba ryinshi, ahanini bigaterwa n’uko nta biti bihari, ku buryo umuganda bahawe wo kubitera, bagiye kuwubyaza umusaruro barushaho kubibungabunga. Yagize ati “Tugiye kubibungabunga, tubirinde amatungo tunabivomerera, urabona ko turi hafi y’ikiyaga, tuzajya tuzana utujerekani tuvomerere, kugira ngo bizatange amafu, kuko iyo duhinze imyaka n’iyo imvura yaba itaguye umuyaga wonyine utuma imyaka ya hafi aha igira ubuzima, kandi ibiti bizana imvura”. John Gakwavu ni Umunyamabanga Nshingwabikorwa w’umuryango wita ku bidukikije (RECOR), avuga ko kuba mu Murenge wa Gashobora bajya bagira ikibazo cyo kutagira ibiti no kubura imvura, bahisemo kubitera. Ati “Uyu munsi twatangiye igikorwa cyo gutera amashyamba hano, kubera ko twasanze nta biti bihari. Dufite intego yo gutera ibiti ibihumbi 100, bizaterwa mu myaka ibiri, harimo iby’imbuto n’ibindi bitari iby’imbuto, aho iby’imbuto bizeterwa mu mirima y’amaturage mu rwego rwo kubivanga n’imyaka”. Kuba mu Karere ka Bugesera haterwa ibiti, ariko bigakunda kwibasirwa n’imiswa kubera imiterere yako, ubuyobozi bw’aka karere buvuga ko ari ikibazo cyamaze kubonerwa igisubizo, kuko bafite ibiti by’ubwoko butatu bigomba kujya biterwa, kubera ko aribyo bishobora guhangana n’ibibazo bikunze kuhagaragara byiganjemo ibyibasira ibiti. Umunyamakuru @ lvRaheema

Abayobozi b’Ambasade y’u Rwanda muri Amerika bagiranye ibiganiro n’igisirikare cya Leta ya Nebraska. Ubuyobozi bwa Ambasade y’u Rwanda muri Leta Zunze Ubumwe z’Amerika, bwagiranye ibiganiro n’itsinda ry’abasirikare bo muri Leta ya Nebraska (Nebraska National Guard), riyobowe na Major General Craig W Strong. Ni ibiganiro byibanze ku kwagura imikoranire n’ubufatanye mu by’umutekano, bisanzweho ku mpande zombi. U Rwanda na Nebraska basanzwe bafitanye ubufatanye mu bya gisirikare nk’ amasezerano yasinyiwe i Kigali ku wa 12 Ukuboza 2019 hagati y’Uwari umugaba Mukuru w’Ingabo z’u Rwanda, Gen Jean Bosco Kazura n’Umuyobozi w’Ingabo za Nebraska icyo gihe, Maj. Gen. Daryl L. Bohac. Aho Impande zombi zemeranyijwe guhanahana  mu bijyanye no guhangana n’ibiza no kubikumira, gushyira ingufu mu bijyanye n’ubufatanye mu kubungabunga amahoro n’ibindi. Mu bikorwa bya gisirikare u Rwanda na Leta ya Nebraska bagiranye amasezerano y’ubufatanye n’igisirikare cya Leta ya Nebraska imwe mu zigize Leta Zunze Ubumwe z’Amerika kizwi nka Nebraska National Guard, agamije gufatanya mu bijyanye no kubungabunga amahoro ku isi, guhangana n’ibiza n’ibindi. Nebraska ni imwe muri Leta 50 zigize Leta Zunze Ubumwe z’Amerika, ifite kilometero kare zirenga ibihumbi 200. Mu 2018 iyi Leta yari ituwe n’abaturage miliyoni 1.9. Gen Kazura yavuze ko uru ari urugendo rwatangiye mu 2010, mu 2019 impande zombi zikaba ari bwo zirushyize mu bikorwa.

Ikinyabupfura gifasha abatanga ubutabera kwizerwa-Minisitiri w’Intebe Murekezi. Uyu muhango wabereye ku biro bya Minisitiri w’Intebe ku Kimihurura, kuri uyu wa kabiri tariki ya 28 Werurwe 2017. Abashinjacyaha ba Gisirikare barahiye ni Capt Vincent Ndayisaba, Capt Christian Kayitare, na Lt Claudine Muhawenimana. Minisitiri w’Intebe, Anastase Murekezi yabahamagariye kurangwa n’ikinyabupfura n’imyitwarire iboneye kuko ari byo bizatuma bizerwa mu kazi kabo. Agira ati “Kugira ngo mwuzuze neza inshingano zanyu, murasabwa kurangwa n’ikinyabupfura aho muri hose no mu byo mukora byose. Mugomba guhora muri Abanyarwanda b’inyangamugayo kuko ari byo bizatuma abantu bose ndetse n’abo muzashinja ibyaha babizera cyane ko bazaba babona ko mugamije ubucamanza butabera." Akomeza abahamagarira guhora bihugura kuko ngo umunyamategeko mwiza ari ujyana n’igihe, akamenya amategeko ariho n’ayavuyeho. Murekezi yasabye kandi abarahiye kugira intego, gukoresha ikoranabuhanga kuko rituma habaho gukorera mu mucyo. Ati “Muzagire intego yo gukoresha ikoranabuhanga kuko ryihutisha akazi kandi rigatuma abantu barushaho gukorera mu mucyo". Rizabafasha kandi gutahura abanyabyaha bashya bakoresha ikoranabuhanga, kuko badahwema gucura imigambi ishingiye ku bwenge bafite ariko butabakura ku byaha." Yakomeje ababwira kandi ko bagomba gukora cyane amanywa n’ijoro kugira ngo bafashe Leta muri gahunda y’uko mu rwego rw’ubutabera hatarangwamo amadosiye y’imanza z’ibirarane. Uyu muhango witabiriwe n’abandi bayobozi bakuru b’igihugu barimo Minisitiri w’Ingabo, Gen James Kabarebe, Umugaba mukuru w’Ingabo Gen Patrick Nyamvumba, Minisitiri w’Ibikorwa by’Inama y’Abaminisitiri Stella Ford Mugabo n’Umunyamabanga wa Leta muri Minisiteri y’ubutabera ushinzwe ibyerekeye Itegeko Nshinga n’andi mategeko, Evode Uwizeyimana. Umunyamakuru @ MunyantoreC

Yitabye Imana amaze umwaka mu bitaro yarabuze ubushobozi bwo kwivuza. Uyu mukobwa yitabye Imana ku itariki ya 24 Ukwakira 2022, azize ingaruka zakomotse ku kuvunika urutirigongo akabura amafaranga ibihumbi 517 yo kubagwa kugira ngo abe yakira. Akimara kuvunika mu mwaka wa 2021, aguye mu cyobo gifata amazi y’imvura, umuryango we wagiranye amasezerano na banyiri icyobo yaguyemo gufatanya kumuvuza. Umubyeyi w’uwo mukobwa witwa Gakwisi Innocent wo mu Mudugudu wa Gisenyi, Akagari ka Gashenyi, Umurenge wa Rukomo, avuga ko abo bagiranye amasezerano batayubahirije. Aya masezerano yashyizweho umukono n’ubuyobozi bw’Akagari ka Cyabayaga mu Murenge wa Nyagatare ntiyigeze yubahirizwa kuko kuva ubwo umwana yoherezwaga kuvurirwa mu bitaro bya gisirikare bya Kanombe, Gakwisi yahamagaye uwo bagiranye amasezerano ariko ntiyagira icyo amusubiza gifatika. Ati “Nageze i Kanombe, banca amafaranga ibihumbi 517 yo kumubaga, mpamagara Twizerimana Olive ngo amfashe nk’uko yari yarabyemeye ariko aranyihorera, amafaranga nyabuze ndataha musubiza mu bitaro bya Gatunda.” Ubusanzwe Gakwisi akomoka mu Karere ka Gatsibo, Umurenge wa Rugarama ahitwa Matare. Avuga ko ubwo yahungukaga nyuma ya Jenoside yakorewe Abatutsi yasanze isambu ye yarubatswemo Umudugudu. Yakomereje mu Karere ka Nyagatare ashakisha imibereho akaba atunzwe no guca inshuro kuko nta sambu ye bwite agira. Abarizwa mu cyiciro cya kabiri cy’ubudehe. Muri Werurwe 2022, Ubuyobozi bw’ibitaro bya Gatunda byatabarije uyu muryango kugira ngo ufashwe kuvuza umwana wabo ndetse no kubyishyura amafaranga wari ugezemo kubera igihe umwana wabo amaze mu bitaro ariko nta gisubizo cyabonetse. Gushyingura uyu mukobwa Niyonizera na byo byaragoranye kuko byasabye ko Ubuyobozi bw’Umurenge wa Rukomo bushakisha inkunga mu baturage bo mu Kagari uyu muryango ubarizwamo. Umunyamakuru @ SEBASAZAGEmman1

Ku myaka 50 ntazaterwa ipfunwe no kunyonga igare ajya kunga abaturage. Uyu mukecuru uri mu kigero cy’imyaka 50 y’amavuko yahawe iryo gare kimwe n’abandi bunzi bo mu Karere ka Huye, tariki ya 05 Gicurasi 2017. Mukambabazi avuga ko hari hashize igihe atanyonga igare ariko ngo azongera yiyibutse kurinyonga bityo rijye rinamufasha kujya kunga abaturage atagenze n’amaguru cyangwa ngo atange amafaranga ya moto. Agira ati “Nturiye sitade y’i Mbazi. Nzajya mfata igare ryanjye nzenguruke muri sitade bingana n’imbaraga zanjye.” Musabimana Charlotte umwunzi wo mu Murenge wa Rusatira, uri mu kigero cy’imyaka 40 y’amavuko, avuga ko nubwo atazi kunyonga igare, iryo yahawe aziga kurinyonga bityo ajye kunga abaturage yihuse kandi nta yandi mafaranga y’urugendo atanze. Agira ati “Nturuka ahitwa i Gafumba. Kugera kuri kaburimbo natangaga 1000RWf, hanyuma ngatanga n’andi 300RWf kugira ngo ngere ku murenge. Urebye ku kwezi nikoraga ku mufuka ibihumbi 10 na 400RWf kuko buri cyumweru natangaga 2600RWf.” Amagare yahawe abunzi bo mu Karere ka Huye ni ayo bemerewe ba Perezida wa Repubulika Paul Kagame. Yayemereye abunzi bose bo mu gihugu. Abunzi bo mu Karere ka Huye bavuga ko batayafata nk’igihembo kuko ngo n’ubundi biyemeje gukorera ubushake ku bw’icyizere bagiriwe n’abaturage; nkuko Juma Hategekimana, umwe muri abo bunzi abisobanura. Agira ati “Mu by’ukuri igihembo gikomeye ni ukumenya ko uri gukorana n’abandi mu kubaka igihugu. Wabishyira no mu rwego rw’Imana, igihembo kiri ku Mana.” Kuri we, aya magare ngo ni ikimenyetso ko Perezida wa Repubulika azirikana umusanzu batanga mu kubaka u Rwanda. Ati “Iyo ufite umubyeyi ugukunda akaguha inshingano akanakwereka ko akwitayeho, nawe ukora uko ushoboye nk’umwana kugira ngo arusheho kugukunda. Twakongera kumushima, kuko imvugo ye ni yo ngiro.” Muri rusange mu Karere ka Huye hatanzwe amagare 175 yagenewe abunzi bo ku rwego rw’imirenge n’abunzi bakuriye abandi ku rwego rw’utugari. Mu mpera z’umwaka wa 2014 ubwo bizihizaga Isabukuru y’imyaka 10 urwego rw’abunzi rugiyeho, ni bwo Perezida Kagame yemereye abunzi terefoni ngendanwa. Bazishyikirijwe mu muri 2016. Umunyamakuru @ JoyeuseC

Havumbuye umubumbe ushobora guturwaho n’ibinyabuzima. Uyu mubumbe wahawe izina rya Kepler-22b wavumbuwe n’ibikoresho bizwi ku izina rya Téléscope spatial Kepler bikoreshwa mu kureba mu isanzure no gushaka imibumbe izenguruka izindi nyenyeri zitari izuba. Kepler-22b yujuje ibyangombwa byo guturwaho, dore ko itegereye inyenyeri yayo cyane ku buryo yashyuha kandi na none ntiri kure ku buryo yakonja cyane. Uyu mubumbe ushobora kuba uriho amazi atemba. Abahanga bemeje ko Kepler-22b izenguruka inyenyeri yayo nk’izuba ryawo inshuro 290 kandi iri kure y’isi ku gipimo cya années-lumières 600 ni ukuvuga kilometero miliyari hafi 9,5. Abahanga bavumbuye uyu mubumbe ntibaramenya neza imiterere yawo; niba ugizwe n’amabuye cyangwa imyuka. Ibi biracyabangamiye ubushakashatsi bukorwa kuri uyu mugabane. Muri Gashyantare uyu mwaka, uyu mubumbe wari washyizwe ku rutonde rw’imigabane 54 ikekwaho kuba ingana n’isi, ubu ubushashatsi burakomeje mu kugira hemezwe neza ko uyu mubumbe waturwa. Egide Kayiranga

Umukinnyi wa firime Vin Diesel arashinjwa gushaka gufata ku ngufu uwahoze ari sekereteri w’iwe.. Umukinnyi wa firime w’icyamamare Vin Diesel yashinjwe n’uwahoze ari sekereteri w’iwe mu kazi y’uko yashatse kumufata ku ngufu ubwo hakorwaga filime ya Fast Five. Uwunganira Vin Diesel mu mategeko yavuze ko, uyu musitari ahakana yivuye inyuma ibirego ashinjwa. Uwazanye ikirego witwa Asta Jonasson avuga ko ibi byabereye muri hotel yitwa Atlanta’s St Regis hotel mu mwaka wa 2010. Uyu mudamu watanze ikirego kandi avuga yuko nyuma y’ amasaha macye iki gikorwa kimara kuba, yahise yirukanwa na mushiki wa Vin Diesel kuri Telephone. Mu bindi birego byatanzwe na Asta Jonasson kandi harimo ivangura rishingiye ku gitsina, no kwihorera binyuranyije n’amategeko.

Kayishema ushinjwa gutsemba Abatutsi Africa y’Epfo iramurega urundi ruhuri rw’ibyaha. Urubanza rwa Fulgence Kayishema rwongeye gusubikwa ku nshuro ya kabiri nyuma y’uko amenyeshejwe ko ibyaha yaregwaga byavuye kuri bitanu bikaba 54.Nanone yageze mu rukiko umwanya muto, uruhande rumwunganira rwahise rusaba igihe cyo kwiga kuri ibi byaha aregwa byiyongereye cyane.Kuwa gatanu ushize Ubushinjacyaha bwo muri Cape Town bwari bwasabye igihe ngo butegure ibindi byaha kuri Kayishema.Kayishema w’imyaka 62, ari mu bantu bashakishwaga cyane ku isi ku byaha bya jenoside yakoree Abatutsi mu Rwanda, aho yakoraga mu bugenzacyaha mu burengerazuba bw’u Rwanda mu 1994.Umuvugizi w’Ubushinjacyaha muri Western Cape yabwiye abanyamakuru ko ubu Kayishema aregwa na Africa y’Epfo;Ibyaha icyenda(9) byo kubeshya n’uburiganya (fraud)Ibyaha 10 byo kurenga ku mategeko agenga impunziIbyaha 35 bijyanye no kurenga ku mategeko y’abinjira n’abasohokaKuwa gatanu ushize bamwe mu bagize umuryango we babwiye abanyamakuru ku rukiko ko uru ari urubanza rw’umuntu wibeshyweho umwirondoro.Uyu muvugizi w’Ubushinjacyaha uyu munsi yavuze ko “badashidikanya na gato” ko uwo bafite ari Kayishema Fulgence kuko bakoze iperereza rihagije mbere yo kumufata.Ubushinjacyaha buvuga ko uruhande rwa Kayishema rwashyikirijwe urutonde rw’ibyaha aregwa kuwa kabiri w’iki cyumweru.Ko ari yo mpamvu uyu munsi urwo ruhande rwasabye igihe cyo kwiga kuri ibi birego.Urukiko rwategetse ko Kayishema akomeza gufungwa urubanza rwe rukazasubukurwa tariki 20 z’uku kwezi kwa Kamena.Biteganyijwe ko nyuma yo kuburana ibyaha Africa y’Epfo imurega azashyikirizwa urukiko mpuzamahanga rwamuhigaga ku byaha bya jenoside yakorewe Abatutsi narwo rumurega.

Abubatse amashuri mu murenge wa Musha barasaba kwishyurwa. Aba bafundi n’abayede biganjemo abanyeshuri bari mu biruhuko batangaje ko bifuza ko umurenge wabaha amafaranga ubarimo kugira ngo babashe kubona uko bagura ibikoresho by’ishuri. Bamwe mu bafundi bubatse ibi byumba by’amashuri kuri site za Rwatano na Jurwa zose ziri muri uyu murenge wa Musha bavuga ko na n’ubu batazi impamvu ituma batishyurwa amafaranga yabo kandi barakoze icyo basabwaga. Nkurunziza Vilgile kapita w’aba bubatsi avuga ko bubatse ibyumba by’amashuri bitandatu byose bifite ubwiherero. Bakaba barakoraga bari hagati ya 30 na 40. Kayumba Ignace, umunyamabanga nshingwabikorwa w’umurenge wa Musha, avuga ko nubwo aba bafundi bakabya ubuyobozi bw’umurenge bugiye gukurikiranira icyo kibazo hafi. Yagize ati “Uko bavuga iki kibazo siko giteye harimo no gukabya, gusa niba hari ikitarabashije kubahirizwa tugiye kureba uko twagikemura rwose nibahumure umurenge ntago uzabambura”. Vedaste Nkekabahizi

Nyagatare: Aborozi bakiriye bate amabwiriza mashya yo kororera mu biraro?. Amabwiriza mashya ya Minisiteri y’Ubuhinzi n’Ubworozi (MINAGRI), ateganya ko umworozi ahinga 70% by’urwuri yari afite hanyuma 30% isigaye igashyirwaho ibikorwa remezo bifasha mu bworozi bwe harimo ibiraro, ubwogero n’ahafatirwa amazi ndetse n’aho inka zinanurira. Ibihingwa byemewe bigomba guhingwa kuri 70% by’urwuri ni ibigori, ibishyimbo na soya ndetse n’ubwatsi bw’amatungo. Aya mabwiriza ateganya ko tariki ya nyuma yo kuba inka zose zashyizwe mu biraro ku bafite inzuri baragiraga bisanzwe ku gasozi mu Turere twa Nyagatare, Gatsibo, Kayonza na Kirehe ari iya 12 Nzeri 2024. Mirenge Desiré, umworozi mu Murenge wa Karangazi, avuga ko iyi gahunda ari nziza kuko iya mbere basabwaga guhinga kuri 30% by’urwuri rwose yatumaga inka zirisha ku gasozi, zikagaburirwa zitashye ntibabone umukamo uhagije. Iyi ngo bayitezeho inyungu mu buryo bubiri kuko bazabona umusaruro w’ibihingwa, ibisigazwa byabyo bigatunga inka, ariko nanone kubera zidakora ingendo zikabaha umukamo uhagije. Ati “70% ni ubwatsi bw’amatungo, ni ubukungu ahubwo kuko ubona ibiryo biguha amafaranga ukabona n’ibyo ugaburira inka kandi ziri mu kiraro, ntaho zihuriye mu mukamo n’inka zizerera ahubwo aborozi bakwiye kumenya korora inka zitanga umukamo ntiyororere mu kiraro iza gakondo, kuko byo byaba ari igihombo.” Uyu yari afite hegitari 30 z’urwuri harimo izo yahawe ndetse n’izo yiguriye ku giti cye. Yahinga ubwatsi kuri hegitari eshatu gusa ahandi akahakorera ubworozi. Avuga ko n’ubwo yagaburaga ariko kubera ko inka zirirwaga zizerera, nta mukamo yabonaga uhagije kuko yagaburiraga izarushye. Yagize ati “Twakoraga ibintu bitari mu mwuga, nk’ubu naragiraga urwuri rwose inka zikaruzenguruka ariko nkaza no kwiyita wa mworozi w’igitangaza, nkanazigaburira zitashye nyamara zakoze urugendo nta mbaraga zisigaranye mu mubiri, igakamwa nk’iyagaburiwe ariko nabi.” Iyi gahunda n’ubwo itahawe igihe kinini, aborozi bavuga ko bazabishobora kuko aho bakura bahafite byongeye bakaba bafite ingero za bamwe bakijijwe no kubikora mbere, nubwo bari barenze ku mabwiriza yari ariho. Icyakora hari abandi bagaragaza impungenge z’uko igihe bahawe ari gito (umwaka umwe) bakifuza ko cyakongerwa kugira ngo babashe kwitegura neza. Hari abavuga ko kubaka ibiraro bihenze, abandi bakagaragaza ko ubwo basabwa kugurisha inka nyinshi bari bafite bagasigarana nke. Hari abororera mu misozi cyane cyane mu tundi turere turebwa n’iyi gahunda ku buryo aho bororeraga kuhahinga cyangwa kuhashyira amahema afata amazi bigoye. Icyakora ubuyobozi bubizeza ko buzakomeza gufatanya na bo kugira ngo iyi gahunda ikorwe mu buryo bunoze. Umuyobozi w’ikusanyirizo ry’amata rya Rwabiharamba, Umurenge wa Karangazi, Twahirwa Peter, avuga ko amabwiriza yahozeho ari yo yatumaga aborozi batabona umukamo mwinshi kuko inka zazengurukaga urwuri, impeshyi yaza zikabura ubwatsi kuko aho bari bemerewe kubuhinga hari hatoya cyane. Avuga ko uyu munsi abagemura amata menshi ku ikusanyirizo ari abashyize inka mu kiraro, bakarenga no ku mabwiriza yari ahari yo guhinga kuri 30%. Ati “Buhoro buhoro abantu bazabishobora, ikigoye ni ukubyumva. Hari umuntu hano wagurishije inka 50 aguramo 15 azishyira mu kiraro, ubu arakama esheshatu ariko aragemura litiro 100 ku munsi.” Aba borozi basaba bagenzi babo kwitabira iyi gahunda ku bwinshi, kuko ibafitiye inyungu nyinshi ariko nanone bakifuza ko ishyirwa mu bikorwa ry’aya mabwiriza ryagenda buhoro buhoro, kuko mu mwaka umwe bose batazahita babona inka zitanga umukamo mwinshi zashyirwa mu biraro. Ikindi ni uko ngo aho abantu batangiye guhinga inzuri ku bamaze kubyumva, hatangiye kugaragara ikibazo cy’imashini zihinga kuko uretse kuba ari nkeya ngo n’ibiciro byazamuwe cyane. Umunyamakuru @ SEBASAZAGEmman1

Angola ishyigikiye ko FDLR iraswa mu ntangiriro za 2015. Minisitiri w’ububanyi n’amahanga w’igihugu cy’Angola Georges Rebelo Pinto Chikoti muri iki cyumweru aganira na radiyo mpuzamahanga y’abafaranga (RFI) yagaragaje ko FDLR ishobora kuraswaho mu gihe cya vuba kuko igihe yahawe cyo gushyira intwaro hasi kigiye kurangira ntagikozwe. Hasigaye iminsi ibarirwa ku mitwe y’intoki kugira ngo igihe ntarengwa cy’amezi atandatu FDLR yahawe ngo ibe yashyize intwaro hasi ku bushake kirangire, nyamara kuva taliki ya 31/5/2014 abarwanyi ba FDLR 163 nibo bemeye gushyira intwaro hasi ku bushake berekezwa mu nkambi yitiriwe Lt.Gen Bauma iherereye Kisangani baherekejwe n’abagore 125 hamwe n’abana 399, bose hamwe bakaba 687. Taliki 02/01/2015 nibwo amezi atandatu FDLR yahawe ngo ishyire intwaro hasi ku bushake azaba arangiye nkuko yari yabisabye mu mpera z’umwaka wa 2013 ivuga ko idashaka kuraswaho akubera impunzi z’abanyarwanda ifite ahubwo igiye gushyira intwaro hasi ku bushake, isaba ko umuryango wa SADC wayifasha kuganira n’u Rwanda rutigeze rubiha agaciro. Georges Chikoti aganira na RFI yatangaje ko biteganyijwe ko taliki ya 2 na 3 Mutarama 2015 hashobora gutegurwa ingabo z’umuryango w’abibumbye n’ingabo za Kongo mu kurwanya FDLR mu gihe hazaba hategurwa inama y’abayobozi b’ibihugu bigize imiryango ya ICGLR na SADC bazahura taliki ya 15/1/2015. Nkuko byagenze mu kurwanya M23, umutwe wihariye wa Monusco niwo ugomba gufatanya n’ingabo za Kongo mu guhashya FDLR, nyamara ingabo ziwugize zikomoka mu bihugu nka Tanzania n’Afurika y’Epfo kandi umubano w’abyo n’u Rwanda ukaba warajemo agatotsi bikaba bishoboka ko ibi bihugu bishobora gusaba ko ingabo zabyo zitarwanya FDLR. Tanzaniya yigeze gusaba ko u Rwanda rwagirana imishyikirano na FDLR, ibintu byababaje u Rwanda kuko FDLR igizwe n’abakoze Jenoside yakorewe Abattsi mu Rwanda. Afurika y’Epfo yo icumbikiye bamwe mu batavuga rumwe na Leta barimo Gen Kayumba Nyamwasa. Gusa Georges Chikoti avuga ko nubwo ibi bihugu bitabishyigikira, umuryango w’abibumbye nutangiza iki gikorwa ntawe ugomba kugisubiza inyuma. Abarwanyi ba FDLR banze gusyira intwaro hasi ubu bivanze n’abaturage kugira ngo igikorwa cyo kubarasaho nigitangira bazaburirwe irengero, benshi ubu bakaba bakora ibikorwa by’ubucuruzi, ubuhinzi n’ubworozi aho bivanze n’Abanyekongo. Sylidio Sebuharara

Aborozi barataka igihombo kinini mu gihe Inyange ikomeje gushaka isoko ryagutse. Uruganda Inyange Industries ruherutse gutangaza iki cyemezo ruvuga ko ari ukugira ngo babashe kubona umwanya wo gusukura imashini zabo, ari nako bashakira isoko ryagutse umusaruro w’amata. Mu ibaruwa yandikiwe ubuyobozi bw’Akarere ka Gicumbi hamwe n’ ukuriye urugaga rw’aborozi mu Karere ka Gicumbi, ibaruwa Kigali Today ifitiye kopi, uruganda Inyange Industries ntiruzajya rwakira amata ku wa gatandatu no ku cyumweru. Ibaruwa nk’iyi kandi yandikiwe abo mu turere twa Gatsibo na Nyagatare, bituma aborozi bavuga ko bagira igihombo kinini bitewe n’uko bamwe muri bo batabona icyo bakoresha amata maze bakayabogora. N’ubwo Inyange ivuga ko iki kibazo kitazarenza ukwezi kitarabona umuti, aborozi barataka igihombo gikabije ku buryo batazi ko uko kwezi kuzashira badahungabanye. Imibare irerekana ko litiro ibihumbi 130 z’umukamo ziboneka buri munsi, zigizwe n’ibihumbi 65 byo muri Nyagatare, ibihumbi 40 byo muri Gicumbi n’ibihumbi 25 byo muri Gatsibo. Ibi bivuze ko litiro ibihumbi 260 zitabona isoko muri iyo minsi ibiri twavuze haruguru, aborozi bakavuga ko batayabonera isoko ryihuse muri iyo minsi. Abahinzi bavuga ko bahombye amafaranga arenga miliyoni 57 mu cyumweru gishize (ni ukuvuga tariki 29 na 30 Ukuboza 2018), habariwe ku giciro cy’amafaranga 220 kuri litiro, bagurirwaho n’uruganda Inyange. Benon Gakwandi umworozi wo mu Murenge wa Karangazi, mu Karere ka Nyagatare, agemura litiro 50 k’umunsi, akayagurisha amafaranga 220 kuri litiro. Avuga ko mu cyumweru gishize gusa yahombye ibihumbi 22 kandi ngo ni amafaranga menshi kuri we. Yagize ati “Ni icyemezo cyangizeho ingaruka nyinshi kandi mu buryo butandukanye”. Damas Gasana, undi mworozi wo mu Karere ka Nyagatare, avuga ko asanzwe agemura litiro 200 buri munsi, ariko ngo kubera ko yabuze isoko ry’ayo mata, byabaye ngombwa ko yose ayabogora. Ati “Narayabogoye kuko nta soko hano twabona ry’amata angana gutya. Ntabwo nayarekera inyana kuko yazica, ndetse hamwe n’umuryango wanjye ntabwo twayanywa ngo tuyamare”. Dr. Cassien Karangwa, umuyobozi ushinzwe ubucuruzi bw’imbere mu gihugu muri Minisiteri y’Ubucuruzi, avuga mu Rwanda haboneka umukamo ungana na litiro miliyoni ebyiri ku munsi, bivuze ko haboneka litiro miliyoni 60 ku kwezi kw’iminsi 30. Uretse Inyange yakira miliyoni 2,8 kukwezi, andi mata ngo agurishwa ku bandi batunganya umusaruro w’amata mu gihugu ndetse no mu bacuruzi basanzwe bacuruza amata. Ikigo cy’igihugu gishinzwe ubuhinzi n’ubworozi (RAB) kivuga ko gisangiye impungenge n’aborozi. Dr Uwituze Solange, umuyobozi wa RAB wungirije ushinzwe umusaruro uturuka ku bworozi, ubushakashatsi n’ikoranabuhanga, avuga ko n’ubwo bimeze gutya yizera ko igisubizo kitari kure. Yagize ati “Izi mpungenge z’aborozi turazumva. Turizera ko igisubizo kizaboneka vuba binyuze muri Minisiteri y’Ubucuruzi n’Inganda”. Hagomba kuboneka andi masoko y’amata Nk’uburyo bwo gukemura iki kibazo no gushakira aborozi isoko ryihuse, Minisiteri y’Ubucuruzi ivuga ko irimo guhamagarira abafatanyabikorwa bose, harimo na Inyange Industries gushaka igisubizo cyihuse cyatuma aborozi batagwa mu gihombo. Dr. Karangwa avuga ko kimwe mu bisubizo ari ugushishikariza abacuruzi b’amata b’imbere mu gihugu kugura amata yose y’aborozi, naho ikindi gisubizo kikaba gushyiraho amaguriro y’amata (milk zones) mu turere twahuye n’ikibazo, kugira ngo aborozi bajye babona aho bagurishiriza amata. Ati “Twakoze inama n’abahagarariye aborozi ejo (ku wa mbere), ndetse n’abandi bafatanyabikorwa. Ku kibazo cya Nyagatare, twemeranyije na Inyange ko izakomeza kwakira amata y’aborozi, mu gihe tugitekereza gushyiraho amaguriro y’amata muri ako karere, aho aborozi bazajya bagemura amata”. Mu tundi turere twagizweho ingaruka, Dr. Karangwa avuga ko amaguriro y’amata azashyirwaho mu gihe n’abandi bacuruzi b’amata bazaba bagura umukamo w’aborozi. Dr. Karangwa kandi avuga ko iyi atari yo nshuro ya mbere iki kibazo kibaho. Ati “Twigeze kugira ikibazo gisa nk’iki mu Karere ka Rubavu, Intara y’Iburengerazuba. Twasabye abacuruzi batunganya bakanacuruza amata muri ako gace kugura umukamo w’aborozi, bakawutunganya. Byarakozwe kandi tuza kubabonera n’isoko muri Repubulika iharanira Demukarasi ya Kongo”. Umunyamakuru @ CharlesRUZINDA2

Muhanga: Imyubakire idafata amazi, akaga kubahinga mu bishanga bikikije umujyi wa Muhanga. Abahinzi bakorera muri Koperative zikorera mu bishanga bikikije umujyi wa Muhanga, baravuga ko hatagize igikorwa ibi bishanga bitazaba bigihingwamo mu myaka iri imbere bitewe nuko birimo kwangirika ku muvuduko ukomeye. Intandaro bavuga ko ari abubaka n’abubatse badafata amazi bakayayobora uko bishakiye, ibyo bavuga ko bigira ingaruka ku iyangirika ry’ibishanga bisanzwe bihingwamo. Ibyo, abahinzi babivuga bahereye ko mu gihe cy’imyaka ibiri ishize ibi bishanga byari bimeze neza bifasha aba bahinzi mu kuhira neza none ngo byamaze kwangirika biracukuka amazi atangira kuba ikibazo kandi hari haratunganyijwe. Ruhumuriza Sylvain, akorera ubuhinzi mu gishanga cya Nyirangari gihingwamo ibogori, n’imboga. Yemeza ko byatangiye kubagora kubera amazi yoherezwa n’inyubako zubakwa ntizishyireho uburyo buhamye bwo gufata amazi. Yagize ati” Mu gihe cyashize higeze kubaho abacukuraga ibumba batwika amatafari basabwa kuhasiba amazi araboneka, none dore kirimo kwangirika bitewe nuko benshi mu bubaka ntabwo bashyiraho uburyo buhamye bwo gufata amazi ahubwo barayohereza gusa”. Mukamurigo Drocella, akorera mu gishanga cya Rwansamira na Rugeramigozi I,II. Yemeza ko urusobe rw’ibinyabuzima rwahuye n’ibibazo bitandukanye kuko ahabaga amazi mu byuzi bw’Amafi agenda ashiramo cyane ndetse akemeza ko uburwo kigenda gicukuka cyane kizaba kitakigira amazi yo gufasha abahinzi ku buryo bashaka. Yagize ati” Ibi bishanga bigenda byangirika kuko niyo urebye uhita ubona ko bimwe mu binyabuzima byajyaga bibonekamo ntabwo bikiboneka cyane kuko buri munsi wabonaga hari abana birirwa baroba amafi ariko ubu rwose nugiyemo abona kamwe cyangwa tubiri ndetse n’ibyuzi bimwe byabuze amazi kuko umugezi waracukuye ujyamo hasi cyane. Mbona ko bizagorana ko mu gihe kizaza abahinzi bazabivamo kuko nta mazi bazaba babona”. Ndayisaba Pie akorera ubuhinzi mu gishanga cya Makera gikorerwamo na Koperative ya IABM, avuga ko ibi bishanga byakagombye kuba byarateweho ibiti bivangwa n’imyaka maze imizi yabyo igafasha mu gufata ubutaka. Asanga kuba ibyo bitarakozwe nta bushobozi abahinzi bafite bwo kuzagihingamo mu myaka 3 iri imbere kuko kizaba cyarangiritse cyane. Umuyobozi w’Ishami rishinzwe ubutaka mu karere ka Muhanga, Nzabonimpa Onesphore avuga ko abasaba impushya zo kubaka babanza kugaragaza uburyo bwo gufata amazi ava ku nzu nayo bakoresha. Gusa avuga ko hari ababikora nkana ntibabashe kuyafata, ko kandi ayo ari amakosa bakora. Avuga ko ku bantu nkabo hari ibihano bashobora bagenerwa, ko kandi bashobora no kudahabwa uruhushya rwa burundu rwo gukoresha inyubako zabo icyo zagenewe. Umuyobozi w’Akarere wungirije ushinzwe iterambere ry’Ubukungu, Bizimana Eric avuga ko hari umushinga wateguwe na Fonerwa, uzatwara amafaranga asaga Miliyari eshanu (5) z’amanyarwanda ukazatanga ibigega ku baturage bari mu cyiciro cya 1,2 ndetse ko hazakorwa imiyoboro itwara amazi, hanatunganywe ibishanga bizengurutse umujyi wa Muhanga. Akomeza avuga ko muri ibi bikorwa hazanaterwa ibiti ku mirwanyasuri kugirango bifate ubutaka mu tugari twose tugize ibice bibarirwa mu mujyi ho mu mirenge ya Cyeza, Shyogwe, Muhanga na Nyamabuye. Inzobere mu gukora ibishushanyo by’amazu no kuyubaka, Ingenier Eric Amizero avuga ko hakwiye gushakishwa uburyo bwo kubaka ruhurura rusange zayoborwamo amazi yakoreshejwe kuko yateza inkangu ahantu hahanamye. Yagize ati” Nibyo amazi yo mu mujyi akwiye gushyirirwaho uburyo bwiza bwo kuyayobora mu nzira rusange kuko bidakoze twazabona abatuye ahantu hari ubuhaname hagaragara inkangu zakwimura amazu yabo biturutse k’uburyo butanoze bukoreshwa bwo gufata amazi agashyirwa mu byobo”. Yongeraho ko kugirango habe umujyi mwiza kandi ubungabunga ibidukikije hakwiye gushyirwaho inzira rusange zihuza amazi yo mu gice iki n’iki ndetse akaba yatunganywa akongera gukoreshwa mu kuhira indabo cyangwa agakoreshwa ibindi. Umujyi wa Muhanga nk’umujyi ukomeza gutera imbere, aho hubakwa amazu meza kandi menshi, hari abo usanga bubaka inzu ndetse hakanahangwa cyangwa hakubakwa imihanda ariko ntihashyirweho uburyo bwo gufata amazi ngo ayoborwe neza hirindwa ibibazo bitandukanye by’ibyo yateza. Hari n’abandi bakora ubuhinzi bukangiza ibishanga ntibafate amazi, akaba menshi akangiza ibishanga. Hakwiye uburyo buhamye kandi burambye mu kurinda ibidukikije no gusigasira ibyiza byakwangizwa no kutagira uburyo bw’imicungire y’amazi yaba ay’imvura ava ku nzu n’atemba kubwo kutagira uko ayobowe ndetse n’andi akoreshwa ava mu ngo. Bavuganeza Jonathan

Ububiligi: Inyangamugayo mu rubanza rwa Bomboko yirukanywe izira kugaragaza amarangamutima. Mu rubanza rw’Umunyarwanda Nkunduwimye Emmanuel bakunda kwita Bomboko ukurikiranyweho ibyaha bya Jenoside yakorewe Abatutsi, rurimo kuburanishirizwa I Buruseli mu Gihugu cy’u Bubiligi, inyangamugayo imwe mu bagize inteko iburanisha yirukanywe muri uru rubanza azizwa kugaragaza amarangamutima yafashwe nko kwerekana aho abogamiye. Kwirukanwa kw’iyi Nyangamugayo, byaturutse ku mwunganizi w’uregwa wamwiyamiye mu ruhame imbere y’inteko iburanisha, agaragaza ko ubwo umutangabuhamya ku ruhande rw’uregwa yari imbere y’urukiko atanga ubuhamya, iyi nyangamugayo yazunguje umutwe, ibyafashwe nko kugaragaza amarangamutima yo kubogama. Uyu mwunganizi wa Bomboko akimara kugaragariza urukiko impungenge, rwafashe akanya rujya kwiherera, rugaruka rwanzura ko iyi nyangamugayo yirukanywe muri uru rubanza ihita isimbuzwa indi nkuko biteganywa n’amategeko agenga izi manza. Kuva uru rubanza rwatangira ku wa 08 Mata 2024, Bomboko kugeza n’uyu munsi yagiye agaragariza urukiko ko ibyo aregwa nta ruhare abifitemo, ko ari umwere. Avuga ko ahubwo nawe igihe cya Jenoside yakorewe Abatutsi yahigwaga bamwita icyitso cy’Inkotanyi bitewe n’uko yari afite umugore uvukana na Majyambere Silas wari warahunze Igihugu mbere y’uko Jenoside yakorewe Abatutsi mu Rwanda iba. Uretse uyu Bomboko uhakana ibyo akurikiranyweho ku ruhare rwe muri Jenoside yakorewe Abatutsi mu Rwanda, hari na bamwe mu baje mu rukiko kumutangira ubuhamya bagaragaza ko ibyo akurikiranyweho ntabyo bazi, ko yari umuntu mwiza. Bamwe mu bo mu muryango we, kimwe n’abandi baje ku ruhande rwe( Bomboko) banyuze imbere y’inteko iburanisha, bagiye bagaragaza ko uregwa arengana, abeshyerwa. Hari abagaragaje ko umutangabuhamya uvugwa ko ari we wamufungishije ibyo ari ikinyoma ngo kuko we atari muri Kigali, ko ndetse atariho yarokokeye Jenoside. Abavuga ibi, babishingira ahanini ku cyangombwa cy’uyu mutangabuhamya kigaragaza aho yarokokeye ndetse bagashingira no ku ifishi ye bivugwa ko yakingirijeho umwana mu minsi mike mbere y’uko Jenoside yakorewe Abatutsi itangira. Ibyo biha aba bo kuruhande rwa Bomboko kuvuga ko ibivugwa atari ukuri, ko ntaho yahuriye n’uregwa. Muri uru rubanza kandi, hagaragaye abatangabuhamya babwiye urukiko ko bamwe bo mu muryango wa Bomboko babahaye amafaranga bagamije kubagura kugira ngo bareke kuza  kumushinja ariko bo bakayanga. Nkunduwimye Emmanuel uzwi cyane ku zina rya Bomboko, ni umugabo w’imyaka 65 y’amavuko. Akurikiranyweho ibyaha bya Jenoside yakorewe Abatutsi n’ibyaha byibasiye inyokomuntu hamwe n’ibyaha byo gusambanya Abagore muri Jenoside. Ibyaha Bomboko akurikiranyweho, bivugwa ko yabikoreye mu mujyi wa Kigali ahazwi nko mu Gakinjiro hari muri Segiteri Cyahafi, aha hakaba hari igaraje ryitwaga AMGAR, bivugwa ko ari naho yari acumbikiye Intarahamwe, abatutsi bicwaga bakajugunywa mu byobo byari inyuma y’iryo garaje abandi bakahabicira. Hari abatanze ubuhamya bagaragariza inteko iburanisha ko Abatutsi bicwaga, by’umwihariko igitsina gore babanzaga gufatwa ku ngufu kandi mu babikoraga na Bomboko ashyirwa mu majwi. Munyaneza Théogène

Sake: Imirwano ikomeye hagati ya M23 na FARDC. Imirwano hagati ya M23 na FARDC, SADEC, Wazalendo, FDLR, Abarundi n’Abacancuro, uyu munsi yongeye kubura ku wa 18 Werurwe 2024 ku gasozi ka Ndumba ndetse no ku tundi duce dukikije Umujyi wa Sake. Imbuga nkoranyambaga kimwe n’umunyamakuru witwa Justin Kabumba, bavuga ko M23 ari yo yagabye igitero igamije kwirukana Wazalendo, ariko ababo baguma mu birindiro byabo. Amakuru akomeje gucicikana ku mbuga nkoranyambaga aravuga ko imirwano ikomeje ku misozi ihanamye ya Shasha, Kihindi na Bweremana, ko haraswaga imbunda ziremereye cyane kimwe na bombe, aho n’abaturage bavuga ko amabomba akomeje kugwa n’ahitwa Bulengo. Ni mu gihe abegereye M23 bo bavuga ko FARDC n’abafatanyabikorwa barimo SADC, ari bo bagabye igitero ku muhanda Sake-Goma, no ku muhanda Minova-Shasha. Uwo munyamakuru avuga ko ubu hagiye gushira amezi abiri M23 igerageza kwigarurira Umujyi wa Sake, mu gihe ku rundi ruhande bivugwa ko M23 ari yo yanze kuwufata kubera imiterere yawo ahubwo ikawugota. Aka gasozi ka Ndumba gakomeje kurwanirwamo, biravugwa ko ari ingenzi cyane ku muntu waba ushaka kugenzura imisozi igana Shasha, ku muhanda wa Goma-Minova. Hagiye hagwa ibibombe mu nkambi za Monusco n’ibirindiro bya FARDC, ariko uwo mujyi kugeza ubu biragoye kwemeza uruhande ruwugenzura.

Ubuhinzi bushya. Ubuhinzi bushya ni uburyo bwo kubungabunga no gusubiza mu buzima busanzwe ibiribwa hamwe nu buhinzi. Yibanze mu kuvugurura ubutaka, kongera urusobe rw’ibinyabuzima, kuzamura uruziga rwa mazi, kuzamura serivisi z’ibidukikije, gushyigikira ibinyabuzima, kongera imbaraga mu guhangana n’imihindagurikire y’ikirere, no gushimangira ubuzima n’ubuzima bw’ubutaka bw’imirima. Ubuhinzi bushya ntabwo ari imyitozo yihariye ubwayo. Ahubwo, abashyigikira ubuhinzi bushya bakoresha uburyo butandukanye bwu buhinzi burambye hamwe. Imyitozo ikubiyemo gutunganya imyanda myinshi yu murima bishoboka no kongeramo ifumbire mvaruganda ituruka hanze yu murima. Ubuhinzi bushya ku mirima mito nu busitani akenshi bushingiye kuri filozofi nka perimaculiture, Ubuhinzi, ecologiya, igishushanyo mbonera, hamwe nu buyobozi bwuzuye . Imirima minini nayo igenda ikoreshwa mu buryo nkubu, kandi akenshi ikoresha oya kugeza cyangwa kugabanuka kugeza. Mu gihe ubuzima bwu butaka bugenda butera imbere, ibisabwa byinjira birashobora kugabanuka, kandi umusaruro wi bihingwa urashobora kwiyongera kuko ubutaka bushobora guhangana ni kirere gikabije kandi bukabamo udukoko twangiza na virusi . Imyitozo. Imyitozo n'amahame akoreshwa mu buhinzi bushya harimo:

CIMEGOLF 2022: Abatsinze bahembwe, Abakiliya b’indashyikirwa barashimwa. Iri rushanwa ngarukamwaka riri kuri kalindari y’umukino wa Golf mu Rwanda ryakinwe mu byiciro bine kuva muri Nzeri aho iry’uyu mwaka ryari ryihariye kuko byari bibaye ku nshuro ya mbere. Umunsi wa nyuma muri iri rushanwa ni wo wakinwe ku wa Gatandatu tariki ya 3 Ukuboza 2022. Abakinnyi ba Golf bitabiriye iri rushanwa bahataniraga umwanya wa mbere ndetse abakina uyu mukino muri buri cyiciro cy’abafite amanota bahawe ibihembo cyo kimwe n’abakiriya ba CIMERWA bitwaye neza mu birori byabereye mu musangiro wakurikiye iyo mikino. Iri rushanwa kuri iyi nshuro ryari rirenze kuba umukino gusa kuko wanabaye n’umwanya mwiza wo guhura kwa bamwe mu bakiriya n’abafatanyabikorwa ba CIMERWA bitabiriye irushanwa ry’uyu mwaka. Ubwo bafataga umwanya wo kugeza ijambo ku bitabiriye ibi birori, Umuyobozi Mukuru wa RSSB akaba na Perezida w’inama y’ubutegetsi ya CIMERWA ndetse na Albert Sigei uyobora uru ruganda, bashimiye abantu bose bitabiriye uwo muhango ndetse banagaragaza bimwe mu bintu byagezweho mu mwaka w’ingengo y’imari. Regis Rugemanshuto yagize ati: “Ndashaka kubanza gushimira abakiriya bacu ku bwo kutwizera kandi ndabasezeranya mu izina rya CIMERWA ko tutazabatenguha. Icya kabiri ni ugushimira umuryango wa Golf uyu munsi, mu by’ukuri ndabashimira byimazeyo ku bw’urukundo mudahwema kugaragariza uyu mukino.” Uyu mwaka irushanwa rya CIMEGOLF ryari rigizwe n’imikino ine yakinwe mu byiciro bitandukanye; bitatu bya mbere byakinwe muri Nzeri, Ukwakira ndetse n’Ugushyingo aho abatsinze bahawe ibihembo nyuma ya buri rushanwa ndetse bibafasha gukusanya amanota yatumye bakina umukino wa nyuma. Ubu buryo bushya bw’imikinire bwatumye irushanwa rirushaho gukomera ariko rinashimisha abakinnyi ba Golf. Mu myaka itanu itambutse, CIMEGOLF yabaye irushanwa rya Golf rikomeye mu Rwanda ndetse rikundwa n’abakunzi batari bake b’uyu mukino. Iri rushanwa ryahaye amahirwe kandi abakinnyi bashya ndetse n’abawusanzwemo mu kubafasha kongera ubumenyi bwabo. Abegukanye ibihembo barushanyijwe neza ni Nyagahene Eugène watsinze mu cyiciro cyo gukina begereye umwobo “NEAREST TO THE PIN SENIORS”; mu bakinnyi babigize umwuga, Kayitani Robert yegukana iki cyiciro mu bagabo. Icyiciro cyo gukina barushanwa gutera kure “Range” cyegukanywe na Okeyo Berline mu bagore, mu bagabo cyegukanwa nanone na Robert Kayitani mu bagabo, n’aho mu babigize umwuga cyegukanwa na Rwiyamirira David. Abandi bahembwe ni abana batwaza ibikapu abakinnyi mu gihe bari gukina “Caddies”. Mu basore hahembwe Niyonkuru Alain naho mu bakobwa hahembwa Murekatete Alphonsine. Mu bandi bakinnyi bagiye batsindira amanota mu cyiciro cy’abagore, Warugaba Christine ni we wagize amanota menshi 83, akurikirwa na Ange Uwase na 74, naho Stella Matutina aba uwa gatatu na 67. Mu bagabo Cheong Ilyong yagize 97, akurikirwa na Belbachir Abderrahman 80 na Rutamu Innocent wagize amanota 64. Uruganda nyarwanda rukora Sima, CIMERWA rwashimiye kandi Abakiliya bitwaye neza, harimo Mota Engil Rwanda Ltd yarushije abandi bose mu gihugu, Elyfra Ltd yitwaye neza mu Ntara y’Iburasirazuba, Iburengerazuba ni Etablissement Line Ltd, CCMCO yitwara neza mu Majyepfo. Kabaima Ltd yo mu Ntara y’Amajyaruguru ni yo yahembwe, mu gihe Santus Ltd, Quincallaire Rizieri Ltd na Omega Bond Ltd bose uko ari batatu baturuka mu mujyi wa Kigali. Abandi bakiliya bitwaye neza ni ababarizwa mu rwego rw’ubwubatsi aho NPD Ltd, CRBC Ltd na Rwanda Mountain Tea ari bo bahembwe. Icyiciro cya kabiri cy’abacuruzi na bo bitwaye neza barimo Noah and Claude Hardware Ltd, Dabuza Supply Company Ltd, Mwendo Ltd, Inganji Growth Ltd, ETS La Bonne de Dieu, na ETS Mwinja. Umunyamakuru @RuzindanaJunior

Kibeho: Uwabatijwe Atanze Frw 1000 Ayo Kugura Ubutaka Bw’Ingoro Ya Bikira Mariya Yaboneka. Muri Miliyari Frw 3.5 zikenewe kugira ngo ubutaka buzubakwaho ingoro ya Birika Mariya mu Murenge wa Kibeho mu Karere ka Nyaruguru bugurwe bwose, hamaze kuboneka Miliyoni Frw 300. Kiliziya irasaba Abakirisitu kwishakamo asigaye, byibura uwayibatirijwemo wese agatanga Frw 1000. Iyi mpuruza iherutse gutangwa n’Umushumba wa Diyosezi  Gatulika ya Gikongoro Célestin Hakizimana ubwo yasomaga Misa ku munsi wo kwibuka isubira mu ijuru rya Bikira Mariya uba buri taliki 15, Kanama. Amafaranga amaze gukusanywa angana na 8.5%, akaba ari make ugereranyije n’andi akenewe ngo iriya ngoro izuzure. Musenyeri Hakizimana yagize ati: “Twatanze ubutumwa bw’uko abantu biminjiramo agafu nibura buri Munyarwanda ubatije agatanga Frw 1000  twahita tuyuzuza nta n’ibyumweru bibiri bishize. Turizera ko babyumvise kandi bazagira vuba”. Avuga ko hari gahunda yo gukura ziriya miliyoni Frw 300 muri Banki zigashyirwa mu bikorwa byo kubaka iriya Ngoro. Umushumba w’iyi diyoseze avuga ko iyo abantu babonye hari imirimo yatangiye gukorwa, bahita babona ko nabo bakwiye kugira icyo batanga kugira ngo ikomeze kandi izuzurire igihe. Ati: [..] kuko iyo utangiye gukora abantu baravuga bati, ya mafaranga twatanze ntibayakoresheje ibyo bashaka ahubwo baratangiye reka dutange inkunga yacu igikorwa kirangire”. Musenyeri Celestin Hakizimana Kigali Today ivuga ko izo miliyari zikenewe ari izo kugura ubutaka bwa hegitari 10 buherereye mu kuboko kw’ibumoso bwa kaburimbo uturutse ku Ngoro ya Bikira Mariya kugera kuri gare ya Kibeho no mu kuboko kw’iburyo uhereye kuri Hotel Nôtre Dame ugaruka kuri iyo Ngoro. Musenyeri Hakizimana yunzemo ko nibashobora kugura ubwo butaka, n’igihe bazaba batararangiza kubwubakaho hose mu bikorwa by’imishinga 20 bafite, nibura bizafasha ko imbaga y’abaje gusengera i Kibeho ku minsi mikuru bazajya baruhukira  ku butaka bw’iyo ngoro aho gukoresha ubw’abandi.. Nyuma yo kugura ubwo butaka bakabwegukana, abayobozi ba Diyoseze bavuga ko hazashakwa n’ubushobozi bwo kwagura Ingoro ya Bikira Mariya haherewe kuri Kiliziya nini izaba igizwe n’igice kidatwikiriye gishobora kwakira abantu ibihumbi 100, n’ahatwikiriye hashobora kwakira abagera ku bihumbi 10 ndetse na parikingi ishobora kujyamo imodoka 300.

Uhoraho abwira Aburamu ati: “Va mu gihugu cyanyu, usige bene wanyu n'inzu ya so, ujye mu gihugu nzakwereka. Abagukomokaho nzabagira ubwoko bukomeye, nawe nzaguha umugisha. Nzakugira ikirangirire, uzahesha abandi umugisha. Abazagusabira umugisha nzabaha umugisha, abazakuvuma nzabavuma. Amahanga yose azaguherwamo umugisha.” Aburamu yimutse i Harani nk'uko Uhoraho yari yabimutegetse, ajyana n'umuhungu wabo Loti. Yajyanye n'umugore we Sarayi na Loti n'abagaragu bose yari ahatse i Harani, hamwe n'ibintu byose bari batunze. Baragenda bagera mu gihugu cya Kanāni. Icyo gihe Aburamu yari amaze imyaka mirongo irindwi n'itanu avutse. Aburamu yanyuze muri icyo gihugu agera mu mujyi wa Shekemu, ku giti cy'inganzamarumbu cya More. Icyo gihe Abanyakanāni bari bagituye muri icyo gihugu. Uhoraho abonekera Aburamu aramubwira ati: “Iki gihugu nzagiha urubyaro rwawe.” Aho hantu Aburamu ahubakira urutambiro Uhoraho wamubonekeye. Akomeza urugendo agera ku musozi w'iburasirazuba bw'i Beteli. Nuko ashinga amahema mu ruhande rw'iburasirazuba bw'i Beteli, ahagana iburengerazuba bwa Ayi. Aho na ho ahubakira Uhoraho urutambiro aramwambaza. Hanyuma Aburamu akomeza kugenda yimuka agana mu majyepfo ya Kanāni. Muri Kanāni haza gutera inzara irabiyogoza, maze Aburamu asuhukira mu Misiri. Bagiye kugerayo Aburamu abwira umugore we Sarayi ati: “Dore ufite igikundiro, Abanyamisiri nibakubona bazagira ishyari ko ndi umugabo wawe, banyice maze bakwitungire. None rero ujye uvuga ko uri mushiki wanjye, bityo ntibazanyica kubera wowe, ahubwo bazamfata neza.” Nuko Aburamu ageze mu Misiri, Abanyamisiri babona umugore we ari mwiza cyane. Ibyegera by'umwami wa Misiri bimubonye bijya kumuratira umwami, hanyuma Sarayi ajyanwa ibwami. Aburamu afatwa neza kubera umugore we, agabana inka n'intama n'ihene n'indogobe n'ingamiya, n'abagaragu n'abaja. Ariko Uhoraho ateza umwami wa Misiri n'urugo rwe indwara z'ibyorezo abahora Sarayi, umugore wa Aburamu. Umwami ni ko gutumiza Aburamu aramubaza ati: “Ibyo wankoreye ni ibiki? Kuki utambwiye ko ari umugore wawe? Kuki wambwiye ko ari mushiki wawe bigatuma mugira umugore? Nguyu umugore wawe musubirane umvire aha!” Nuko umwami ategeka abantu be ngo basezerere Aburamu n'umugore we, n'ibyo yari atunze byose.

Hafunguwe ishami ry’amasomo rya Mechatronics n’inyubako yaryo nshya. Mu Ishuri Rikuru ry’Imyuga n’Ubumenyi ngiro ishami rya Tumba hatashwe inzu iri shuri ryubakiwe ku nkunga ya Leta y’u Bufaransa. Bamwe mu barimu ndetse n’abanyeshuri bavuga ko bitewe n’ibikoresho byo ku rwego ruhanitse biri muri iyi nyubako, biteguye gutanga umusaruro ufatika. Ni inyubako yubatswe ari nako hatangwa amahugurwa kuri bamwe mu barimu bigisha amasomo atandukanye mu mashuri makuru y’imyuga n’ubumenyi ngiro ari hirya no hino mu gihugu. Imirimo yo kubaka iyi nzu kandi yanajyanye no kugura imashini zigezweho, kubaka Labaratwari zigirwamo amasomo atandukanye y’ubumenyi mu ikoranabuhanga, ndetse n’isomero rinini. Bamwe mu barimu bavuga ko bifashishije ibikoresho bigezweho bigishirizaho bizabafasha gutanga ireme ry’uburezi. Ni mu gihe abanyeshuri nabo ngo bazatanga umusaruro ufatika ku iterambere ry’ingihugu. Umushinga wo kubaka iyi nzu yigirwamo n’ishami rya Mechatronics muri IPRC Tumba, washyizweho ibuye ry’ifatizo na Perezida w’Ubufaransa Emmanuel Macro, mu ruzinduko yagiriye mu Rwanda mu mwaka wa 2021. Ambasaderi w’u Bufaransa mu Rwanda Antoine Anfre yavuze ko iki ari ikimenyetso cyiza cy’umubano w’u Rwanda n’u Bufaransa. Umunyamabanga wa Leta muri Minisiteri y’Uburezi ushinzwe ikoranabuhanga, n’amashuri y’imyuga n’ubumenyi ngiro Irere Claudette yavuze ko kuba inyubako igezweho nk’iyi kimwe n’izindi nka yo zirimo kubakwa hirya no hino mu mashuri y’imyuga n’ubumenyi ngiro, bizongera umubare w’abitabira amasomo y’imyuga. Uretse muri IPRC Tumba inyubako nk’iyi irubakwa muri IPRC Karongi na Kitabi. Uyu mushinga wa Leta y’u Bufaransa urashyirwa mu bikorwa n’ikigo cy’u Bufaransa gishinzwe iterambere, ukaba ufite ingengo y’imari ikabaka miliyari 10Frw. Iyi nyubako yafunguwe n’Umunyamabanga wa leta muri MINEDUC Madamu Irere Claudette ari kumwe na Ambasaderi w’Ubufaransa mu Rwanda Antoine Anfré. Photo: IPRC Tumba Iyi nyubako irimo ibikoresho bigezweho bizakoreshwa muri Laboratwari, zirimo iz’ubwubatsi, ubukanishi, ububaji ndetse n’indi myuga. Photo: IPRC Tumba

Meteo-Rwanda yateguje imvura nke mu bice by’Amajyepfo na Kigali muri uku kwezi kwa Kamena. Ikigo gishinzwe Ubumenyi bw’Ikirere (Meteo-Rwanda), kivuga ko Intara y’Iburasirazuba, Umujyi wa Kigali n’ahandi henshi mu Majyepfo, hateganyijwe imvura nke iri munsi ya milimetero 10 muri uku kwezi kwa Kamena 2023.Meteo-Rwanda ivuga ko iyo mvura iteganyijwe muri uku kwezi kwa Kamena, iri ku kigero cy’isanzwe igwa mu mezi ya Kamena yo mu myaka myinshi yashize.Icyi kigo kivuga ko mu Rwanda hazagwa imvura iri hagati ya milimetero 0 na 120, mu gihe isanzwe igwa mu mezi ya Kamena iba iri hagati ya milimetero 0 na 100.Icyegeranyo cya Meteo-Rwanda kigira kiti "Ibice byose uko ari bitatu by’ukwezi kwa Kamena, biteganyijwemo imvura nk’isanzwe igwa".Ikirere giteganyijwe ngo kizaterwa n’ubushyuhe bwo mu nyanja ngari za Pasifika n’u Buhinde, buzaba buri hejuru y’ikigero gisanzwe mu kwezi kwa Kamena, hamwe n’isangano ry’imiyaga riherereye mu gice cya ruguru cy’Isi".Meteo-Rwanda ivuga ko imvura iri hagati ya milimetero 80 na 120, iteganyijwe mu majyaruguru y’uturere twa Rubavu, Nyabihu, Musanze na Burera, duherereye muri Pariki y’Igihugu y’Ibirunga n’iya Gishwati.Imvura iri hagati ya milimetero 40 na 80 iteganyijwe mu turere twa Nyamasheke na Rutsiro, ahasigaye mu turere twa Rubavu na Nyabihu, mu burasirazuba bw’Akarere ka Rusizi, mu burengerazuba bw’uturere twa Ngororero, Nyaruguru na Nyamagabe, hamwe no mu majyaruguru y’Akarere ka Burera.

Alioune Ifra Ndiaye. Alioune Ifra Ndiaye (wavutse 1969/1970) 1969/1970 Ubuzima bwa Biografiya. Ndiaye ni umuhungu w'umujandarume, mukuru we ni umuyobozi wa firime Souleymane Cissé. . Ndiaye yatewe inkunga na murumuna we, Ndiaye yimukiye muri Kanada yiga ibijyanye no gukina amafilime muri Université du Québec à Montréal. Yagarutse i Bamako mu 1997 kugira ngo abone impamyabumenyi ihanitse mu mateka. Mu 1998, Ndiaye yashinze itsinda ry’ikinamico rya BlonBa ari kumwe n’inshuti ye, umufilozofe w’Abafaransa n’umwanditsi Jean-Louis Sagot-Duvauroux . Yize kandi umubano wumuco muri Kaminuza ya Sorbonne Nouvelle Paris 3 . Ndiaye yafatanije kwandika no gukora ibitaramo bitanu mu muco w'ikinamico ya kotèba, kandi itsinda rya BlonBa ryatanze ibitaramo ijana muri Senegali, Bénin, Ubufaransa n'Ububiligi. Muri Mutarama 2007, BlonBa yafunguye umwanya w’umuco, inzira yonyine y’ikigo ndangamuco cy’Abafaransa (CCF). Umwanya w’umuco wahatiwe gufunga nyuma y’ihirikwa ry’ubutegetsi bwa Mali 2012, ariko ishami ry’Ubufaransa ryemerera kuguma mu bucuruzi. Ndiaye yayoboye kandi documentaire, firime zimpimbano, na videwo yindirimbo, maze ahimba igitekerezo cya telekotèba. Yatoje porogaramu yo gutunganya amafilime i Paris, yitabira gutunganya TV kandi akora nk'umujyanama muri Tchad kugira ngo afashe kuvugurura imiyoboro isanzwe. Muri 2012, yasabye umwanya wo kuba umuyobozi mukuru wa Office de Radiodiffusion-Télévision du Mali, ariko ntiyatorwa. Muri 2013, Ndiaye yashinze umuyoboro we wa tereviziyo i Bamako, witwa Wôklôni nyuma ya elve mu migani ya Mandingo. Yatangije umuyoboro n'amafaranga ye, ariko ntiyigeze abona uruhushya rwemewe na guverinoma. Ndiaye yayoboye igitaramo cyiswe "Taynibougou, la cité des profiteurs", anenga urwego rwa ruswa mu gihugu. Yasohoye igitabo "Banyengo" mu 2016, mu rwego rwo guteza imbere umuco w’igihugu. Muri 2017, umwanya wumuco wa BlonBa wongeye gufungura. Ndiaye niwe waremye abahanzi hamwe Djinè Ton. Ndiaye ni we washinze umutwe wa politiki Wele Wele, ushaka gukangurira urubyiruko kwiyamamariza umwanya wa politiki. Ni anististe, kandi ntavugwaho rumwe muri Mali kubera ko adakurikiza Islam. Ndiaye afite abana bane, harimo impanga kuva yashyingiranwa bwa mbere. Ahuza amahugurwa yo kwandika ikinamico ngarukamwaka.

Nyamagabe: SACCO Gasaka igiye gukurikirana abanga kwishyura inguzanyo. Abenshi mu baturage ntibishyura bitewe n’uko imihindagurikire y’igihe ibangamira umusaruro w’imyaka baba bahinze, nk’uko Christiphe Habimana, umucungamutungo w’iyi SACCO yabitangaje kuri uyu wa gatatu tariki 19 Kanama 2015. Yagize ati “Hari ukuba abanyamuryango baragize ibibazo by’ibiza, guhomba, ugasanga umuntu yafashe amafaranga, ariko umushinga akoze ugahomba, nk’abafata inguzanyo y’ubuhinzi imvura ikabura, bigatuma batatwishyura ariko hakaba n’abatishyura kubera ubushake bucye.” Bamwe mu baturage basaba inguzanyo mu bigo by’imari biciriritse, usanga batazishyura bitewe n’impamvu y’ubushake buke baba bafite ariko hakaba n’abatishyura kubera imishinga yabo iba yarahombye. Andre Musonera, umuturage ukoresha SACCO Ingenzi Gasaka, we avuga ko yaka inguzanyo azabasha kwishyura ariko ko abona hari abaturage baguza amafaranga bakayakoresha nabi. Ati “Ubu ni nk’ubwagatatu naka inguzanyo, naka iyo nzabasha kwishyura nko mu mezi atatu kandi bakampa neza ntakibazo, rero hari abafata inguzanyo ntibayikoreshe icyo bayisabiye, cyangwa se ukaka irenze ubushobozi bwawe, bigatuma utishyura.” Umucungamutungo w’iyi SACCO asobanura ko nyuma yo kubona bimwe mu bibazo byagiye biba, bafashe ingamba zo guhagurukira abatishyura ku bushake kandi bafite ubushobozi. Ati “Hari umuntu twishyuza inshuro nyinshi tukamwirukaho ariko ntakwishyure, harimo rwose abinangiye, ubu twabishyikirije inkiko turimo gushaga umwunganizi mu by’amategeko ngo turebe ko bashyikirizwa inkiko amafaranga y’abaturage akagaruka.” SACCO Ingenzi Gasaka muri rusange ikaba ifitiwe umwenda, na bamwe mu baturage basa nkaho bayambuye n’abafite ubukererwe, ungana hafi na miliyoni 22 z’Amanyarwanda. Caissy Christine Nakure

Kelvin Kiptum yaciye agahigo ko gukoresha igihe gito muri ‘marathon’. Kelvin Kiptum yanditse amateka ku Cyumweru, tariki ya 8 Ukwakira 2023, muri Marathon y’i Chicago muri Leta Zunze Ubumwe za Amerika. Hari hashize igihe gito uyu mukinnyi w’imyaka 23 atangaje ko ubushobozi azi yifitemo ari uko ashobora kwiruka marathon mu gihe cy’amasaha abiri gusa kandi yizeye ko azabigeraho. Ku Cyumweru yari mu bakinnyi barenga ibihumbi 45 bitabiriye isiganwa ngarukamwaka ribera mu mujyi wa Chicago ryari riri kuba ku nshuro yaryo ya 45. Ni isiganwa Kiptum yitwayemo neza ahita atangaza ko bimugwiririye, ariko mu isiganwa hagati ari bwo yatangiye kwizera ko yakora amateka. Ati “Ndishimye cyane. Gushyiraho agahigo ku rwego rw’Isi ntabwo ari ibintu byari mu ntekerezo zanjye mbere yo gutangira irushanwa.” “Ndi kwiruka narebye ibihe nsigaranye ndetse n’ibilometero niyumva bidasanzwe mvuga ko nshobora kujya munsi y’amasaha abiri. Ni ko kugerageza rero. Nari mbizi ko hari igihe nzaca agahigo ku Isi.” Iri ni isiganwa rya gatatu uyu Munya-Kenya yegukanye nyuma y’iryo yatwaye mu Ukuboza 2022 mu Mujyi wa Valencia muri Espagne ndetse n’iya Londres mu Bwongereza muri Mata 2023. Kiptum yakuyeho agahigo kari gafitwe na mwenewabo Eliud Kipchoge, wegukanye Marathon y’i Berlin ya 2022, akoresheje 2:01:09. Muri Marathon y’i Chicago kandi umukinnyi waherukaga kurikoreshamo igihe gito ni Umunya-Kenya, Dennis Kimetto, mu 2013. Kiptum yabaye uwa mbere akurikirwa na mwenewabo Benson Kipruto, umwanya wa gatatu wegukanwa n’Umubiligi Abdi Bashir. Ntabwo ari we wanditse amateka muri iri siganwa kuko n’Umuholandi ukomoka muri Ethiopia, Sifan Hassan, yakoresheje amasaha abiri, iminota 13 n’amasegonda 44, aba umukinnyi wa kabiri ukoresheje igihe gito mu bagore inyuma ya Tigst Assefa. Hassan yasizeho amasegonda 53 Ruth Chepngetich ukomoka muri Kenya wabaye uwa kabiri ndetse Umunya-Ethiopia Alemu Megertu aba uwa gatatu.

Volleyball: Umukinnyi Ndagijimana Iris agiye kubagwa imvune afite mu ivi. Aganira na Kigali Today, Ndagijimana Iris w’imyaka 21 y’amavuko yatangaje ko agomba kujya kubagwa imvune kuri uyu wa Gatandatu tariki ya 18 Ukuboza 2021 bityo ko ashobora kumara uyu mwaka w’imikino atongeye kugaruka mu kibuga. Iris yari umwe mu bakinnyi ngenderwaho mu ikipe ya Rwanda Revenue Authority cyane ko yari umukinnyi ubanza mu kibuga ariko nyuma yo gutoneka imvune muri Gisagara Tournament yabaye mu ntangiriro z’Ukuboza byatumye atongera gukina dore ko yanasibye imikino y’igice cya mbere cy’irushanwa ryitiriwe Forzza “FORZZA VOLLEYBALL TOURNMENT” ririmbanyije. Imvune ya Ndagijimana Iris avuga ko yatangiye byoroheje ubwo yari mu ikipe y’igihugu yiteguraga imikino nyafurika yabaye muri Nzeri uyu mwaka gusa ngo yumvaga bidakanganye akomeza kuyikiniraho. Mu kwezi k’Ugushyingo nibwo ivi ryongeye kumurya ariko ntiyabyitaho. Yaje gukomererwa ubwo bari bavuye mu mikino y’irushanwa rya Gisagara Tournament ubwo yatsikiriye muri iyi mikino bigakomera kugeza muganga ababwiye ko agomba kubagwa. Yagize ati “Imvune yanjye isa n’aho yatangiriye mu ikipe y’igihugu ariko numvaga bidakanganye nkomeza kuyikiniraho, nyuma nko mu kwa cumi na kumwe nibwo isa nk’aho yongeye kubyuka ariko nkomeza kuyikoresha, rero byaje gukomera ubwo natsikiraga turi i Gisagara mu irushanwa, nyuma yo kunsuzuma, abaganga bahise bafata umwanzuro wo kumbaga”. Akimanizanye Ernestine wakinaga muri Kenya mu ikipe ya Kenya Commercial Bank (KCB VC) ubu ni we waje kuziba icyuho cya Iris bari kumwe mu ikipe y’Igihugu. Umunyamakuru @amonb_official

Abitabiriye ‘Kigali Night Run’ bifuza ko yajya iba kenshi (Video). Uwo mugoroba witabiriwe n’ingeri zose z’abantu yaba abakuru n’abato, ukaba wabereye mu mihanga ya Kimihurura, abawitabiriye bakemeza ko bikozwe kenshi byafasha benshi muri bo. Umwe mu bitabiriye iyo siporo, Yassipi Casmir, yavuze ko byongera imbaraga abagira ubunebwe bwo kwikorana ati “Ubusanzwe nkora siporo ndi njyenyine nkiruka ariko nimba nkora kilometero 2-3, bitandukanye n’iyo turi benshi kuko nakubye kabiri aho nari nsanzwe niruka”. Siporo zikorerwa muri rusange zari zimaze igihe zarakumiriwe kubera amabwiriza yo kwirinda Covid19, ari yo mpamvu uyu mugoroba washimishije abatari bake. Cyubahiro Jean Claude wawitabiriye inshuro zose kuva watangira yavuze ko yari awukumbuye cyane. Ati “Burya siporo ni nziza twese turabizi, noneho iyo harimo guterana imbaraga n’abandi, icyo gihe umuntu yibagirwa imvune kuko hari abandi benshi. Byadufasha nk’uyu mugoroba ugiye uba na buri cyumweru aho gutinda, byaba byiza kurushaho”. Kigali night run abayitabiriye birutse ibirometero 5.4, muri bo hari na Minisitiri wa siporo, Munyagaju Aurore Mimosa. Reba muri iyi Video uko byari byifashe: Umunyamakuru @ KamanziNatasha

Areruya Joseph yegukanye agace ka 4 ka La Tropicale Amissa Bongo. Areruya Joseph uherutse kwegukana Tour du Rwanda 2017, abaye Umunyarwanda wa Kabiri wegukanye agace k’iri rushanwa nyuma ya Uwizeyimana Bonavanture wegukanye agace muri iri rushanwa rya 2014. Uyu mukinnyi wegukanye agace mu irushanwa rya Giro d’Italia y’abatarengeje imyaka 23 umwaka ushize, yanikiye abakinnyi barimo ababigize umwuga bakinira amakipe akomeye i Burayi bari gusiganwa muri iri rushanwa. Areruya Joseph yegukanye umwanya wa mbere mu gace kavaga ahitwa Ndjole gasorezwa ahitwa Mitzic ku ntera y’ibirometero 182 aho yakoresheje amasaha 4 iminota 25 n’amasegonda 10. Ku munsi w’ejo bazakora agace ka gatanu k’iri rushanwa bava ahitwa Oyem bagana Ambam, ku rugendo rw’intera y’ibirometero 115.

Muhoozi yateye utwatsi ibyo kuva kuri Twitter byari byemejwe na Se Museveni. General Muhoozi Kainerugaba yanenze umunyamakuru wabajije umubyeyi we Yoweri Museveni ibyo kuva kuri Twitter, avuga ko akuze bihagije ku buryo ntawapfa kumufatira icyemezo. Muhoozi Kainerugaba ukubutse mu Rwanda mu ruzinduko rwihariye yahagiriraga, ubwo yari i Kigali, Perezida Yoweri Kaguta Museveni akaba n’umubyeyi we, yagiranye ikiganiro n’umunyamakuru bagaruka ku mikoreshereze ya Twitter ye ikomeje kutavugwaho rumwe. Museveni yabwiye uwo munyamakuru ko umuhungu we General Muhoozi azahagarika gukoresha Twitter ndetse ko babiganiriyeho bakabyemeranyaho. Muri icyo kiganiro, Museveni yagize ati “Azava kuri Twitter. Twabiganiriyeho. Twitter ubwayo si ikibazo. Ikibazo ni ubutumwa uyishyiraho.” Muhoozi Kainerugaba washyize ubutumwa kuri Twitter mu minsi ishize bugateza impagarara burimo ubwo yavuze ko we n’Igisirikare cya Uganda bafata Kenya mu gihe kitarenze ibyumweru bibiri, yanakuwe ku mwanya w’Umugaba Mukuru w’Ingabo za Uganda zirwanira ku Butaka, nyuma y’umunsi umwe gusa atangaje buri butumwa kuri Twitter. Mu ijoro ryo kuri uyu wa Kabiri tariki 18 Ukwakira 2022, yashyize ubutumwa kuri uru rubuga nkoranyambaga avuga kuri kiriya kibazo cyabajijwe umubyeyi we ku byerekeye ibyo kuba yava kuri Twitter. Muhoozi yagize ati “Numvise umunyamakuru umwe wo muri Kenya abaza Papa ku byo kunkura kuri Twitter? Ubanza ari urwenya?? Ndi mukuru nta muntu n’umwe wampagarika gukora icyo ari cyo cyose.” Uyu muhungu wa Museveni ukunze kwisanzura mu bitekerezo ashyira kuri Twitter, ni umwe mu bakunze gutuma abakoresha uru rubuga nkoranyambaga batanga ibitekerezo kubera ibyo aba yashyizeho rimwe na rimwe bigafatwa nk’urwenya.

Leta irimo iratekereza icyakorwa kugira ngo mukore mwishimye – Minisitiri Dr. Nsanzimana abwira abaforomo n’ababyaza. Ibi Minisitiri yabitangaje tariki ya 12 Gicurasi 2023 mu ruzinduko yagiriye muri aka Karere ka Gakenke, agirana ibiganiro n’abakorera muri iri vuriro, abasaba kunoza umurimo bakora ndetse bakagira isuku kugira ngo hatazagira abarwarira kwa muganga kandi baba baje kuhashaka ubuzima. Ati “Uburemere bw’akazi mukora turabuzi Leta irimo gutekereza icyo yabakorera kugira ngo mukore mwishimye kandi murusheho kunoza akazi kanyu neza”. Minisitiri Nsanzimana yasabye abakozi bo mu bitaro kwakira neza abaza babagana, no gukomera ku isuku mu rwego rwo kwirinda indwara zishobora kwandurira kwa muganga kandi ari ho hashakirwa ubuzima. Dr Kaneza Deogratias, umuyobozi w’ibitaro bya Ruli, yagejeje kuri Minisitri bimwe mu bibazo bafite, amusaba kubikorera ubuvugizi kugira ngo bikemuke. Bimwe muri ibyo bibazo yamugejejeho ni ikibazo cy’imbangukiragutabara zishaje ndetse imodoka eshatu zikaba ari nkeya, bagasaba ko zakongerwa zikaba enye. Ati “Ibindi bibazo dufite ni ikibazo cy’imodoka ishaje ikora igenzura mu bigo nderabuzima, umubare w’ababyaza udahagije twifuza ko bakongerwa, kuba nta baganga b’inzobere bafite, n’inyubako zishaje zitajyanye n’igihe”. Dr. Kaneza yasabye Minisitiri w’Ubuzima kubakorera ubuvugizi ndetse bakabafasha kubona ibisubizo ibi bitaro bifite kugira ngo barusheho gutanga serivisi nziza ku babagana. Minisitiri Nsanzimana mu butumwa yageneye abakozi, yabashimiye ubunyamwuga bwabo anagaruka ku bibazo yagejejweho n’umuyobozi w’ibitaro bya Ruli, ababwira ko bizabonerwa igisubizo vuba. Minisitiri Dr. Sabin Nsanzimana mbere yo kugirana ibiganiro n’Abaforomo n’Ababyaza bakora mu ivuriro rya Ruli, yabanje kwifatanya n’abanyeshuri 173 barangije mu ishuri rikuru ry’ubuzima rya Ruli bahawe impamyabumenyi ku nshuro ya gatandatu. Abanyeshuri 149 barangije mu cyiciro cya mbere mu Buforomo naho abanyeshuri 24 barangije mu bubyaza. Umunyamakuru @ musanatines

Gakenke: Uwari umaze iminsi ibiri agwiriwe n’ikirombe yagikuwemo agihumeka. Habarurema yagwiriwe n’icyo kirombe ari kumwe na mugenzi we mu ijoro ryo ku wa Kabiri tariki 9 Gicurasi 2023, ubwo bari mu bikorwa byo kugitunganya kugira ngo bagenzi babo b’abakozi bagomba kukizindukiramo, babone uko bakomeza akazi. Mu gihe bari muri ibyo bikorwa imvura yari yaguye ari nyinshi ubutaka bwamaze gusoma, ari na byo byaje kuba intandaro yo kubagwaho bombi, mugenzi we itaka riramuhushura abasha kuvamo, naho Habarurema kimuhirikira mu mwobo aheramo. Ibikorwa byo kumushakisha byatangiye mu rukerera rwo ku wa gatatu, burinda bwira batamubonye barasubika, bikomeza mu rukerera rwo kuri uyu wa Kane tariki 11 Gicurasi 2023, ku bw’amahirwe bamukuramo agihumeka. Ni amakuru Umuyobozi w’Akarere ka Gakenke, Nizeyimana JMV, yahamirije Kigali Today agira ati "Twagize amahirwe tumukuramo akiri muzima. Gusa byagaragaraga ko ananiwe cyane kubera ibyondo byinshi n’amazi y’ibiziba byari byamurengeye. Twihutiye gushaka ambulance imujyana ku bitaro bya Ruli kugira ngo yitabweho". Mu gukura Habarurema mu kirombe cyari cyamugwiriye, ubuyobozi guhera ku rwego rw’Intara y’Amajyaruguru bwari kuri iki kirombe, ndetse n’abaturage benshi, hifashishwa ibikoresho byabugenewe mu gutobora, amapiki, amasuka bagenda bacukura bakurikiye icyobo cyahirimiyemo, ari nako bifashisha imashini zikogota amazi ziyavana mu bujyakuzimu bwo mu butaka, dore ko imiterere y’aho iki kirombe kiri bitashobokaga kwifashisha imashini kabuhariwe mu gucukura imisozi. Nyuma y’ibi hahise hafatwa icyemezo cyo kuba hafunzwe by’agateganyo ibirombe 27 byo muri ako gace, kugira ngo bibanze bikorerwe igenzura, cyane ko ari no mu bihe by’imvura nyinshi. Mayor Nizeyimana akomeza agira ati "Ni ibirombe bisanzwe bikora binafite ibyangombwa, ariko twabaye tubihagaritse kugira ngo byongere bikorerwe igenzura mu rwego rwo kwirinda no gukumira impanuka, zabiberamo muri iki gihe imvura ikomeje kugwa ari nyinshi". " Turasaba abafite ibirombe n’ababikoramo kwigengesera muri iyi minsi, no kugenzura kenshi ko bitashyira ubuzima bw’ababikoramo mu kaga". Ikirombe cyakuwemo Habarurema giherereye mu Murenge wa Ruli, Akagari ka Jango, Umudugudu wa Murehe, kikaba ari icya Kampani y’ubucukuzi bw’amabuye y’agaciro yitwa Ruli Mining Trade Ltd Umunyamakuru

Ikoranabuhanga: Hakozwe agakoresho ko kurinda amabanga y’ibikorerwa kuri mudasobwa na telefoni. Ako gakoresho gashya kakaba kari kugurishwa amadolari ya Amerika 55, ni ukuvuga hafi ibihumbi 60 by’amafaranga y’u Rwanda. Abahanga mu bijyanye n’ikoranabuhanga baravuga ko ako gakoresho gafite ubushobozi bukomeye kandi bwizewe mu kurinda umuteno w’amakuru bwite y’abantu cyangwa ibigo. Ako gakoresho kandi gashobora kwinjizwa muri telefone igendanwa kakaninjizwa muri mudasobwa mu mwenge usanzwe winjiramo ‘USB’. Iki kigo cya Yobico, ni cyo cya mbere ku isi gicuruza ibikoresho byo kurinda umutekano mu bijyanye n’ikoranabuhanga, yaba kuri murandasi, muri mudasobwa, telefone n’ibindi nk’uko ikinyamakuru CBNET dukesha iyi nkuru kibitangaza. Iki kigo akaba ari cyo giha imfunguzo z’umutekano ibigo bikomeye nka Microsoft, Google, Facebook na Twitte,r kugira ngo abakora ibyaha byifashishije ikoranabuhanga rya murandasi (Cyber crimes) batinjirira ibyo bigo. Iki kigo kandi ni cyo cyakoze ikoranabuhanga ryo gukoresha igikumwe, ijisho n’isura, kugira ngo umuntu abashe kwinjira muri telefone ye cyangwa mudasobwa. Umunyamakuru wa Kigali Today/KT Radio @ Nakurecaissy

Umutangabuhamya yashinje RTLM ya Kabuga kugira uruhare runini mu iyicwa ry’Abatutsi. Umutangabuhamya KAB032 yakomeje gutanga ubuhamya bwe yifashishije ikoranabuhanga ari i Arusha, mu gihe Kabuga n’Inteko iburanisha bari i Hague mu Buholandi. Ubushinjacyaha bwibanze ku kiganiro umutangabuhamya yagiranye na Phillippe Nbilizi na Kantano Habimana muri Gicurasi 1994 ku byerekeye amabwiriza bahawe na Kabuga maze bamubaza igihe bakiriye aya mabwiriza. Umutangabuhamya yasobanuye ko atekereza ko bahawe ayo mabwiriza ubwo yabasuraga ku biro bya RTLM ku ya 17 Mata 1994, uwo munsi ari nabwo umutangabuhamya yahuraga na Kabuga ku biro bya RTLM. Umushinjacyaha Rozenzweig yahise asaba umutangabuhamya kubwira Urukiko ibijyanye na radiyo RTLM nyuma y’itariki ya 6 Mata 1994 n’icyo bavuze ku iyicwa ry’Abatutsi. Umutangabuhamya yasobanuye ko RTLM yavugaga ko Perezida Habyarimana yishwe n’Abatutsi, Inkotanyi, Inyenzi kandi ko bagomba kwishyura iki cyaha. Byongeye kandi, RTLM yahamagariye guhiga Abatutsi bari bihishe. Yakomeje avuga ko barangaga aho Abatutsi bihishe cyangwa aho babaga bashakaga icumbi cyangwa n’aho bari barahungiye. Bimwe mu bice umutangabuhamya yagarutseho ni ku musigiti wo Kwa Kadafi, kuri Sainte Famille no kuri St Paul. Umutangabuhamya yatanze urugero, aho abanyamakuru ba RTLM bavuze ko hari minibus yari ivuye i Nyamirambo, itwaye Abatutsi ibajyanye mu mujyi rwagati, icyo gihe ngo umunyamakuru yavuze ko ari Inyenzi zishaka kwinjira mu mujyi, maze bafatirwa kuri bariyeri. Umutangabuhamya yongeyeho ko RTLM yahamagariye abasirikare n’Interahamwe guhiga Abatutsi no kubica kugira ngo bishyure ikiguzi cy’iyicwa rya perezida Habyarimana Juvenal. Byongeye kandi, umutangabuhamya yavuze ko babwiraga Abahutu ko Abatutsi bashaka kugarura ubutegetsi bwirukanywe mu 1959. Ubushinjacyaha bwumvishije abari mu rukiko igice cy’amajwi ya radiyo RTLM. Umunyamakuru aho yavugaga ko yabonye Inkotanyi zimeze nk’inka ziri mu ibagiro, ariko atazi niba ziri bwicwe uwo munsi cyangwa mu ijoro. Abajijwe kuri iki gice, umutangabuhamya yavuze ko RTLM yashakaga kwerekana ko abagomba kwicwa ari abasirikare ba FPR. Icyakora, umutangabuhamya yakomeje avuga ko abantu bari bahungiye kuri uwo musigiti mu byukuri ari abatutsi baturugaka muri segiteri ya Nyamirambo, ahubwo ko RTLM yashakaga kuyobya abayumvaga ko Interahamwe zishe abasirikare ba FPR. Umutangabuhamya yavuze ko yibuka ibitero bitatu byagabwe ku musigiti wo kwa Kadhafi. Icya mbere cyabaye muri Mata 1994 ubwo yumvaga kuri RTLM, umunyamakuru Noël Hitimana avuga ko ku musigiti, hihishemo ‘Inyenzi Nkotanyi’, ahamagarira abasirikare b’Interahamwe kujya kubashakayo. Umutangabuhamya yagaragaje ko RTLM yagize uruhare rukomeye muri jenoside, avuga ko iyo itabaho nibura abantu bamwe bari kurokoka kuko yagize uruhare mu kuranga aho abatutsi babaga bihishe. *Uruhare rwa Kabuga* Ubwo yagarukaga ku ngingo ijyanye n’ishyaka rya MRND, umutangabuhamya akaba wari umunyamuryango, yabajijwe numucamanza uburyo Kabuga yagize uruhare mu bikorwa by’iryo shyaka. Umutangabuhamya yasobanuye ko Bwana Kabuga yatanze imisanzu itandukanye, irimo ubufasha bw’amafaranga, yahaye MRND n’Interahamwe aho bakoreraga inama, atanga imodoka zatwaraga Interahamwe zigiye mu nama zategurwaga na MRND, ndetse izo modoka zakoreshejwe mu gutunda intwaro n’ibiryo byagemurirwaga Interahamwe n’abasirikare. Umutangabuhamya yavuze kandi ko hari inyubako ya Kabuga iherereye muri Segiteri ya Muhima muri Nyarugengemu ariho Interahamwe zari zifite ibiro, zikahabika intwaro ndetse zikanahakorera n’imyitozo ya gisirikare. Abajijwe ku bijyanye n’imyitozo ya gisirikare yahabwaga Interahamwe, umutangabuhamya yavuze ko zigaga gukoresha imbunda, uburyo bwo kuzihambura no kuziteranya, kurasa ndetse no kumenya ubwoko bw’imbunda bafite. Mu iburanisha, Kabuga yari mu rukiko yambaye ikote ry’umukara, akurikiye ibivugwa. Nta jambo na rimwe yigeze avuga. Kabuga akurikiranyweho ibyaha birimo icyaha cya Jenoside, gukangurira runanda gukora Jenoside, kuba icyitso cy’abakoze Jenoside, guhamagarira abantu mu buryo butaziguye gukora Jenoside, gutoteza abantu ku mpamvu za Politike, ubwinjiracyaha bwa Jenoside, ubwumvikane bugamije gukora Jenoside n’ibyaha byibasiye inyokomuntu. Umunyamakuru @ Umukazana11

Biden ashobora kwemera guhagarika ibikorwa byo kwiyamamaza mu minsi ya vuba. Uyu musaza uri guhangana na Covid-19, ari mu bihe bigoye cyane nyuma y’uko agaragaje imbaraga nke z’umubiri kubera imyaka imaze kuba 81, hakiyongeraho na Covid-19 amaze kurwara ku nshuro ya gatatu. Ibi byatumye bamwe mu bamushyigikiye bagatangira kwisubira, barimo nk’inshuti ze za hafi nka Nancy Pelosi wahoze ayobora Inteko ya Amerika. The New York Times ivuga ko Biden wabanje kwinangira, kuri ubu ashobora kuba atangiye kumva ko adafite amahirwe yo kuzatsinda Donald Trump wamaze kwemezwa nk’uzahagararira Ishyaka ry’Aba-Républicains, cyane cyane nyuma y’ikiganiro mpaka baherutse kugirana akitwara nabi cyane. Biden yabanje kwanga icyifuzo cyo kwegura akemera ko ataziyamamaza, aho yanageze ubwo yandikira Aba-Démocrates bari mu Nteko abizeza ko azakomeza ibikorwa byo kwiyamamaza, akanabiyama gukomeza kugaruka ku kibazo cy’imyaka ye ndetse n’ubushobozi bw’ubwonko bwe, nka zimwe mu ngingo zikomeje kumutesha amahirwe. Ibi ariko ntacyo byahinduye kuko n’ubundi uyu mugabo yakomeje kubura amaboko mu Ishyaka rye nyuma y’uko abarihagarariye mu Nteko bakomeje kumusaba kwegura, ibi kandi bikanaba ku basanzwe batera inkunga ibikorwa byo kwiyamamaza by’iri Shyaka. Amakuru avuga ko mu gihe Biden yakwemera guhagarika ibikorwa byo kwiyamamaza, Kamala Harris usanzwe ari Visi Perezida wa Amerika ashobora guhita amusimbura. Joe Biden akomeje ari mu mazi abira kubera izabukuru

Abanyamahirwe bamaze gutombora miliyoni esheshatu mu ‘Ikofi’. Abatomboye bemeza ko nta zindi mbaraga bakoresheje uretse kwiyandikisha mu Ikofi, bakibikira amafaranga bakanayabikuza bifashishije telefone zabo zigendanwa, udafite telefone hakaba hari icyo bise ‘agafunguzo’ kamufasha kwiyandikisha no gukoresha iyo gahunda. BK ivuga ko iyo tombola ikomeje kuko biteganyijwe ko izamara ibyumweru 30, hatangwa miliyoni imwe buri cyumweru. Abo batomboye bagaragaje ibyishimo byabo kuri uyu wa 24 Kamena 2019, ubwo baganiraga n’abanyamakuru. Ndagijimana Steven wo mu karere ka Gatsibo watomboye miliyoni, avuga ko ubwo bamuhamagaraga bamubwira ayo makuru yabanje gukeka ko ari abatekamutwe. Ati “Iwacu haje abantu bamamaza Ikofi, bavuga akamaro kayo, maze kumva ko harimo kubitsa, kubikuza no kugurizwa, nahise niyandikisha ntangira kwibikira no kubikuza. Nyuma y’ukwezi numvise bampamagara bambwira ko natomboye miliyoni, sinahita mbyemera ntekereza ko ari ba batekamutwe bateye”. “Bongeye kumpamagara barabinyemeza ndetse mbona n’umu ‘agent’ wanyinjije mu Ikofi aje kubimbwira mbona kubyemera none amafaranga barayampaye. Ndashimira BK kuko ubu ngiye kwagura ubuhinzi bwanjye ndetse nayifunguzemo konti kuko ntayo nagiraga”. Mugenzi we Ndikubwimana Emmanuel wo muri Ngoma na we watomboye miliyoni, avuga ko byamutunguye kuko hari hashize igihe gito yinjiye mu Ikofi. Ati “Nkimara gufunguza konti y’Ikofi nabitseho amafaranga ibihumbi 24 gusa, nyuma gato nyakoresha ngura imiti y’amatungo. Hashize iminsi nk’ine numva bampamagaye ngo natomboye miliyoni. Nari nsanzwe ndi umuhinzi uciriritse none ngiye kugura indi imirima nongere ubuso nahingaga”. Abatomboye bose bavuga ko ubu barimo gushishikariza abandi bahinzi kujya mu Ikofi, kugira ngo bizigamire bityo bizaborohere kwigurira imbuto n’izindi nyongeramusaruro. Umuyobozi mukuru ushinzwe ikoranabuhanga muri BK, Regis Rugemanshuro, avuga ko hari serivizi zitari nke ziri mu Ikofi, kandi ko bitegura no kongeramo izindi. Ati “Ibyiza by’Ikofi ni uko ubu kubitsa, kubikuza, kohereza no kwakira amafaranga ari ubuntu. Uyikoresha kandi mu kugura inyongeramusaruro bityo amakuru y’uko uyikoresha akaba ari yo duheraho tuguha inguzanyo, turakangurira rero abahinzi bose kuyijyamo, cyane igufasha no kwishyura mituweri”. Arongera ati “Mu gihe kiri imbere muzaba mubasha kwishyura ama inite yo guhamagara, kwishyura ingendo, amashuri y’abana, amazi, umuriro, guhaha, n’ibindi”. Rugemanshuro kandi ashishikariza abifuza gukorana na BK nk’aba ‘agents’, ni ukuvuga abazakora akazi ko kubika, kohereza, kubikuza amafaranga n’ibindi, ko bakwegera amashami yayo aho batuye bakababwira ibisabwa ubundi bagatangira bagakora kandi na bo ngo babibonamo inyungu. Kugeza ubu BK ikorana n’abahinzi basaga miliyoni imwe n’ibihumbi 400, abagera ku bihumbi 100 bakaba ari bo bamaze kwiyandikisha mu Ikofi ndetse n’abacuruza inyongeramusaruro 1,200 bakaba bariyandikishije muri iyo gahunda. Umunyamakuru @ MunyantoreC

Abapolisi b’u Rwanda muri Sudani y’Epfo barigisha uko birinda COVID-19. Mu butumwa Polisi y’u Rwanda yanyujije ku rubuga rwayo rwa Twitter ku itariki 15 Gicurasi 2020, yagaragaje uburyo abapolisi b’u Rwanda bakomeje gutanga urugero rwiza mu kwirinda ikwirakwizwa rya Coronavirus. Inshingano zabo bazisoza bubahiriza amabwiriza y’Ishami ry’Umuryango w’Abibumbye ryita ku Buzima (OMS/WHO), aho bagaragaye batanga urugero rwo gukaraba intoki mbere yo kujya ku kazi kabo ka buri munsi ko kurinda abaturage. U Rwanda ruri mu bihugu biri ku isonga mu kugira umubare munini w’abapolisi mu butumwa bw’amahoro bwa LONI. Kuri ubu u Rwanda rufite abapolisi basaga 500 mu gihugu cya Sudani y’Epfo bari mu butumwa bw’Umuryango w’Abibumbye bugamije kugarura amahoro muri icyo gihugu. U Rwanda kandi rufite amatsinda y’abapolisi agera kuri arindwi ari mu bihugu bitandukanye nka Sudani y’Epfo, Repubulika ya Santarafurika no mu gihugu cya Haïti, bose hamwe basaga 1,100. Umunyamakuru @ mutuyiserv

Ivan Ntege. Ivan Ntege (wavutse 8 Nzeri 1994) Ni umukinnyi ukina umupira w'amaguru ukomoka muri Uganda ukinira muri KF Tirana muri Alubaniya ndetse nikipe yigihugu ya Uganda . Umwuga mpuzamahanga. Muri Mutarama 2014, umutoza Milutin Sredojević, yamutumiriye kujya mu ikipe y'umupira w'amaguru ya Uganda mu gikombe cyo muri Afurika muri 2014 . Iyi kipe yegukanye umwanya wa gatatu mu matsinda y’irushanwa nyuma yo gutsinda Burkina Faso, inganya na Zimbabwe itsindwa na Maroke .

Afghanistan: Abatalibani binjiye i Kabul, Perezida ahunga Igihugu. Perezida Ghani yiyongereye ku baturage benshi ba Afghanistan n’abanyamahanga bakomeje guhunga igihugu kubera igitutu cy’Abatalibani basa n’abamaze kwigarurira igihugu. Gufata igihugu kw’Abatalibani benshi barabifata nk’ibigiye gushyira iherezo ku ntambara bamaze imyaka 20 barwana bagamije gufata igihugu no gukora impinduka mu mitegekere yacyo. Abatalibani barushijeho gufata ibice bitandukanye by’Igihugu nyuma y’uko Leta zunze Ubumwe za Amerika zikuye ingabo zazo muri icyo gihugu, kuri ubu zikaba zohereje n’indege zo kuvana abakozi ba Ambasade ya Amerika muri Afghanistan. Umunyamakuru @ h_malachie

Biravugwa: M23 yamaze gufunga umuhanda Goma-Bukavu. Amakuru akomeje kuvugwa n’uko umutwe wa M23 wageze ku kiyaga cya Kivu ndetse ubu wafunze umuhanda w’ingenzi wa Goma-Bukavu ukoreshwa cyane mu buhahirane kuri iyi mijyi yombi.Amakuru atangwa n’abari muri Kongo aravuga ko ubu nta muntu wava i Bukavu ngo ajye i Goma anyuze iy’ubutaka kuko M23 yafunze umuhanda bityo abashaka gukra urwo rugendo bakoresha indege cyangwa bagaca mu Rwanda.Amakuru avuga ko nyuma yo gufata Shasha na Kirotche,ubu bafashe i Kivu ndetse nta modoka n’imwe yanyura mu muhanda Bukavu-Minova-GomaNyuma y’imyaka 2 n’amezi 3 yubuye imirwano iturutse muri Uganda, M23 ejo nimugoroba ni bwo bwa mbere yageze ku Kivu nkuko aya makuru abitangaza.Ku mugoroba wo kuwa gatandatu tariki 3 Gashyantare, M23 yatangarije itangazamakuru ko yongeye gufata abasirikare b’abarundi,icyakora igasaba guverinoma y’u Burundi kuvugana nayo bitabaye ibyo bagashyikirizwa imiryango mpuzamahanga.Ni abasirikare b’u Burundi bafatiwe ku rugamba na M23 ariko ntiyagira icyo ibatwara ndetse yabararuje mu rwego rwo kuramira ubuzima bwabo nkuko byemezwa n’Umuvugizi Lt. Col. Willy Ngoma.Abasirikare bafashwe ni Adjudant Chef Ndikumasabo Therence uvuka i Mwaro wo muri Brigade ya 410 muri Division ya 4 akaba ari umugabo wubatse n’abana batatu.Undi ni Adjudant Chef Nkurunziza winjiriye mu gisirikare i Bururi mu 1996 ubu wakoraga muri Etat major ya division ya 1 iyoborwa na Gen de Brigade Nyamugaruka.Ndetse na Caporal Chef Nshimirimana Charles winjiriye mu gisirikare i Bururi mu 2001akaba yayoborwaga na LT. Col. Niyonkindi Joel muri Brigade ya 120, akaba afite umugore n’abana batanu.Hari na 1er Classe Ndihokubwayo Japhet wo muri Batayo ya 111, Brigade 110, akaba yaratorejwe i Mutukura ndetse afite umugore.Abandi ni 1er Classe Ndikumana Merence wo muri division ya 410, 1er Classe Nzisabira Ferdinand wo muri Mwaro.

CECAFA: Umunya Brazil Juan Batista ntari mu bajyanye na APR nyuma yo kudashimwa n’umutoza. APR FC yahagarutse mu Rwanda kuri uyu wa 8 Nyakanga, ntiyajyanye n’umukinnyi ukomoka muri Brazil [Juan Batista] wari umaze igihe mu igeragezwa, bikaba bivugwa ko umutoza Darko Novic yaba ataramubengutswe. Ni umukinnyi wagaragaye yicaye muri Stade Amahoro ubwo APR FC yakinaga na Police FC ku wa 01 Nyakanga 2024 mu mukino ufungura Stade Amahoro, bagenzi be bari kumwe icyo gihe bakaba bo bajyanye na APR FC muri Tanzaniya, gukina imikino ya CECAFA Kagame Cup izatangira ku wa 09 Nyakanga. Abakinnyi berekeje muri Tanzania Abanyezamu: Pavel Nzila, Ishimwe Pierre na Ruhamyankiko Yvan Ba myugariro: Niyigena Clement, Nshimiyimana Yunusu, Alioune Souané, Byiringiro Gilbert, Niyomugabo Claude na Ndayishimiye Dieudone Abo Hagati: Ruboneka Jean Bosco, Niyibizi Ramadan, Richmond Lamptey, Seidu Dauda Yassif Taddeo Luwanga, Nshimirimana Ismael na Mugiraneza Froduard. Ba Rutahizamu: Victor Mbaoma, Mugisha Gilbert, Dushimimana Olivier, Mamadou Sy, Kwitonda Allan Bacca, Tuyisenge Arsene na Apam Asongwe APR FC iri mu itsinda rya gatatu hamwe SC Villa yo muri Uganda, Singida United yo muri Tanzania na El Merreick yo muri Sudani y’Epfo. Umukino wa mbere APR FC izakina na Singida Big Stars yo muri Tanzania ku wa Kabiri tariki 9 Nyakanga 2024, saa cyenda ku kibuga KMC stadium. APR fc yatway Shampiyona y’u Rwanda ya 2024 idatsinzwe, ikaba izahagararira igihugu mu mikino ya  CAF Champions League.

Urukiko rwategeko Bishop Sibomana afungurwa by’ agateganyo. Kuri uyu wa 22 Nzeli 2017, urukiko rwa Kigali rwategetse ko Bishop Sibomana Jean wahoze ari umuvugizi w’ ADEPR afungurwa by’ agateganyo kubera impamvu zirimo n’ uburwayi.Saa tanu zo kuri uyu wa Gatanu nibwo hari hateganyijwe isomwa ry’ urubanza bw’ urujurire aho Bishop Sibomana yajuririye icyemezo cy’ urukiko rwisumbuye rw’ akarere ka Gasabo cyo kongera igifungo cy’ agateganyo. Bishop Sibomana yasabye kurekurwa agakurikiranwa ari hanze ku mpamvu z’ uburwayi.Umucamanza n’umwanditsi w’urukiko (...)Kuri uyu wa 22 Nzeli 2017, urukiko rwa Kigali rwategetse ko Bishop Sibomana Jean wahoze ari umuvugizi w’ ADEPR afungurwa by’ agateganyo kubera impamvu zirimo n’ uburwayi.Saa tanu zo kuri uyu wa Gatanu nibwo hari hateganyijwe isomwa ry’ urubanza bw’ urujurire aho Bishop Sibomana yajuririye icyemezo cy’ urukiko rwisumbuye rw’ akarere ka Gasabo cyo kongera igifungo cy’ agateganyo. Bishop Sibomana yasabye kurekurwa agakurikiranwa ari hanze ku mpamvu z’ uburwayi.Umucamanza n’umwanditsi w’urukiko binjiye miu cyumba cy’uburanisha saa saba n’iminota mirongo itatu n’icyenda, bivuze ko urubanza rwasomwe rukerewe ugereranyije n’ amasaha yari yatangajwe mbere.Bishop Sibomana na bagenzi be barimo Bishop Rwagasana Tom wari umwungirije batawe muri yombi muri Gicurasi 2017. Bakurikiranyweho kurigisa umutungo wa ADEPR usanga miliyari 2 z’ amafaranga y’ u Rwanda.Perezida w’iburanisha yavuze ko ibyaha Sibomana aregwa byo kurigisa umutungo wa Dove Hotel ya ADEPR, ubushinjacyaha butagaragaza uruhare rwe ruziguye ku buryo byagaragara ko ari we biri ku mutwe.Sibomana na bagenzi be bayoboranaga muri ADEPR, ubushinjacyaha bubashinja ko hagati ya 2015 na 2017 banyereje miliyari zisaga 2 z’amafaranga y’itorero.Aha yagaragaje ko kuba hari za sheki yagiye asinya bitavuze ko ayo mafaranga yari agamije kuyanuyereza. Yanavuze kandi ko ibyo Sibomana n’umwuganizi we bagaragaje ko afite uburwayi bukomeye bifite agaciro.Yagaragaje ko nk’uko icyemezo cya muganga Dr Mizero Jean Paul wo muri Polyclinique du Plateau kibigaragaza, Bishop Sibomana ngo afite uburwayi bwa goute, diyabete ndetse n’umuvuduko ukabije w’amaraso (hypertension).N’ubwo hari impamvu ubushinjacyaha bwatanze zifite ishingiro, umucamanza yavuze ko ibyo byose ari ngombwa gushyira ku munzani hakarebwa igifite uburemere bunini. Iyi ikaba ari yo mpamvu hafashwe iki cyemezo cyo kumufungura by’agateganyo akazaburana ari hanze kugira ngo amagara ye abashe kwitabwaho.Umucamanza yavuze ko Bishop Sibomana agomba kurekurwa abanje gutanga ibyangombwa bye by’inzira.Urukiko rwategetse kandi ko atagomba kurenga imbibi z’Umujyi wa Kigali atabanje kubisabira uburenganzira ubushinjacyaha. Yanategetswe ko agomba kuzajya yitaba ubushinjacyaha buri wa mbere wa buri cyumweru. Ngo naramuka atubahirije ibyo yategetswe uko byakabaye hazafatwa umwanzuro wo kongera kumufunga.Ingingo ya 107 y’ itegeko ryerekeye imiburanishirize y’imanza z’inshinjabyaha ivuga ko umucamanza ashobora kudafunga by’agateganyo ukurikiranyweho icyaha akamutegeka ibyo agomba kubahiriza ku byaha bihanishwa igihano cy’igifungo kitarenze imyaka itanu (5).Gusa ku cyaha cyo kurigisa Bishop aregwa bihanishwa hagati y’imyaka 7 na 10, aha umucamanza yagaragaje ko kubera impamvu zikomeye z’uburwayi ari yo mpamvu urukiko rwafashe icyemezo cyo kumurekura n’ubwo bitagaragara muri iyo ngingo.Kugeza ubu abandi bakurikiranwe bafunze harimo Mutuyemariya Christine wari ushinzwe ubutegetsi n’imari, Sindayigaya Théophile, Sebagabo Bernard, Niyitanga Straton na Gasana Valens.Iki cyemezo cy’uru rukiko kije gikurikirana kandi n’icyo rwafashe muri Kanama, aho rafunguye by’agateganyo Bishop Rwagasana Thomas ureganwa na Bishop Sibomana, kubera uburwayi yagaragaje.Mu minsi ishize mu bitangazamakuru bitandukanye byo mu Rwanda, hagiye hasohoka inkuru zigaragaza guhangana gukomeye kw’abayoboke b’iri torero, zimwe zishingiye kuri hoteli Dove ya ADEPR, aho hari abavugaga ko iri mu nyungu z’abantu ku giti cyabo.Izo mpaka z’urudaca zanavugaga ko abayoboke b’iri torero bategekwa gutanga imisanzu yo kwishyura inguzanyo ya banki yafashwe hubakwa iyi hoteli, gusa ubuyobozi bwariho bwa ADEPR bukabigarama.Nyuma y’ifungwa ry’abayoboraga ADEPR, hahise hatorwa abayobozi bashya barimo Rev Karuranga Euphrem watorewe kuba Umuvugizi Mukuru, Rev Karangwa John aba umuvugizi wungirije, Pasiteri Ruzibiza Viateur atorerwa kuba Umunyamabanga Mukuru, Madamu Aurelia Umuhoza agirwa ushinzwe Imari n’Ubukungu na ho Pasiteri Nsengiyumva Patrick aba Umujyanama.

Karongi: Umugore arakekwaho kwica umugabo wahoze ari umukunzi we. Ubushinjacyaha bwasobanuye uko iki kibazo giteye, aho buvuga ko ku itariki ya 24/05/2021 ahagana saa mbili z’ijoro mu Karere ka Karongi, Umurenge wa Mubuga, Akagari ka Ryaruhanga, Umudugudu wa Ryaruhanga, aribwo uregwa yagiye mu rugo rwa nyakwigendera wahoze ari inshuti ye baryamanaga amusangana n’undi mugore atazi barimo baganira hamwe n’undi mushyitsi wari wabasuye. Uregwa ngo yashatse kwinjira mu nzu ya nyakwigendera akoresheje imbaraga ngo ashaka amazi yo kunywa ariko nyakwigendera arakinga amubuza kwinjira. Nyuma ngo nibwo uregwa yabwiye nyakwigendera “ko atari inzu akinga ko ahubwo ari imva ari gukinga” ndetse abwira n’uwo mugore bari kumwe ko uwo mugabo ntacyo azamumarira. Iyi nkuru dukesha Ubushinjacyaha Bukuru ivuga ko abo bantu bakomeje guterana amagambo, nyuma baza gufatana bararwana ariko abaturanyi barabakiza, nibwo uregwa yaje gufata icyuma agihisha mu ipantaro agiye kugitera nyakwigendera abaturanyi barakimwaka barabakiza. Nyuma uregwa yaje kwinjira mu nzu ye afata icyuma cyari mu nzu abonye nyakwigendera ageze ku muryango we amukubita icyuma mu gatuza yitura hasi ahita apfa. Uregwa yemera icyaha akanagisabira imbabazi. Uregwa naramuka ahamwe n’icyaha, azahanwa n’ingingo ya 107 y’itegeko No 68/2018 ryo ku wa 30/08/2018 riteganya ibyaha n’ibihano muri rusange aho riteganya igifungo cya burundu. Umunyamakuru @ h_malachie